(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΒ΄

Δευτέρα 13 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Κ. Κουκοδήμου και Θ. Θεοχάρη, σελ.   
3. Ανακοινώνεται ότι τη συνεδρίαση παρακολουθούν μαθητές από το 7ο Δημοτικό Σχολείο Νεάπολης Θεσσαλονίκης και το 1ο Δημοτικό Σχολείο Αγίου Παύλου Θεσσαλονίκης, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:  
 α) Προς τον Υπουργό Παιδείας, Έρευνας και Θρησκευμάτων, σχετικά με την κατάσταση που επικρατεί στα Σχολεία Δεύτερης Ευκαιρίας, σελ.   
 β) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διατήρηση των θέσεων εργασίας με όλα τα δικαιώματα των εργαζομένων, στις πτηνοτροφικές εγκαταστάσεις από τον νέο εργοδότη «ΝΙΤΣΙΑΚΟ», σελ.   
2. Συζήτηση επίκαιρης επερώτησης σαράντα τεσσάρων Βουλευτών της Κοινοβουλευτικής Ομάδας της Νέας Δημοκρατίας προς τον Υπουργό Οικονομικών, σχετικά με τα ζητήματα λειτουργίας της φορολογικής διοίκησης και αποτελεσματικότητας των φορολογικών ελέγχων και μηχανισμών για τον περιορισμό της φοροδιαφυγής, σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΛΕΞΙΑΔΗΣ Τ. , σελ.  
ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΠΑΛΑΟΥΡΑΣ Γ. , σελ.  
ΜΠΑΡΚΑΣ Κ. , σελ.  
ΜΠΓΙΑΛΑΣ Χ. , σελ.  
ΜΠΟΥΚΩΡΟΣ Χ. , σελ.  
ΣΑΧΙΝΙΔΗΣ Ι. , σελ.  
ΣΤΑΪΚΟΥΡΑΣ Χ. , σελ.  
  
Β. Επί των επικαίρων ερωτήσεων:  
ΚΑΤΡΟΥΓΚΑΛΟΣ Γ. , σελ.  
ΚΑΤΣΩΤΗΣ Χ. , σελ.  
ΣΥΝΤΥΧΑΚΗΣ Ε. , σελ.  
ΦΙΛΗΣ Ν. , σελ.  
  
Γ. Επί της επίκαιρης επερώτησης:  
ΑΛΕΞΙΑΔΗΣ Τ. , σελ.  
ΒΑΡΔΑΛΗΣ Α. , σελ.  
ΒΕΣΥΡΟΠΟΥΛΟΣ Α. , σελ.  
ΒΛΑΣΗΣ Κ. , σελ.  
ΒΡΟΥΤΣΗΣ Ι. , σελ.  
ΓΕΩΡΓΙΑΔΗΣ Μ. , σελ.  
ΔΗΜΑΣ Χ. , σελ.  
ΚΑΜΜΕΝΟΣ Δ. , σελ.  
ΚΑΤΣΑΝΙΩΤΗΣ Α. , σελ.  
ΛΟΒΕΡΔΟΣ Α. , σελ.  
ΜΑΥΡΩΤΑΣ Γ. , σελ.  
ΜΠΑΛΑΟΥΡΑΣ Γ. , σελ.  
ΜΠΟΥΚΩΡΟΣ Χ. , σελ.  
ΣΑΧΙΝΙΔΗΣ Ι. , σελ.  
ΣΤΑΪΚΟΥΡΑΣ Χ. , σελ.  
ΣΤΑΜΑΤΗΣ Δ. , σελ.  
  
ΠΑΡΕΜΒΑΣΕΙΣ:  
ΜΠΓΙΑΛΑΣ Χ. , σελ.  
ΠΑΠΑΝΑΤΣΙΟΥ Α. , σελ.  
ΣΤΕΦΟΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΒ΄

Δευτέρα 13 Ιουνίου 2016

Αθήνα, σήμερα στις 13 Ιουνίου 2016, ημέρα Δευτέρα και ώρα 17.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η ένατη με αριθμό 938/31-5-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με την κατάσταση που επικρατεί στα Σχολεία Δεύτερης Ευκαιρίας.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η κατάσταση που επικρατεί στα Σχολεία Δεύτερης Ευκαιρίας είναι επιεικώς απαράδεκτη και ταλαιπωρεί μάλιστα εκπαιδευτικούς και εκπαιδευόμενους. Τα περισσότερα υπολειτουργούν. Υπάρχουν ελλείψεις εκπαιδευτικού προσωπικού, καθυστερήσεις στην υπογραφή των συμβάσεων και στις πληρωμές των ωρομισθίων, απλήρωτες μετακινήσεις εκπαιδευόμενων, έλλειψη γραφικής ύλης, πετρελαίου θέρμανσης, καθαριότητας στα σχολεία, ούτε χαρτί τουαλέτας και πάρα πολλά άλλα, δεν χρειάζεται να τα απαριθμήσω όλα.

Στην ουσία δηλαδή πρόκειται για σχολεία δεύτερης κατηγορίας και όχι για σχολεία δεύτερης ευκαιρίας. Φέτος ειδικά παράγινε το κακό. Προσπαθήσατε να μπαλώσετε τις ελλείψεις προσωπικού με αποσπάσεις μονίμων -τη στιγμή που υπάρχουν χιλιάδες εκπαιδευτικά κενά και στις δύο βαθμίδες εκπαίδευσης- αλλά και με ωρομίσθιους με συμβάσεις έργου οι οποίοι προσελήφθησαν επτά μήνες αφότου θεωρητικά ξεκίνησαν τα ΣΔΕ.

Πώς, λοιπόν, κάτω από τέτοιες συνθήκες θα καλυφθούν οι ειδικότητες των γραμματισμών και η ύλη, όταν οι αναπληρώσεις των χαμένων ωρών ξεκίνησαν λίγο πριν από το Πάσχα με συμπίεση της ύλης και του χρόνου ολοκλήρωσης των γραμματισμών;

Αντί να διορίσετε εκπαιδευτικό προσωπικό με σταθερή σχέση εργασίας για να καλύψετε το σύνολο των αναγκών, προσπαθήσατε με μπαλώματα, μετακινήσεις, αποσπάσεις, ωρομίσθιους, με την εθελοντική εργασία, να καλύψετε τα κενά και τις ανάγκες.

Με ευθύνη δική σας, δηλαδή της Κυβέρνησής σας, δεν έχει ολοκληρωθεί επίσης η συμβασιοποίηση των ωρομισθίων, ούτε έχουν πληρωθεί. Εργάζονται χωρίς να πληρώνονται, χωρίς να έχουν διασφαλίσει στοιχειώδη εργασιακά δικαιώματα. Και πρέπει κάποια στιγμή να τελειώσει αυτό το απαράδεκτο καθεστώς.

Αρχές του Ιούνη ήρθαν τα δελτία προς συμπλήρωση από τους ωρομίσθιους. Μετά θα πάνε στο ΙΝΕΔΙΒΙΜ για να επιστρέψουν μετά από ένα μήνα το λιγότερο οι συμβάσεις για υπογραφή. Και δεν ξέρω μετά από πόσους μήνες θα πληρωθούν, θα μπουν τα ένσημα, η προϋπηρεσία κ.λπ.. Και δεν φτάνει μόνο αυτό. Δεν αναγνωρίζετε το σύνολο των ωρών στα ΣΔΕ ως προϋπηρεσία για την κατάταξή τους στον ενιαίο πίνακα αναπληρωτών παρά μόνο τις οκτώ από τις είκοσι ώρες ως ανώτατο όριο.

Κύριε Υπουργέ, στις 31 του Μάρτη εκδώσατε υπουργική απόφαση με την οποία οι εκπαιδευόμενοι σε οκτώ ΣΔΕ και δεκαεννέα παραρτήματα πανελλαδικά, που δεν είχαν διδαχθεί πέντε γραμματισμούς και πάνω, παρατείνουν τη φοίτησή τους κατά ένα εξάμηνο. Στα υπόλοιπα ΣΔΕ βέβαια, που δεν είχαν διδαχθεί τέσσερις γραμματισμούς και κάτω, προέβλεπε αναπλήρωση της ύλης με αύξηση του ωραρίου, μείωση των διακοπών του Πάσχα, επέκταση της διδασκαλίας τα Σάββατα κ.λπ..

Από αντιδράσεις εκπαιδευτικών και εκπαιδευομένων αλλά και βάσει της απάντησης σε ερώτηση του ΚΚΕ που έγινε τον Απρίλη του 2016 για το ίδιο θέμα, εκδώσατε νέα υπουργική απόφαση στις 17 Μαΐου –την οποία βέβαια η αλήθεια είναι ότι ψάχνουμε και δεν μπορούμε να την βρούμε πουθενά- η οποία αναιρεί την προηγούμενη, λέγοντας ότι οι εκπαιδευόμενοι σε έξι ΣΔΕ και δεκατέσσερα παραρτήματα θα ολοκληρώσουν τελικά την τρέχουσα σχολική χρονιά και θα πάρουν απολυτήριο.

Πρέπει να δώσετε μια σαφή απάντηση για το τι τελικά θα γίνει. Διότι ακόμη και με την δεύτερη υπουργική απόφαση έχετε δημιουργήσει μια αγωνία στους ίδιους τους εκπαιδευόμενους αλλά και στους εκπαιδευτές για το εάν τελικά θα ολοκληρώσουν μέσα στα χρονικά πλαίσια που ορίζονται.

Κατά συνέπεια, κύριε Υπουργέ, σας ρωτάμε συγκεκριμένα: Τι μέτρα θα πάρετε για να διασφαλιστεί ότι θα δοθεί το απολυτήριο στους εκπαιδευόμενους για όλα τα ΣΔΕ και τα παραρτήματά τους, ανεξαιρέτως από τις προβλεπόμενες ημερομηνίες χωρίς παραπέρα παράταση, και να καταβληθούν τα έξοδα μετακίνησης των εκπαιδευομένων;

Τι μέτρα θα πάρετε άμεσα, για να υπογραφεί η σύμβαση εργασίας των αναπληρωτών και ωρομίσθιων εκπαιδευτικών των ΣΔΕ, να καταβληθούν τα δεδουλευμένα και τα ένσημά τους, να γίνεται ο διορισμός του εκπαιδευτικού προσωπικού από την αρχή της χρονιάς και να σταματήσει άμεσα η απλήρωτη εργασία και, τέλος, να διασφαλιστούν όλα τα εργασιακά τους δικαιώματα με σταθερή σχέση εργασίας και να αναγνωρίζεται, βέβαια, το σύνολο των ωρών στην κατάταξή τους στον ενιαίο πίνακα αναπληρωτών;

Ευχαριστώ πάρα πολύ και για την ανοχή, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο με τη σχετική ανοχή και εσείς.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, θέλω να θεωρήσετε δεδομένο το ενδιαφέρον της Κυβέρνησης για τα Σχολεία Δεύτερης Ευκαιρίας και την κοινωνική προσφορά που επιτελούν. Είναι θεσμός που προσφέρει μοναδική διέξοδο σε χιλιάδες ανθρώπους που επιθυμούν να επανέλθουν στη διαδικασία της μάθησης, να αποκτήσουν βασικές δεξιότητες και να αποκτήσουν περισσότερες δυνατότητες πρόσβασης στην αγορά εργασίας.

Πιο σημαντική διάσταση στην προσφορά των Σχολείων Δεύτερης Ευκαιρίας είναι αυτή που έχει να κάνει με τη λειτουργία τέτοιων σχολείων στα σωφρονιστικά καταστήματα της χώρας. Παρά το σπουδαίο εκπαιδευτικό και κοινωνικό έργο που παράγεται στα ΣΔΕ, στα Σχολεία Δεύτερης Ευκαιρίας, υφίστανται πράγματι προβλήματα τα οποία ταλαιπωρούν και τους εκπαιδευτικούς που εργάζονται εκεί αλλά και όσους νέους φοιτούν. Με απόφαση που εξέδωσα τον περασμένο μήνα, στις 17 Μαΐου 2016, καταργείται η εξάμηνη παράταση του πρώτου και δεύτερου κύκλου σπουδών των ΣΔΕ και το διδακτικό έτος ολοκληρώνεται τον Ιούνιο του 2016, τώρα, με ελάχιστες περιπτώσεις δε -αυτό είναι η εξαίρεση- που λειτουργούν σε καταστήματα κράτησης, για τα οποία το διδακτικό έτος παρατείνεται για ένα εξάμηνο μετά από σχετικό αίτημα των εκπαιδευομένων.

Για τη μετακίνηση των εκπαιδευομένων -έχετε διατυπώσει σχετική ερώτηση- υπάρχει σχετική πρόβλεψη κάλυψης εξόδων στο πρόγραμμα που αφορά στα ΣΔΕ και το οποίο υλοποιεί το Ίδρυμα Νεολαίας και Δια Βίου Μάθησης, το ΙΝΕΔΙΒΙΜ.

Κατόπιν της υπαγωγής των ωρομίσθιων εκπαιδευτικών που διδάσκουν στα Σχολεία Δεύτερης Ευκαιρίας στην ασφάλιση του ΙΚΑ-ΕΤΑΜ, οι αρμόδιες υπηρεσίες του ΙΝΕΔΙΒΙΜ έχουν προχωρήσει στις απαραίτητες ενέργειες προκειμένου να υπάρξει η κατάλληλη παραμετροποίηση του πληροφοριακού συστήματος διαχείρισης και παρακολούθησης του φυσικού και οικονομικού αντικειμένου στη βάση των νέων απαιτήσεων ασφάλιση, ΙΚΑ κ.λπ.. Το πληροφοριακό σύστημα των Σχολείων Δεύτερης Ευκαιρίας είναι ήδη σε λειτουργία.

Αναφορικά με τις συμβάσεις έργου των ωρομισθίων εκπαιδευτικών που παρέχουν τις υπηρεσίες τους στα ΣΔΕ, σας ενημερώνω ότι ολοκληρώνεται η διαδικασία σύναψης συμβάσεων. Μέσω πληροφοριακού συστήματος θα γίνεται η εξαγωγή της σύμβασης και των απαιτούμενων δικαιολογητικών και κατόπιν η έγκριση των σχετικών πιστώσεων από την ειδική υπηρεσία διαχείρισης θα καταβληθούν τα δεδουλευμένα κ.λπ..

Άφησα τελευταίο ένα θέμα το οποίο θίγετε στην ερώτησή σας, το θέμα του εθελοντισμού. Μάλιστα, μιλάτε για μανδύα εθελοντισμού στην απλήρωτη εργασία. Κοιτάξτε, υπάρχει η υπουργική απόφαση του 2014 που καθορίζει τους όρους του εθελοντισμού, πώς δηλαδή μπορούν να προσφέρουν διδακτικό έργο εθελοντές εκπαιδευτικοί που έχουν ευαισθητοποιηθεί στη φιλοσοφία για το πρόγραμμα των ΣΔΕ. Οι εθελοντές εκπαιδευτές δεν υποκαθιστούν το διδακτικό έργο του καθ’ ύλην αρμόδιου εκπαιδευτικού προσωπικού αλλά αξιοποιούνται κυρίως για τον εμπλουτισμό του εκπαιδευτικού προγράμματος των ΣΔΕ προς όφελος των εκπαιδευομένων, όπως γίνεται και στις περιπτώσεις εκπαιδευτών άλλων ειδικοτήτων, καλλιτεχνών και επιστημόνων.

Στις περιπτώσεις καθυστέρησης πρόσληψης των ωρομισθίων και εφόσον αξιοποιηθούν εθελοντές εκπαιδευτικοί, οι εθελοντές σταματούν να προσφέρουν τις υπηρεσίες τους για τη διδασκαλία του γνωστικού αντικειμένου μόλις προσληφθούν οι ωρομίσθιοι. Επομένως η ανάθεση ωρών διδασκαλίας δεν γίνεται εις βάρος των ωρομισθίων. Αντιθέτως, η αξιοποίηση των εθελοντών εκπαιδευτικών γίνεται αποκλειστικά και μόνο προς όφελος των εκπαιδευομένων, για να μην χάσουν, εξαιτίας των καθυστερήσεων, τη δεύτερη ευκαιρία που τους προσφέρουν τα ΣΔΕ.

Κύριε συνάδελφε, απευθύνομαι σ’ έναν Βουλευτή της Αριστεράς, του ΚΚΕ, είναι μακρά η παράδοση της Αριστεράς στην κοινωνική προσφορά και στον εθελοντισμό. Πιστεύω ότι και εσείς δεν θα έχετε αντίρρηση και σήμερα στις δυσκολίες που ζούμε ως κοινωνία, στις δυσκολίες που αντιμετωπίζουν πολλά παιδιά από λαϊκά στρώματα, να αξιοποιήσουμε αυτή τη μακρά παράδοση κοινωνικής προσφοράς και εθελοντισμού και να πείσουμε με την πράξη μας ότι η αλληλεγγύη δεν είναι μια κενή περιεχομένου λέξη αλλά είναι μια χειροπιαστή πολιτική δύναμη.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, το γνωρίζουμε πολύ καλά όλοι ότι στα Σχολεία Δεύτερης Ευκαιρίας φοιτούν άτομα άνω των δεκαοκτώ ετών που προέρχονται κατά κύριο λόγο από την εργατική τάξη, από φτωχά λαϊκά στρώματα, που η ταξική ανισότητα, οι προσωπικές οικογενειακές δυσκολίες αλλά και οι αντεργατικές πολιτικές διαχρονικά τους ανάγκασαν να εγκαταλείψουν από πολύ νωρίς το σχολείο.

Προκύπτουν δυο ζητήματα. Το ένα αφορά το θέμα του εθελοντισμού, που και εσείς θίξατε. Εγώ ήθελα περισσότερο να το θίξω στη δευτερολογία μου. Βέβαια, το ΚΚΕ έχει μια μακρά παράδοση στα θέματα της εθελοντικής προσφοράς, που όμως συνδέεται άρρηκτα με τους κοινωνικούς και πολιτικούς αγώνες, με τους διεκδικητικούς αγώνες, που συμβάλλει σε συνθήκες όπου πραγματικά ένας κόσμος ζητά τη στήριξη και τη βοήθεια, που αυτό συνοδεύεται όμως με δράση μέσα στους κοινωνικούς αγώνες. Νομίζω ότι είναι πολλά παραδείγματα που δείχνουν ότι κομμουνιστές, άνθρωποι από το ταξικό συνδικαλιστικό κίνημα συμβάλλουν, εάν θέλετε, μέσα από τέτοιου είδους εθελοντικές προσφορές, με μαθήματα στην πρωτοβάθμια, στη δευτεροβάθμια εκπαίδευση κ.ο.κ.

Εδώ μιλάμε, όμως, για μια κρατική δομή. Μιλάμε για ένα κρατικό σχολείο. Παράλληλα, λοιπόν, με αυτήν την απαράδεκτη κατάσταση που υπάρχει στα Σχολεία Δεύτερης Ευκαιρίας, επιτρέψτε μου να πω ότι δεν είπατε κάτι καινούργιο. Ό,τι υπήρχε με τις προηγούμενες κυβερνήσεις το ίδιο ακριβώς κάνετε κι εσείς, τα ίδια μπαλώματα αντιγράφετε με αυτά που έκαναν και οι προηγούμενοι, τίποτα περισσότερο ή τίποτα λιγότερο.

Προωθείτε, όμως, ακόμα περισσότερο, θα έλεγα, τη λογική της εθελοντικής εργασίας μέσα από τις δομές των ΣΔΕ και μάλιστα για τις ειδικότητες που λείπουν, όπου γίνεται προσπάθεια να καλυφθούν οι ώρες με εθελοντική υπέρβαση του ωραρίου των καθηγητών, με διδασκαλία και άλλων αντικειμένων εκτός της ειδικότητάς τους ή με εθελοντές καθηγητές που έχουν συνταξιοδοτηθεί ή εργάζονται σε άλλες υπηρεσίες.

Αυτό έχει ως αποτέλεσμα πάγιες ανάγκες εκπαιδευτικού προσωπικού να καλύπτονται από εθελοντές με την έγκριση της Γενικής Γραμματείας, ανοίγοντας έτσι τον δρόμο –γιατί έτσι ανοίγει ο δρόμος- για την απλήρωτη και ανασφάλιστη εργασία μέσα στα σχολεία, με πρόσχημα αυτό της κοινωνικής προσφοράς, του λεγόμενου «εθελοντισμού». Δηλαδή, στην πραγματικότητα χρησιμοποιούνται ως πολιορκητικός κριός τα εργασιακά δικαιώματα των εκπαιδευτικών, ώστε να προσφέρουν την εργασία τους αμισθί με αντάλλαγμα βεβαιώσεις για τον εμπλουτισμό των βιογραφικών τους. Άρα, προκύπτει ένα θέμα τι μέτρα θα πάρετε, προκειμένου να σταματήσει αυτό το καθεστώς του εθελοντισμού, που νομιμοποιεί την απλήρωτη εργασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Δεύτερον, είναι το θέμα της χρηματοδότησης για τη νέα προγραμματική περίοδο 2014-2020. Ως γνωστόν, χρηματοδοτούνται τα ΣΔΕ από το Ευρωπαϊκό Κοινωνικό Ταμείο και το Πρόγραμμα Δημοσίων Επενδύσεων. Σε απάντηση στην ερώτηση που είχαμε καταθέσει τον Απρίλιο, την οποία σας ανέφερα, μας δώσατε έναν πίνακα με τα οικονομικά στοιχεία της προγραμματικής περιόδου 2007-2013. Για τα ΣΔΕ περίπου 26 εκατομμύρια ευρώ ήταν ο προϋπολογισμός και με ένα υπόλοιπο πίστωσης για το 2016 περίπου 800.000 ευρώ. Μας δώσατε και έναν δεύτερο πίνακα για τη νέα προγραμματική περίοδο 2014-2020 με προϋπολογισμό 3.600.000 με μηδέν χρηματοδότηση για το 2016.

Κύριε Υπουργέ, πρέπει να μας δώσετε περισσότερες εξηγήσεις γι’ αυτά τα οικονομικά στοιχεία, διότι έτσι όπως το παρουσιάζετε το πρόγραμμα είναι στον αέρα για το 2016 και πολύ περισσότερο για τα επόμενα χρόνια. Και γνωρίζουμε ότι οι χρηματοδοτήσεις μέσω ΕΣΠΑ είναι πάρα πολύ επισφαλείς και η εξασφάλισή τους βέβαια απαιτεί πολύ χρονοβόρα διαδικασία.

Άρα, εάν τα πάρουμε τοις μετρητοίς, θα δούμε ότι υπάρχει μια κάθετη πτώση των χρηματοδοτήσεων για τα Σχολεία Δεύτερης Ευκαιρίας και σας ρωτάμε εάν έχει διασφαλιστεί η απορρόφηση των χρημάτων για το 2016, σε τι ποσό από το Ευρωπαϊκό Κοινωνικό Ταμείο και σε τι ποσό από το Πρόγραμμα Δημοσίων Επενδύσεων. Και βέβαια, σας ρωτάμε και τι ενέργειες έχετε κάνει για τη νέα σχολική χρονιά, προκειμένου να αποφευχθούν καθυστερήσεις που βιώσαμε και φέτος και όλα τα προηγούμενα χρόνια.

Από εκεί και μετά, κλείνοντας, κύριε Πρόεδρε, νομίζω ότι τα Σχολεία Δεύτερης Ευκαιρίας με κατεύθυνση της Ευρωπαϊκής Ένωσης κινούνται στη λογική, δυστυχώς, κατάρτισης-επανακατάρτισης, στη λογική της διά βίου εκπαίδευσης και κατάρτισης, που συνιστά στην πραγματικότητα ένα σύγχρονο, λειτουργικό αναλφαβητισμό «μαθαίνω να μαθαίνω», προκειμένου να διαμορφώσει ανθρώπους που θα είναι ευάλωτοι και αναλώσιμοι στο μεγάλο κεφάλαιο με κύριο στόχο την κερδοφορία του και τίποτε περισσότερο. Από εκεί και μετά, οι εργαζόμενοι, όλοι νέοι…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Συντυχάκη.

Είπαμε επίκαιρη ερώτηση, όχι επίκαιρη επερώτηση.

**ΕΜΜΑΝΟΥΗΛ ΣΥΝΤΥΧΑΚΗΣ:** ...πρέπει να διεκδικήσουν ένα σχολείο, το πραγματικό σύγχρονο σχολείο, για να έχουν μόρφωση, δικαιώματα και ζωή.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ.

Κύριε συνάδελφε, θα κάνουμε ό,τι είναι δυνατόν και θα αποδειχθεί τον Σεπτέμβριο-Οκτώβριο ότι τα ΣΔΕ θα ανοίξουν και δεν θα επαναληφθούν τα προβλήματα του παρελθόντος, τουλάχιστον στην έκταση που γνωρίζουμε.

Αναφερθήκατε σε ορισμένα ζητήματα, τα οποία είναι ουσιαστικά και αν θέλετε διαφοροποιούν την κοινωνική φιλοσοφία και μεταξύ μας απ’ ό,τι φαίνεται και στον χώρο της Αριστεράς.

Το θέμα του εθελοντισμού. Δεν υποκαθιστούν οι εθελοντές εκπαιδευτικοί τους ωρομίσθιους εκπαιδευτικούς. Δεν εξαναγκάζεται ο εθελοντής εκπαιδευτικός συνταξιούχος ή όχι να πάει να κάνει μάθημα στα Σχολεία Δεύτερης Ευκαιρίας. Το επιλέγει μόνος του ως στοιχείο κοινωνικής προσφοράς.

Το ξαναλέω: Δεν εξαναγκάζεται. Το επιλέγει ως στοιχείο κοινωνικής προσφοράς και κοινωνική προσφορά δεν είναι ο αγώνας, πολύ περισσότερο η συνθηματολογία στις διάφορες κινητοποιήσεις. Κοινωνική προσφορά είναι και αυτή η έμπρακτη πράξη αλληλεγγύης. Να μπορείς να προσφέρεις μέσα από κοινωνικά φροντιστήρια ή μέσα από άτυπη εκπαίδευση, όπως είναι τα Σχολεία Δεύτερης Ευκαιρίας, συγκεκριμένη βοήθεια στους ανθρώπους που την έχουν ανάγκη.

Συνεπώς δεν δέχομαι τη μομφή ότι οι άνθρωποι που θέλουν και δεν εξαναγκάζονται να προσφέρουν βοήθεια στους ενήλικες που φοιτούν στα Σχολεία Δεύτερης Ευκαιρίας τρώνε τη δουλειά κάποιου άλλου. Δεν τρώνε κανενός τη δουλειά, γι’ αυτό λέω όταν έρχονται οι ωρομίσθιοι είναι σαφές ότι οι άνθρωποι αυτοί περιορίζονται, αντιθέτως δίνουν μια χειροπιαστή εικόνα τι σημαίνει κοινωνική αλληλεγγύη από το σύνολο της κοινωνίας και όχι στενά από το κράτος σε αυτούς τους ανθρώπους που φοιτούν στα Σχολεία Δεύτερης Ευκαιρίας.

Δεύτερο θέμα. Δεν συμφωνώ μαζί σας ότι τα Σχολεία Δεύτερης Ευκαιρίας είναι στο πλαίσιο της τυπικής εκπαίδευσης. Δεν είναι τυπική εκπαίδευση, είναι άτυπη εκπαίδευση. Διά βίου λέτε. Ποιο είναι το κακό του διά βίου; Δεν είναι ακριβώς διά βίου, αλλά ποιο είναι το κακό της διά βίου εκπαίδευσης; Είναι προφανώς Σχολεία Δεύτερης Ευκαιρίας για ηλικίες που αναφέρατε, για κοινωνικές κατηγορίες από λαϊκά στρώματα που αναφέρατε και για κοινωνικές κατηγορίες φυλακισμένου για παράδειγμα. Προφανώς χρειάζεται ένα ειδικό μάθημα, ένα ειδικό πρόγραμμα γι’ αυτές τις περιπτώσεις των ανθρώπων. Δεν είναι, επαναλαμβάνω, η τυπική εκπαίδευση. Και το «μαθαίνω να μαθαίνω» είναι και αυτό ψόγος; Υπάρχει κάποιος ψόγος γι’ αυτό το πράγμα; Το «μαθαίνω να μαθαίνω» είναι μια πρακτική παιδαγωγική σήμερα σε ολόκληρο τον κόσμο. Μαθαίνουν όχι μόνο για να μαθαίνουν, γιατί υπάρχει θέμα δεξιοτήτων και θέμα πρόσβασης στην αγορά εργασίας, μαθαίνουν για να μπορούν να κάνουν κάποια δουλειά μετά, όταν βγουν από τη φυλακή ή όταν αναγκαστούν από τη ζωή να προχωρήσουν σε κάποιες επιλογές.

Τελειώνοντας, θέλω να σας διαβεβαιώσω και πάλι ότι τα Σχολεία Δεύτερης Ευκαιρίας θα λειτουργήσουν όπως προβλέπει το θεσμικό πλαίσιο και θα λειτουργήσουν κατά το δυνατόν γρηγορότερα και καλύτερα.

Σας ευχαριστώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Για τη χρηματοδότηση δεν μας είπατε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ισχύουν αυτά που έχουμε αναφέρει εξαντλητικά με ανακοινώσεις.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Προχωράμε στη συζήτηση της τρίτης με αριθμό 960/7-6-2016 επίκαιρης ερώτησης πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη, προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διατήρηση των θέσεων εργασίας με όλα τα δικαιώματα των εργαζομένων, στις πτηνοτροφικές εγκαταστάσεις από τον νέο εργοδότη «ΝΙΤΣΙΑΚΟ».

Θα απαντήσει ο Υπουργός κ. Κατρούγκαλος.

Ο κ. Κατσώτης έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, έχουμε ξανασυζητήσει για τους εργαζόμενους στα πτηνοτροφεία της περιοχής της Χαλκίδας -ιδιαίτερα στις επιχειρήσεις του κ. Ζούρα- και για τους εργοδότες οι οποίοι εναλλάσσονται. Έχουν αλλάξει τώρα τρεις εργοδότες σε αυτές τις εγκαταστάσεις και ο ένας φορτώνει στους εργαζόμενους ακόμη περισσότερα βάρη ή μάλλον αφαιρεί ακόμη περισσότερα δικαιώματα από ό,τι ο προηγούμενος.

Έτσι, λοιπόν, είχαμε αυτήν την προσπάθεια του νέου εργοδότη του κ. Νιτσιάκου, ο οποίος προσπάθησε να χρησιμοποιήσει τα σφαγεία στην Τανάγρα χωρίς τους παλιούς εργαζόμενους, οι οποίοι -είναι γνωστό- είναι εργαζόμενοι της επιχείρησης Ζούρα, είναι απλήρωτοι, αγωνίζονται εδώ και πολλούς μήνες για να διατηρήσουν τις θέσεις δουλειάς τους, να μπορέσουν να πληρωθούν και βεβαίως να εργάζονται με μέτρα υγιεινής και ασφάλειας τέτοια ώστε να διασφαλίζεται η ίδια η υγεία τους.

Είναι γνωστό ότι ο κ. Νιτσιάκος προσπάθησε να χρησιμοποιήσει τα σφαγεία χωρίς αυτούς τους εργαζόμενους. Έγινε μία προσπάθεια συνολικά από τους εργαζόμενους, αλλά αυτό σταμάτησε. Ωστόσο, ο κ. Νιτσιάκος σήμερα διαδίδει ότι δεν ανοίγει τα πτηνοσφαγεία επειδή, λέει, δεν τον αφήνει το ΠΑΜΕ. Αυτό διαδίδει στην περιοχή των Ιωαννίνων προσπαθώντας έτσι να συκοφαντήσει τους αγώνες και να διασφαλίσει τη λειτουργία των πτηνοσφαγείων, χωρίς δικαιώματα, χωρίς την υποχρέωση να διαδεχθεί τους εργαζόμενους που ήταν σε αυτό το χώρο και βεβαίως, θέλοντας να υλοποιήσει όλο αυτό το οπλοστάσιο που έχει στα χέρια του, χωρίς συλλογικές συμβάσεις, με ατομικές συμβάσεις εργασίας, με όρους βέβαια εργασιακής ζούγκλας.

Αυτό, λοιπόν, που σας ρωτάμε -έχετε την ερώτηση κοντά- είναι: Τι μέτρα θα πάρετε, ώστε να διασφαλιστούν οι θέσεις εργασίας, οι συλλογικές συμβάσεις στους εργαζόμενους, η καταβολή των δεδουλευμένων και τα μέτρα υγιεινής ή ασφάλειας στους εργαζόμενους; Πάνω σε αυτά θα θέλαμε τις απαντήσεις σας.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Υπουργέ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Αγαπητέ κύριε συνάδελφε, όπως θα ξέρετε, επανειλημμένα έχω πει ότι θεωρώ ιδιαίτερα θετικές τις ερωτήσεις του Κομμουνιστικού Κόμματος Ελλάδας για την αντιμετώπιση φαινομένων, κατά τα οποία καταστρατηγούνται δικαιώματα εργαζομένων ή επικρατούν συνθήκες εργασιακής ζούγκλας. Έχουμε, όμως, πολλές φορές πει και για τα όρια των αρμοδιοτήτων, τόσο του Σώματος Επιθεώρησης Εργασίας, όσο και γενικότερα του Υπουργείου Εργασίας σε ένα σύστημα της οικονομίας της αγοράς.

Εδώ είναι μια ακόμα πιο περίπλοκη περίπτωση που δείχνει τα όρια των επεμβάσεων του Υπουργείου Εργασίας, ακριβώς γιατί είναι ιδιαίτερα περίπλοκη η νομική βάση της υπόθεσης ενόψει των ισχυρισμών της εταιρείας «ΝΙΤΣΙΑΚΟΣ Α.Ε.», ότι δεν αποτελεί διάδοχο των προηγούμενων εταιρειών, αλλά απλώς υπεκμίσθωσε το ακίνητο στο οποίο βρίσκεται το πτηνοσφαγείο.

Δηλαδή οι ισχυρισμοί της εταιρείας στο έγγραφο που θα σας καταθέσω στα Πρακτικά είναι ότι το πτηνοσφαγείο ανήκει κατά πλήρη κυριότητα στον πρώτο εργοδότη στον οποίο αναφερθήκατε, στους αδερφούς Λειβαδίτη, στη συνέχεια εκμισθώθηκε το ακίνητο αυτό στην «ΑΛΚΟΤ», συμφερόντων του ομίλου Ζούρα και υπήρχε, λοιπόν, τελική υπομίσθωση από την τελευταία αυτή εταιρεία στην εταιρεία «ΝΙΤΣΙΑΚΟΣ».

(Στο σημείο αυτό ο ΥπουργόςΕργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως, κατά τους νομικούς ισχυρισμούς της εταιρείας αυτής, δεν έχει καμμία σχέση η παρούσα λειτουργία της επιχείρησης με τις προηγούμενες. Αυτό είναι νομικά κρίσιμο, γιατί αν υπάρχει διαδοχή επιχειρήσεων, πράγματι υπάρχει υποχρέωση του εργοδότη να διατηρήσει τις υφιστάμενες σχέσεις εργασίας. Αν δεν υπάρχει, όμως, δεν υπάρχει και η αντίστοιχη υποχρέωση.

Ενώ, λοιπόν, το Σώμα Επιθεώρησης Εργασίας, όπως κι εσείς σωστά το λέτε, έκανε επανειλημμένες προσπάθειες προ ημερών -θα αναφερθώ μετά, στη δευτερομιλία μου, γιατί τώρα εξαντλήθηκε ο χρόνος- στην πράγματι διαπίστωση παραβιάσεων των όρων υγιεινής και ασφάλειας, σε ένα τέτοιο θέμα δεν έχει αρμοδιότητα για τον απλό λόγο ότι δεν μπορεί η ίδια, μη έχοντας δικαιοδοτική αρμοδιότητα, να κρίνει αν πράγματι ισχύει αυτός ο βασικός ισχυρισμός της εταιρείας «ΝΙΤΣΙΑΚΟΣ» ή όχι.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, έχω τα έγγραφα του ΣΕΠΕ για τους ελέγχους που έχει κάνει και γνωρίζω τον ισχυρισμό του κ. Νιτσιάκου ότι αυτός δεν έχει καμμία υποχρέωση, γιατί έχει ενοικιάσει τις συγκεκριμένες υποδομές από τον προηγούμενο εργοδότη. Είναι γνωστό ότι αυτά είναι τα κόλπα που κάνουν οι επιχειρηματικοί όμιλοι σε συνεννόηση μεταξύ τους, έτσι ώστε να απαλλαγούν και από υποχρεώσεις που έχουν προς το δημόσιο, προς το ΙΚΑ, αλλά και προς τους εργαζόμενους.

Είναι κόλπα που γίνονται και τα ξέρετε πάρα πολύ καλά. Γνωρίζετε ότι μέσα από αυτές τις διαδικασίες έχουν απαλλαγεί από υποχρεώσεις απέναντι στο δημόσιο, στο ΙΚΑ και στους εργαζόμενους. Και εν πάση περιπτώσει, το νομοθετικό πλαίσιο, κύριε Υπουργέ, το διαμορφώνετε εσείς και όπως φαίνεται ακόμα και με fast track διαδικασίες μπορείτε να αλλάξετε νόμους ή να ξεψηφίσετε νόμους.

Εδώ, λοιπόν, έχετε πολύ μεγάλη ευθύνη. Εάν το νομοθετικό πλαίσιο πρέπει να αλλάξει, μπορείτε να το αλλάξετε και δεν σας εμποδίζει κανείς. Δηλαδή, είναι στο χέρι της Κυβέρνησης να διασφαλίσει τους εργαζόμενους.

Εν πάση περιπτώσει, είναι πάρα πολλές οι επιχειρήσεις που τώρα τελευταία de facto προσπαθούν να δημιουργήσουν νέα δεδομένα. Φαίνεται ότι ενόψει του νέου εργασιακού νόμου έχουμε το «ATHENS LEDRA», την «ΗΛΕΚΤΡΟΝΙΚΗ», τον «ΠΥΡΣΟ» και μια σειρά άλλες επιχειρήσεις, ακόμα και το κυλικείο της Βουλής, κύριε Υπουργέ, που εδώ δουλεύουν ατέλειωτες ώρες ή γίνεται διαγωνισμός και προσπαθούν να τους βάλουν να υπογράψουν χαρτιά, έτσι για να διασφαλίσει ο εργοδότης ότι δεν θα πληρώσει παραπάνω και ούτω καθεξής.

Σε αυτά, λοιπόν, δεν είστε τροχονόμοι, κύριε Υπουργέ. Είστε Κυβέρνηση και έχετε ευθύνη απέναντι σε αυτόν τον κόσμο. Δεν μπορείτε να έρχεστε συνέχεια και να λέτε ότι το νομοθετικό πλαίσιο και τα όριά σας είναι αυτά.

Δηλαδή, τα όρια του εργοδότη είναι ατελείωτα. Μπορεί να κάνει ό,τι θέλει, όποτε θέλει να πετάει στο δρόμο τον κόσμο και εσείς να παρακολουθείτε την εξέλιξη και να νομοθετείτε αυτή την εξέλιξη. Γιατί αυτό κάνετε και αυτό θα έρθετε να κάνετε με τον εργασιακό νόμο, να νομοθετήσετε αυτή την εργασιακή ζούγκλα, την οποία δημιουργεί η εργοδοσία για να μπορέσει να κερδίσει ακόμα παραπάνω.

Δεν μπορεί, λοιπόν, εδώ να λέμε ότι ο Νιτσιάκος δεν έχει καμμία νομική ευθύνη. Τι νοίκιασε; Από ποιον το νοίκιασε; Από μια εταιρία που απασχολούσε τους εργαζόμενους είτε την «ΑΛΚΟΤ» είτε την «ΒΙΟΚΟΤ». Και οι δύο εταιρίες απασχολούσαν τους εργαζόμενους. Και τώρα, ο Νιτσιάκος τι πήρε; Τις υποδομές μόνο, χωρίς τους εργαζόμενους; Τι έγινε το πτηνοσφαγείο; Έγινε ξενοδοχείο και δεν έχει υποχρέωση διαδοχής των εργαζομένων; Τι θέλει να κάνει; Να πάρει εργαζομένους χωρίς κανένα δικαίωμα.

Εν πάση περιπτώσει, εδώ φέρατε και μια τροπολογία για την ευθύνη των μετόχων και την πήρατε πίσω. Θα μπορούσαν οι εργαζόμενοι να διασφαλίζουν κάποια δικαιώματα και κάποιες υποχρεώσεις. Την πήρατε όμως πίσω, ύστερα από απαίτηση των βιομηχάνων.

Αυτή, λοιπόν, είναι η πολιτική σας, κύριε Υπουργέ, και πάνω σε αυτήν κρίνεστε και από όλους τους εργαζόμενους, οι οποίοι σήμερα ζουν αυτή την εργασιακή ζούγκλα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, στο μέτρο των αρμοδιοτήτων τους, τόσο το Σώμα Επιθεώρησης Εργασίας όσο και γενικότερα το Υπουργείο Εργασίας προσπάθησε να διαλευκάνει την παρούσα περίπτωση. Όχι μόνο έγιναν οι τριμερείς, τις οποίες αναφέρατε και εσείς στην τοποθέτησή σας, αλλά και ως προς την προηγούμενη επιχείρηση έχει ασκηθεί πράγματι μήνυση, γιατί βρέθηκαν συγκεκριμένες παραβιάσεις της εργατικής νομοθεσίας.

Θα σας αναφέρω ότι πραγματοποιήθηκαν ήδη στις 27 Μαΐου 2016 από το Τμήμα Ασφάλειας και Υγείας στην Εργασία Φθιώτιδας-Φωκίδας έλεγχοι στην επιχείρηση «ΒΙΟΚΟΤ». Διαπιστώθηκαν πράγματι κατά την έκθεση παραβιάσεις της εργατικής νομοθεσίας, ελλείψεις στα θέματα ιατρικής παρακολούθησης των εργαζομένων, ακατάλληλοι χώροι υγιεινής. Αντίστοιχος έλεγχος έγινε στην πτηνοτροφική επιχείρηση «ΖΟΥΡΑΣ ΦΑΡΜ» στα Οινόφυτα και κινήθηκαν οι προβλεπόμενες διαδικασίες κατά των υπευθύνων των εταιριών αυτών.

Διενεργήθηκαν έλεγχοι για να διαλευκανθεί αν υπάρχει ευθύνη του νέου εργοδότη ως προς μη καταβολή δεδουλευμένων. Εδώ έγιναν οι σχετικοί έλεγχοι στις 29-3-2016 και δεν φαίνεται να υπήρχε σχετική παραβίαση της νομοθεσίας από ό,τι φαίνεται από τη σχετική έκθεση, που βλέπω εδώ. Η Διεύθυνση Εργασιακών Σχέσεων Ηπείρου και Μακεδονίας μάς ενημερώνει με πρόσφατο έγγραφό της από τις 10 Ιουνίου ότι φαίνεται να έχουν καταβληθεί δεδουλευμένες αποδοχές στη συγκεκριμένη επιχείρηση.

Άρα, ως προς εκείνα τα θέματα που ήταν εντός των δυνατοτήτων του Υπουργείου Εργασίας να ελεγχθούν, οι έλεγχοι έγιναν και τα σχετικά μέτρα ελήφθησαν.

Ως προς το γενικότερο ζήτημα των εργασιακών σχέσεων, εκεί πάλι έχετε δίκιο. Η πενταετία που πέρασε πριν από την ανάληψη της εξουσίας από εμάς, ήταν πράγματι μια γενικευμένη περίοδος απορρύθμισης των εργασιακών σχέσεων. Οι κλαδικές συλλογικές συμβάσεις εργασίας, που αφορούν, για παράδειγμα, τα πτηνοτροφεία στα οποία αναφέρεστε, πράγματι έχουν πάψει να είναι σε ισχύ. Μόνον εννέα κλαδικές συμβάσεις έχουν επιβιώσει και αυτές με πολύ ελλιπείς όρους.

Ακριβώς εκεί έγκειται η προσπάθειά μας ενόψει της διαπραγμάτευσης για τα εργασιακά τον Σεπτέμβρη, να ξαναγυρίσουμε την Ελλάδα στο ευρωπαϊκό κοινωνικό μοντέλο, να αποκαταστήσουμε ένα περιβάλλον κοινωνικού διαλόγου, συλλογικών διαπραγματεύσεων, που να καταλήγει σε συλλογικές συμβάσεις εργασίας.

Αυτή, λοιπόν, είναι η δέσμευσή μας και απέναντι στον κόσμο της εργασίας. Και απέναντι σε αυτήν τη δέσμευσή μας θα κριθούμε, όταν έρθει ο καιρός.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε τους δύο Υπουργούς, που μας έκαναν την τιμή να είναι παρόντες.

Θέλω να ενημερώσω τους συναδέλφους που είναι στην Αίθουσα ότι σήμερα ήταν να συζητηθούν δεκατέσσερις επίκαιρες ερωτήσεις. Συζητήθηκαν δύο. Δώδεκα δεν συζητήθηκαν, εκ των οποίων η μία λόγω αναρμοδιότητας.

Πρόκειται για την τέταρτη με αριθμό 963/7-6-2016 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας,σχετικά με τη μη εφαρμογή του προγράμματος «Κάρτα Αναπηρίας» παρά τη θεσμοθέτησή της από την Πολιτεία, που δεν είναι για τον Υπουργό Υγείας, αλλά για τον κ. Κατρούγκαλο.

Άλλη μία, που θα την αναφέρω παρακάτω, δεν συζητήθηκε γιατί ο Υπουργός λείπει στη Θεσσαλονίκη. Όλες οι υπόλοιπες δεν συζητήθηκαν με τη γνωστή αιτιολογία: Φόρτος εργασίας των Υπουργών.

Επειδή έχω απογοητευθεί από τις επίγειες εκκλήσεις μου, σκέφτομαι να τάξω μια φανουρόπιτα στον Άγιο Φανούριο, μήπως και ο Άγιος βοηθήσει και φανερωθούν οι συνάδελφοι στην Ολομέλεια την ώρα του κοινοβουλευτικού ελέγχου!

Πρέπει να αναφέρω τις ερωτήσεις που δεν συζητήθηκαν, γιατί αλλιώς δεν θα πάνε την άλλη φορά. Τις αιτιολογίες δεν τις λέω, σας τις προανέφερα. Είναι οι εξής:

Η πρώτη με αριθμό 956/7-6-2016 επίκαιρη ερώτηση πρώτου κύκλου, του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με τη νέα καθυστέρηση στην κατασκευή του νέου αεροδρομίου στο Καστέλι Κρήτης.

Η δεύτερη με αριθμό 944/3-6-2016 επίκαιρη ερώτηση πρώτου κύκλου, της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ, κ. Παρασκευής Χριστοφιλοπούλου προς τον Υπουργό Υγείας, σχετικά με τους ασθενείς που χειρουργούνται με δικά τους έξοδα στο Πανεπιστημιακό Γενικό Νοσοκομείο Θεσσαλονικής ΑΧΕΠΑ.

Η τρίτη με αριθμό 966/7-6-2016 επίκαιρη ερώτηση δεύτερου κύκλου, του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας,σχετικά με την κατάσταση στο Γενικό Κρατικό Νίκαιας.

Η έκτη με αριθμό 935/31-5-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένουπρος τον Υπουργό Υγείας,σχετικά με τις ελλείψεις και τα προβλήματα του στόλου του ΕΚΑΒ.

Η δέκατη με αριθμό 825/25-4-2016 επίκαιρη ερώτηση, του δεύτερου κύκλου, της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας,σχετικά με την υπολειτουργία του Αντικαρκινικού Νοσοκομείου «Μεταξά».

Η πρώτη με αριθμό 957/7-6-2016 επίκαιρη ερώτηση δεύτερου κύκλου, Βουλευτή Χίου της Νέας Δημοκρατίας κ. Παναγιώτη (Νότη) Μηταράκη προς τον Υπουργό Οικονομίας, Ανάπτυξης και Τουρισμού, σχετικά με την προστασία της Φέτας στις Εμπορικές Συμφωνίες της Ευρωπαϊκής Ένωσης. Σύμφωνα με την Υπηρεσία της Βουλής, ο κ. Σταθάκης βρίσκεται στη Θεσσαλονίκη. Γι’ αυτό δεν είναι παρών. Άρα είναι δικαιολογημένος.

Η τέταρτη με αριθμό 925/30-5-2016 επίκαιρη ερώτηση δεύτερου κύκλου, του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με την επιδείνωση του μεταποιητικού τομέα στη χώρα μας.

Η δεύτερη με αριθμό 961/7-6-2016 επίκαιρη ερώτηση δεύτερου κύκλου, του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Οικονομικών και Εθνικής Άμυνας, σχετικά με την Ελληνική Βιομηχανία Οχημάτων (ΕΛΒΟ Α.Β.Ε.).

Η όγδοη με αριθμό 907/25-5-2016 επίκαιρη ερώτηση δεύτερου κύκλου, του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού.

Η έβδομη με αριθμό 926/30-5-2016 επίκαιρη ερώτηση του δεύτερου κύκλου, του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, σχετικά με την καταβολή της ελάχιστης δυνατής συνδεδεμένης ενίσχυσης, στους παραγωγούς εσπεριδοειδών.

Η πέμπτη με αριθμό 916/27-5-2016 επίκαιρη ερώτηση δεύτερου κύκλου, του Βουλευτή Β΄ Αθηνών του Λαϊκού Συνδέσμου–Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με τη «στοχοποίηση Ελλήνων πολιτών από γνωστή παρακρατική ιστοσελίδα αντιεξουσιαστών». Έπρεπε να απαντήσει ο Αναπληρωτής Υπουργός, ο κ. Τόσκας, ο οποίος επίσης δεν είναι παρών, λόγω φόρτου εργασίας.

Επίσης, έχουμε να εγκρίνουμε δύο άδειες απουσίας στο εξωτερικό. Είναι επιστολές προς τον Πρόεδρο της Βουλής.

Ο Βουλευτής κ. Κουκοδήμος ζητεί άδεια απουσίας από τις 2 Ιουλίου έως τις 7 Ιουλίου 2016.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Επίσης, έχουμε επανόρθωση των ημερομηνιών ζητηθείσας άδειας από τον κ. Θεοχάρη. Ζητεί άδεια απουσίας από τις 12 Ιουνίου έως και τις 16 Ιουνίου 2016.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΌΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 26/20/18-4-2016 επίκαιρη επερώτηση των Βουλευτών της Νέας Δημοκρατίας κ.κ. Απόστολου Βεσυρόπουλου, Χρήστου Σταϊκούρα, Χρίστου Δήμα, Θεοδώρας Μπακογιάννη, Δημήτριου Σταμάτη, Σάββα Αναστασιάδη, Χαράλαμπου Αθανασίου, Ιωάννη Βρούτση, Θεόδωρου Καράογλου, Μιλτιάδη Βαρβιτσιώτη, Αθανάσιου Μπούρα, Εμμανουήλ (Μάνου) Κόνσολα, Γεωργίου Βλάχου, Ιωάννου Ανδριανού, Γεώργιου Κουμουτσάκου, Γεώργιου Γεωργαντά, Νικόλαου Παναγιωτόπουλου, Θεόδωρου Φορτσάκη, Άννας Καραμανλή, Σοφίας Βούλτεψη, Ιωάννη Κεφαλογιάννη, Κωνσταντίνου Σκρέκα, Ευάγγελου Μπασιάκου, Χρήστου Μπουκώρου, Δημήτριου Κυριαζίδη, Κωνσταντίνου Κουκοδήμου, Γεωργίου Κασαπίδη, Γεωργίου Βαγιωνά, Γεώργιου Καρασμάνη, Χρήστου Κέλλα, Γεώργιου Στύλιου, Άννας-Μισέλ Ασημακοπούλου, Βασίλιου Γιόγιακα, Κωνσταντίνου Αχ. Καραμανλή, Ανδρέα Κατσανιώτη, Συμεών (Σίμου) Κεδίκογλου, Αθανάσιου Καβαδά, Αικατερίνης Παπακώστα-Σιδηροπούλου, Γεράσιμου Γιακουμάτου, Όλγας Κεφαλογιάννη, Κωνσταντίνου Βλάση, Κωνσταντίνου Κατσαφάδου, Βασίλειου Οικονόμου, Αναστάσιου (Τάσου) Δημοσχάκη προς τον Υπουργό Οικονομικών, σχετικά με τα ζητήματα λειτουργίας της φορολογικής διοίκησης και αποτελεσματικότητας των φορολογικών ελέγχων και μηχανισμών για τον περιορισμό της φοροδιαφυγής.

Στην επίκαιρη επερώτηση θα απαντήσει εκ μέρους της Κυβέρνησης ο Αναπληρωτής Υπουργός κ. Αλεξιάδης. Επειδή λέω τα άσχημα, θα λέω και τα καλά, όχι γιατί είναι σήμερα εδώ, αλλά γιατί είναι σχεδόν πάντα εδώ.

Ως Κοινοβουλευτικοί Εκπρόσωποι των κομμάτων ορίζονται ο κ. Σταϊκούρας από τη Νέα Δημοκρατία, ο κ. Γεράσιμος Μπαλαούρας από τον ΣΥΡΙΖΑ, ο κ. Ιωάννης Σαχινίδης από τη Χρυσή Αυγή, ο κ. Ανδρέας Λοβέρδος από τη Δημοκρατική Συμπαράταξη ΠΑΣΟΚ-ΔΗΜΑΡ, ο κ. Αθανάσιος Βαρδαλής από το Κομμουνιστικό Κόμμα Ελλάδας, ο κ. Γεώργιος Μαυρωτάς από το Ποτάμι, ο κ. Δημήτρης Καμμένος από τους ΑΝΕΛ και ο κ. Μάριος Γεωργιάδης από την Ένωση Κεντρώων.

Τον λόγο έχει ο πρώτος επερωτών συνάδελφος κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα πρέπει να αναγνωρίσουμε στον κ. Αλεξιάδη το γεγονός ότι είναι ο μόνος ίσως Υπουργός που σέβεται τις διαδικασίες κοινοβουλευτικού ελέγχου και έρχεται στη Βουλή να απαντήσει στις επίκαιρες ερωτήσεις των Βουλευτών, γιατί κάποιοι άλλοι συνάδελφοί του δεν δείχνουν ούτε τον στοιχειώδη σεβασμό απέναντι στο Κοινοβούλιο.

Κύριε Υπουργέ, είχαμε καταθέσει τη συγκεκριμένη επίκαιρη επερώτηση από τις 18 Απριλίου. Συζητείται σήμερα, δύο μήνες μετά. Αναρωτιέμαι: Δεν είναι ζήτημα άμεσης προτεραιότητας τα προβλήματα της φορολογικής διοίκησης και των φορολογικών ελέγχων, προκειμένου να προταχθούν και να συζητηθούν, τη στιγμή μάλιστα που οι αβελτηρίες στη φορολογική διοίκηση και η αδυναμία της Κυβέρνησης να συλλάβει τη φοροδιαφυγή, οδηγούν σε μείωση των φορολογικών εσόδων, που αμέσως μετά αντιμετωπίζεται με την εύκολη για εσάς λύση, την επιβολή νέων φόρων, φόρων χωρίς τέλος και χωρίς λογική;

Εμείς, στη σημερινή συζήτηση της επίκαιρης επερώτησης, προσερχόμαστε με προτάσεις και διάθεση συνεννόησης, με τεκμηριωμένες θέσεις και επιχειρήματα. Οφείλετε, κύριε Υπουργέ, να δώσετε απαντήσεις σήμερα σε υπαρκτά ερωτήματα και να μην χρησιμοποιείτε επιλεκτικά κάποια στοιχεία, αποπροσανατολίζοντας και πετώντας την μπάλα στην εξέδρα.

Οι οικονομικοί δείκτες, κύριε Υπουργέ, όχι μόνο δεν δικαιολογούν αισιοδοξία, αλλά αποτυπώνουν τα αποτελέσματα της ύφεσης και της μείωσης των φορολογικών εσόδων. Μπορείτε, κύριε Υπουργέ, να είστε αισιόδοξος και να μιλάτε για επιτυχία της κυβερνητικής πολιτικής, όταν τα ληξιπρόθεσμα χρέη των πολιτών προς το δημόσιο έχουν αυξηθεί και αγγίζουν πλέον το 50% του ΑΕΠ, όταν υπάρχει μείωση των φορολογικών εσόδων το 2015 έναντι του 2014 και παρουσιάζουν υστέρηση 3 δισεκατομμυρίων και πλέον ευρώ, έναντι του στόχου που είχε τεθεί στον προϋπολογισμό;

Και όλα αυτά, ενώ είχατε επιβάλλει πρόσθετους φόρους άνω του 1 δισεκατομμυρίου ευρώ για το 2015, όταν προχωρήσατε στην αύξηση των συντελεστών ΦΠΑ, των συντελεστών του φόρου εισοδήματος των νομικών προσώπων, των συντελεστών της ειδικής εισφοράς αλληλεγγύης, τον φόρο ασφαλίστρων, όταν καταργήσατε τις απαλλαγές από τον ΕΝΦΙΑ, όταν προχωρήσατε στην αύξηση προκαταβολής φόρου εισοδήματος στα νομικά πρόσωπα, στους ελεύθερους επαγγελματίες και στους αγρότες.

Ακόμα και το πρώτο τετράμηνο του 2016, σύμφωνα με τα στοιχεία εκτέλεσης του κρατικού προϋπολογισμού, είναι μειωμένα τα φορολογικά έσοδα στις εξής κατηγορίες: Φόρος εισοδήματος νομικών προσώπων κατά 127 εκατομμύρια ευρώ ή 6% φόροι στην περιουσία κατά 101 εκατομμύρια ευρώ ή 10%, ΦΠΑ πετρελαιοειδών κατά 121 εκατομμύρια ευρώ ή 20,4%, ΦΠΑ στα καπνικά προϊόντα κατά 10 εκατομμύρια ευρώ ή 4,8%, ΦΠΑ λοιπών δραστηριοτήτων κατά 17 εκατομμύρια ευρώ ή 0,4%, ειδικό φόρο κατανάλωσης ενεργειακών προϊόντων κατά 62 εκατομμύρια ευρώ ή 4,5%, λοιποί ειδικοί φόροι κατανάλωσης κατά 45 εκατομμύρια ευρώ ή 5,4%, λοιποί φόροι κατανάλωσης κατά 72 εκατομμύρια ευρώ ή 42,9%, λοιποί έμμεσοι φόροι κατά 35 εκατομμύρια ευρώ ή 23,9%.

Τώρα, με τους νέους φόρους που επιβάλλατε, θα δείτε το φθινόπωρο να αυξάνονται και πάλι τα ληξιπρόθεσμα, γιατί δεν έχετε αντιληφθεί ότι η φοροδοτική ικανότητα των πολιτών έχει εξαντληθεί. Και τότε τι θα κάνετε; Προφανώς, θα επαναλάβετε το μόνο που γνωρίζετε: Νέα μέτρα και νέους φόρους.

Πολλά πράγματα θα ήταν διαφορετικά, όμως, αν είχατε ασχοληθεί σοβαρά με τα ζητήματα της φορολογικής διοίκησης και των φορολογικών ελέγχων, αν είχατε σχέδιο απέναντι στη φοροδιαφυγή. Αποδεικνύετε ότι ούτε είχατε ούτε έχετε.

Προχωρήσατε, κύριε Υπουργέ, στη διάλυση του ΣΔΟΕ. Αναρωτηθήκατε, όμως, τι θα γίνει με τις τριάντα έξι χιλιάδες ανέλεγκτες υποθέσεις και ιδιαίτερα με τις δυόμισι χιλιάδες υποθέσεις, για τις οποίες υπήρχαν εισαγγελικές παραγγελίες; Από ποιους θα ελεγχθούν αυτές οι υποθέσεις; Δεν γνωρίζετε ότι χιλιάδες από αυτές παραγράφονταν στο τέλος του 2015 και δόθηκε νέα παράταση για το τέλος του 2016;

Αυτά είναι έσοδα, κύριε Υπουργέ. Προφανώς, έχετε την πολυτέλεια να τα απεμπολείτε και να αντικαθιστάτε την απώλειά τους με νέα μέτρα και φόρους.

Είχε γίνει σοβαρή δουλειά στο ΣΔΟΕ γι’ αυτές τις υποθέσεις. Σας έστειλε μια επιστολή ο πρώην Ειδικός Γραμματέας του ΣΔΟΕ, ο κ. Δάνης. Αποσπάσματα αυτής της επιστολής είδαν το φως της δημοσιότητας. Καταθέτω στα Πρακτικά σχετικό δημοσίευμα.

(Στο σημείο αυτό Βουλευτής κ. Απόστολος Βεσυρόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σας λέει ο κ. Δάνης; Σας λέει πολύ απλά και παραστατικά ότι έκανε για μήνες ελέγχους σ’ αυτές τις υποθέσεις. Ήταν έτοιμος να στείλει τους φοροφυγάδες στο ταμείο κι εσείς όλα αυτά τα πετάτε στα σκουπίδια και αναγκάζετε τους πολίτες να πληρώσουν τα σπασμένα.

Γνωρίζετε τι ποσά καταλόγιζε σε μηνιαία βάση του ΣΔΟΕ από τους ελέγχους; Δώστε τα στοιχεία του 2012, του 2013 και του 2014. Πώς θα αντικαταστήσετε αυτά τα έσοδα;

Αυτήν τη στιγμή, καταφέρατε, κύριε Υπουργέ, να μην υπάρχει ουσιαστικά ούτε ΣΔΟΕ, αλλά ούτε και η ΥΕΔΔΕ, που υποτίθεται ότι θα αντικαθιστούσε το ΣΔΟΕ στους ελέγχους.

Εκτός από την Αθήνα και τη Θεσσαλονίκη σ’ ένα βαθμό, στις άλλες πόλεις της Ελλάδας δεν υπάρχει παρουσία των συγκεκριμένων ελεγκτικών μηχανισμών. Έχει ήδη αρχίσει η θερινή περίοδος, στις άλλες πόλεις της Ελλάδος και στα νησιά τι γίνεται; Προφανώς και θα διαπιστώσετε τι γίνεται όταν υποβληθούν οι δηλώσεις ΦΠΑ.

Αυτή είναι η πραγματικότητα, κύριε Υπουργέ. Δεν διαλύσατε απλά το ΣΔΟΕ, αδρανοποιήσατε εκατοντάδες υπαλλήλους με υψηλή εξειδίκευση και εμπειρία στο θέμα των ελέγχων και οδηγείτε σε παραγραφή χιλιάδες υποθέσεις, στερώντας έσοδα στο δημόσιο.

Η δική σας Κυβέρνηση με τον ν.4337/2015 κατήργησε την επιβολή αυτοτελών προστίμων για μη έκδοση φορολογικών στοιχείων.

Είναι όπως ακριβώς το ακούτε, κυρίες και κύριοι συνάδελφοι. Εδώ και λίγο καιρό τα μόνα πρόστιμα που επιβάλλονται στους υπόχρεους σε ΦΠΑ επιτηδευματίες είναι το 50% του ΦΠΑ για τα μη εκδοθέντα φορολογικά στοιχεία. Σε όσους δεν είναι υπόχρεοι στον ΦΠΑ, δηλαδή σε ιατρεία, φροντιστήρια και άλλα, δεν επιβάλλεται κανένα πρόστιμο. Αυτό πρακτικά σημαίνει ότι δεν έχουν κανένα νόημα πλέον οι προληπτικοί έλεγχοι. Εφόσον καταργήθηκε η αυτοτελής επιβολή προστίμων κατά τον έλεγχο, οι επαγγελματίες ξέρουν ότι τα πρόστιμα είναι διαχειρίσιμα ή αμελητέα, οπότε επιλέγουν να ρισκάρουν εκ του ασφαλούς, δηλαδή να φοροδιαφεύγουν. Να υπάρχει εξορθολογισμός στα πρόστιμα, αλλά όχι και να περάσουμε στο άλλο άκρο και να μην επιβάλλεται κανένα πρόστιμο ή να επιβάλλονται πρόστιμα της τάξης των 30 λεπτών του 1 και 2 ευρώ.

Επίσης εφόσον έχουν συρρικνωθεί οι προϋποθέσεις για τον εξωλογιστικό προσδιορισμό των αποτελεσμάτων κατά τον φορολογικό έλεγχο και δεν λαμβάνονται υπ’ όψιν τα πρόστιμα της μη έκδοσης αποδείξεων, οι φορολογικές επιπτώσεις είναι ελάχιστες.

Έτσι θα χτυπήσετε τη φοροδιαφυγή, κύριε Υπουργέ; Θέλετε ένα πρώτο παράδειγμα, που συνδέεται με όλα τα παραπάνω, αλλά και με την αύξηση των φόρων;

Δείτε τη Μύκονο, κύριε Υπουργέ. Καταργήσατε τον μειωμένο συντελεστή ΦΠΑ, αυξάνοντας κατά 30% τους συντελεστές. Αυξήσατε τον ΦΠΑ στην εστίαση και στη διαμονή και ποιο ήταν το αποτέλεσμα; Το πρώτο τετράμηνο του 2016, 62% κάτω τα έσοδα από τον ΦΠΑ.

Δεν θα ήθελα να σας φέρω σε ακόμη πιο δύσκολη θέση, κύριε Υπουργέ, παραθέτοντας τι έλεγαν για τη διάλυση των ελεγκτικών μηχανισμών οι πρώην σύντροφοί σας, ο κ. Βαρουφάκης και η κ. Βαλαβάνη. Προφανώς εσείς θεωρείτε ότι ο χρόνος σας μετράει από τις 20 Σεπτεμβρίου του 2015.

Λάθος, κύριε Υπουργέ. Κυβερνάτε δεκαεπτά μήνες πλέον και ο λογαριασμός είναι πολύ βαρύς.

Να πάμε και στο θέμα με τις λίστες.

Εσείς ο ίδιος, κύριε Αλεξιάδη, με ειλικρίνεια είχατε παραδεχθεί κατά τη συζήτηση των προγραμματικών δηλώσεων της Κυβέρνησης τον περασμένο Οκτώβριο ότι η Κυβέρνηση ΣΥΡΙΖΑ-ΑΝΕΛ έκανε τους λιγότερους ελέγχους το 2015 στη λίστα Λαγκάρντ. Το 2013 ξεκίνησε ο έλεγχος σε διακόσιες πενήντα οχτώ υποθέσεις, το 2014 σε εκατόν σαράντα τρεις υποθέσεις και το 2015 με στοιχεία ως τις αρχές Νοεμβρίου, ξεκίνησε ο έλεγχος σε ογδόντα μόνο υποθέσεις.

Μη μας λέτε για τα ποσά που βεβαιώθηκαν το 2015, κύριε Υπουργέ. Να τα λέτε αυτά, αλλά όχι σε μένα που γνωρίζω το αντικείμενο. Ξέρω και ξέρετε και εσείς πολύ καλά ότι τα ποσά που βεβαιώθηκαν το 2015 και για τα οποία υπερηφανεύεστε είναι προϊόν των ελέγχων και της δουλειάς που έγινε και τα δύο προηγούμενα χρόνια. Αντί να χρησιμοποιείτε τη λίστα Λαγκάρντ και τις άλλες λίστες για να κάνετε φορολογικούς ελέγχους, εσείς τις χρησιμοποιείτε για να υπηρετήσετε ευτελείς μικροκομματικές σκοπιμότητες και για λόγους εντυπώσεων.

Και βέβαια, πρέπει να σταματήσει η Κυβέρνηση ΣΥΡΙΖΑ-ΑΝΕΛ να παραπλανά τους πολίτες, γιατί η Νέα Δημοκρατία ήταν αυτή που έστειλε στη δικαιοσύνη, αλλά και στους Οικονομικούς Εισαγγελείς, τη λίστα Λαγκάρντ και τις άλλες λίστες.

Όταν η χώρα έχει ανάγκη από έσοδα, όταν βρισκόμαστε στην κόψη του ξυραφιού, οι πρακτικές αυτές συνιστούν παιδικές ασθένειες και πρέπει να τις βάλετε οριστικά στο περιθώριο.

Έρχομαι στο ζήτημα της λαθρεμπορίας καυσίμων. Υπολογίζεται, σύμφωνα με πολύ μετριοπαθείς εκτιμήσεις, μια απώλεια εσόδων της τάξης των 300 εκατομμυρίων τον χρόνο από το λαθρεμπόριο καυσίμων.

Εμείς εγκαταστήσαμε το σύστημα εισροών-εκροών στο 98% των πρατηρίων. Τι κάνατε εσείς από εκεί και πέρα, κύριε Υπουργέ; Εκδώσατε μόνο μια κοινή υπουργική απόφαση για τα πλωτά μέσα, τον Δεκέμβριο του 2015, και πιστεύετε ότι αυτό αρκεί για να μπορείτε να επαίρεστε;

Θα σας πω εγώ τι θα έπρεπε να κάνετε. Θα έπρεπε να προχωρήσετε και να ολοκληρώσετε τις παρεμβάσεις της προηγούμενης κυβέρνησης που αποτέλεσαν τομή στο ζήτημα της πάταξης του λαθρεμπορίου καυσίμων, με την εγκατάσταση του συστήματος εισροών-εκροών σε όλη την αλυσίδα παραγωγής και διακίνησης καυσίμων και όχι μόνο στα πλωτά μέσα, αλλά και με εγκατάσταση GPS και καταγραφέα μεταβολής βάρους στα βυτιοφόρα οχήματα.

Γίνονται έλεγχοι και διασταυρώσεις μέσα από το σύστημα εισροών-εκροών από τη Γενική Γραμματεία Πληροφοριακών Συστημάτων; Όχι βέβαια και εκεί θα πρέπει να ρίξετε το βάρος σας, γιατί, αν δεν υπάρχουν έλεγχοι και διασταυρώσεις, το σύστημα εισροών-εκροών καυσίμων παραμένει ανενεργό.

Μετά τη διάλυση του ΣΔΟΕ, ποια υπηρεσία ασχολείται σήμερα με την καταπολέμηση του λαθρεμπορίου καυσίμων και καπνικών προϊόντων, κύριε Υπουργέ; Η Κυβέρνηση, βέβαια, του κ. Τσίπρα έχει λύση και γι’ αυτό. Είναι η αύξηση του ειδικού φόρου στο πετρέλαιο και τη βενζίνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά ακόμη, κύριε Πρόεδρε.

Ο κ. Μάρδας προεκλογικά είχε πει ότι η Κυβέρνησή σας θα εισέπραττε 2 δισεκατομμύρια ευρώ από την πάταξη του λαθρεμπορίου καυσίμων και 1 δισεκατομμύριο ευρώ από την πάταξη του λαθρεμπορίου καπνικών προϊόντων. Ο κ. Νικολούδης έκανε λόγο για 2,5 δισεκατομμύρια ευρώ που είναι έτοιμα να εισπραχθούν από τις υποθέσεις φοροδιαφυγής. Σύνολο δηλαδή 5,5 δισεκατομμύρια ευρώ, όσα σχεδόν και τα φορολογικά και εισπρακτικά μέτρα που πήρατε για να κλείσει η αξιολόγηση. Αυτά έχουν οι ασκήσεις επί χάρτου, κύριε Αλεξιάδη, και οι αερολογίες.

Μια μικρή αναφορά στο θέμα της λαθρεμπορίας καπνικών προϊόντων. Οι νέοι φόροι που επιβάλατε θα οδηγήσουν σε έξαρση του φαινομένου και δυστυχώς όχι μόνο δεν το αντιλαμβάνεστε, αλλά και δεν είστε και προετοιμασμένοι. Δεν φέρατε στη Βουλή, εδώ και τόσο καιρό, το συγκεκριμένο νομοσχέδιο. Το δώσατε τελικά στη διαβούλευση πριν από λίγες ώρες.

Δεν έχετε δημιουργήσει έναν αποτελεσματικό μηχανισμό για τον περιορισμό του λαθρεμπορίου καπνικών προϊόντων, για τον έλεγχο και την παρακολούθηση όλων των γραμμών παραγωγής, αλλά και με νέες βέλτιστες πρακτικές σήμανσης.

Υπάρχουν, όμως, και άλλα ζητήματα στα οποία θα αναφερθώ στη δευτερολογία μου, όπως θα αναφερθώ και στο ζήτημα του πλαστικού χρήματος και τη θεσμοθέτηση κινήτρων για την επέκταση της χρήσης του. Γνωρίζετε, άλλωστε, κύριε Υπουργέ, ότι για το συγκεκριμένο ζήτημα σάς έχω καταθέσει απόλυτα συγκεκριμένες προτάσεις.

Ως επίλογο στην πρωτολογία μου κρατήστε τη δέσμευση όλων μας να στηρίξουμε κάθε μέτρο που στοχεύει στην πάταξη και τον περιορισμό της φοροδιαφυγής, γιατί εμείς εμφορούμαστε από μια εντελώς διαφορετική λογική από αυτήν που είχε ο ΣΥΡΙΖΑ, όταν ήταν στην αντιπολίτευση.

Δεν ήσασταν εκείνη την περίοδο στη Βουλή, κύριε Υπουργέ. Τότε εδώ μέσα κυριαρχούσε το «όχι σε όλα» του ΣΥΡΙΖΑ, ακόμη και για τις περιπτώσεις που λαμβάνονταν μέτρα φορολογικής συμμόρφωσης και καταπολέμησης της φοροδιαφυγής. Κυριαρχούσε το «δεν πληρώνω» και πολλά άλλα που τα πλήρωσε πολύ ακριβά η χώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει ο δεύτερος επερωτών συνάδελφος κ. Χρίστος Δήμας.

Θέλετε μήπως και τον χρόνο της δευτερολογίας σας, κύριε Δήμα;

**ΧΡΙΣΤΟΣ ΔΗΜΑΣ:** Όχι, μόνο της πρωτολογίας. Ευχαριστώ, κύριε Πρόεδρε.

Η πρώτη προτεραιότητα της Κυβέρνησης θα έπρεπε να ήταν η ενδυνάμωση και ο εκσυγχρονισμός της φορολογικής διοίκησης και η ενίσχυση της αποτελεσματικότητας του φοροεισπρακτικού μηχανισμού του κράτους, για τον περιορισμό της φοροδιαφυγής και της φοροαποφυγής.

Αυτό, όμως, αποδεδειγμένα δεν είναι στις προτεραιότητές σας. Αντιθέτως, δεν λάβατε κανένα μέτρο ώστε να ενισχυθεί ουσιαστικά η φορολογική διοίκηση. Να σας υπενθυμίσω πως επί ημερών Κυβέρνησης Νέας Δημοκρατίας είχαμε μείωση των φόρων, αλλά αύξηση των φορολογικών εσόδων. Πώς γίνεται αυτό; Πολύ απλά, επειδή πετύχαμε την ανάπτυξη της οικονομίας και βελτιώσαμε τους φοροεισπρακτικούς μηχανισμούς.

Εσείς, όμως, έχετε επιβάλει φόρους που υπερβαίνουν τα 5 δισεκατομμύρια. Συνεπώς, έχετε μειώσει το διαθέσιμο εισόδημα όλων των Ελλήνων ανεξαιρέτως, πολύ περισσότερο των ασθενεστέρων.

Πιο συγκεκριμένα, αυξήσατε δύο φορές τον ΦΠΑ φθάνοντάς τον στο 24%, το Φόρο Εισοδήματος Νομικών Προσώπων και τους συντελεστές. Μονιμοποιήσατε την Εισφορά Αλληλεγγύης, τους συντελεστές του φόρου ασφαλίστρων, τη φορολόγηση ενοικίων, τις προκαταβολές φόρου εισοδήματος, τον φόρο εισοδήματος στους αγρότες, το κόστος των πρώτων υλών στην αγροτική παραγωγή, τις ασφαλιστικές εισφορές, τον ΕΝΦΙΑ στα οικόπεδα, τα αγροτεμάχια και τις επιχειρήσεις, τον φόρο στις εταιρείες επενδύσεων, τον φόρο στα τσιγάρα, τον Ειδικό Φόρο Κατανάλωσης στη μπίρα, τον Ειδικό Φόρο Κατανάλωσης στο κρασί, τον φόρο στον καφέ, τον φόρο στη βενζίνη, τον φόρο στο πετρέλαιο θέρμανσης, το τέλος ταξινόμησης σε αυτοκίνητα και φορτηγά. Επιβάλατε ειδικό τέλος στους λογαριασμούς σταθερής τηλεφωνίας, ειδικό τέλος στους λογαριασμούς συνδρομητικής τηλεόρασης, φόρο διαμονής στα ξενοδοχεία και τα ενοικιαζόμενα δωμάτια, φόρο στα ηλεκτρονικά τσιγάρα.

Την ίδια στιγμή μειώσατε το αφορολόγητο, καταργήσατε τις εφάπαξ εκπτώσεις πληρωμής φόρου εισοδήματος, τις απαλλαγές πληρωμής ΕΝΦΙΑ, τις επιστροφές του Ειδικού Φόρου Κατανάλωσης Πετρελαίου για αγροτική χρήση, το ειδικό καθεστώς μειωμένου ΦΠΑ στα νησιά, το ειδικό καθεστώς του Ειδικού Φόρου Κατανάλωσης στα αλκοολούχα και φορολογήσατε και τα μερίσματα.

Ποιο ήταν το αποτέλεσμα; Δυστυχώς, στην προσπάθειά σας να κλείσετε όπως-όπως την αξιολόγηση, φορολογήσατε τα πάντα, με αποτέλεσμα να οδηγείτε τη χώρα βαθύτερα στην ύφεση και να διαλύετε την καθημερινότητα του πολίτη που πλέον αντιλαμβάνεται ότι πρέπει να δουλεύει μόνο για να πληρώνει φόρους στο κράτος.

Δυστυχώς, μάλιστα, η ύφεση ξεπερνά τις προβλέψεις για το 2016, με τα στοιχεία να μην υπολογίζουν τη ζημιά που ήδη κάνουν τα φοροεισπρακτικά μέτρα που η Κυβέρνηση πέρασε πρόσφατα. Υπενθυμίζω μελέτες που δείχνουν την ύφεση από τη UBS -0,9% για το 2016, από τη City Group -0,2%, τον ΟΟΣΑ -0,3%.

Πιο συγκεκριμένα, από τις αρχές του έτους μέχρι και τις 31 Μαΐου κατέβασαν ρολά συνολικά δεκαπέντε χιλιάδες τετρακόσιες τριάντα πέντε επιχειρήσεις όλων των νομικών μορφών, πράγμα που σημαίνει ότι η αύξηση σε σχέση με πέρυσι είναι 45,87%. Αν συνυπολογίσει κανείς πόσες επιχειρήσεις σήμερα καθυστερούν τις πληρωμές τους και πόσες χιλιάδες εργαζόμενοι δεν λαμβάνουν το μισθό τους έγκαιρα, επειδή έχετε τινάξει στον αέρα τις επιχειρήσεις με την άμετρη φορολογία.

Σ’ αυτό το σημείο θα ήθελα να υπενθυμίσω ότι μέχρι το 2014 άνοιγαν περισσότερες επιχειρήσεις απ’ όσες έκλειναν. Το 2015 ήταν η πρώτη χρονιά όπου έκλεισαν περισσότερες επιχειρήσεις απ’ όσες άνοιξαν. Αυτά είναι στοιχεία του Γενικού Μητρώου.

Την ίδια στιγμή, οι ληξιπρόθεσμες οφειλές των πολιτών και των επιχειρήσεων προς το δημόσιο έχουν εκτοξευθεί. Μόνο επί δικών σας ημερών, επί δικών σας κυβερνήσεων, έχουν αυξηθεί κατά 17 δισεκατομμύρια ευρώ. Αυτό, με πολύ απλά λόγια, σημαίνει ότι η φοροδοτική ικανότητα των Ελλήνων έχει εξαντληθεί. Όμως το κράτος ζητά από πολίτες και επιχειρήσεις σκληρούς φόρους, αλλά δεν φροντίζει να είναι εντάξει στις υποχρεώσεις του.

Πιο συγκεκριμένα, οι οφειλές του δημοσίου προς τους ιδιώτες έχουν αυξηθεί. Είναι περίπου 1,1 δισεκατομμύρια ευρώ οι εκκρεμείς επιστροφές φόρων και 5,5 δισεκατομμύρια ευρώ οι ληξιπρόθεσμες οφειλές του δημοσίου προς ιδιώτες και επιχειρήσεις. Όλα αυτά είναι χρήματα που λείπουν από την πραγματική οικονομία.

Σ’ αυτό το σημείο, όμως, καλό είναι να υπενθυμίσουμε κάποια πράγματα. Η Νέα Δημοκρατία το 2012 υπό πολύ πιο δύσκολες συνθήκες παρέλαβε μία οικονομία με 7% ύφεση και 10% έλλειμμα. Μέσα σε δύο χρόνια κατάφερε όχι μόνο να πετύχει πρωτογενές πλεόνασμα, αλλά να μειώσει τις ληξιπρόθεσμες οφειλές κατά 70%, να δώσει κοινωνικό μέρισμα και να μειώσει φόρους.

(Στο σημείο αυτό χτυπά το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Υπενθυμίζω το -30% για την Έκτακτη Εισφορά Αλληλεγγύης, τις 10 μονάδες του ΦΠΑ στην εστίαση από το 23% στο 13%, το -30 στον Ειδικό Φόρο Κατανάλωσης στο πετρέλαιο, διατηρώντας όμως τα διευρυμένα κριτήρια χορήγησης, το 5% στις ασφαλιστικές εισφορές, την κατάργηση του ΕΕΤΗΔΕ –ακόμα και ο ΕΝΦΙΑ που ήρθε, ήταν 30% μειωμένος- και φυσικά τη χορήγηση κοινωνικού μερίσματος 450 εκατομμυρίων ευρώ.

Κλείνοντας, θα ήθελα να πω ότι για μας είναι αυτονόητο και απολύτως απαραίτητο να έχεις ισχυρή και αποτελεσματική φορολογική διοίκηση, ώστε να μπορέσεις να εξασφαλίσεις χαμηλότερους φορολογικούς συντελεστές και λιγότερους φόρους. Αλλιώς, η ανάπτυξη δεν θα επιτευχθεί. Ακόμα όμως κι αν επιτευχθεί, θα είναι αναιμική. Πρέπει να γίνει ουσιαστικότερη χρήση των νέων τεχνολογιών και ειδικά του διαδικτύου στη φορολογική διοίκηση. Απαραίτητη είναι και η υποχρεωτική εξάπλωση των ηλεκτρονικών συναλλαγών, ειδικά με το κράτος. Επίσης, πρέπει να δοθούν και επιπλέον κίνητρα για την εκτενέστερη, αλλά συνάμα ορθολογικότερη χρήση των πλαστικών καρτών.

Όμως για να μπορέσουν αυτά να πραγματοποιηθούν, χρειάζεται η περαιτέρω ενίσχυση των αρμόδιων υπηρεσιών από ανθρώπους που έχουν και τη δυνατότητα να διοικήσουν αποτελεσματικά και να υλοποιήσουν στην πράξη. Εσείς, όμως, επιλέξατε περισσότερους και μεγαλύτερους φόρους, χωρίς να κάνετε κάτι να βελτιωθεί η αποτελεσματικότητα της φορολογικής διοίκησης. Οι διαφορές μας δεν είναι μόνο στην ιδεολογία, είναι και στην πράξη και στο αποτέλεσμα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο τρίτος επερωτών συνάδελφος, ο κ. Δημήτριος Σταμάτης, έχει τον λόγο.

**ΔΗΜΗΤΡΙΟΣ ΣΤΑΜΑΤΗΣ:** Κύριε Υπουργέ, καθ’ όλη τη διάρκεια της πορείας σας ως αντιπολίτευση της χώρας είχατε κάνει σημαία το θέμα των λιστών –ένα θέμα μεγάλης εκλογικής αξίας για εσάς- και μάλιστα σε δύο κατευθύνσεις. Η μία κατεύθυνση ήταν ότι υπήρχε, μέσω των λιστών, κάλυψη της διαφθοράς. Η δεύτερη κατεύθυνση ήταν ότι έχανε το ελληνικό δημόσιο πάρα πολλά χρήματα, τα οποία πλήρωνε ο ελληνικός λαός. Δεν θα διαφωνήσουμε.

Όμως, τώρα, πρέπει να μας πείτε τι κάνατε με αυτές τις λίστες. Και πρώτα από όλα θα πρέπει να ξεκαθαρίσουμε ένα θέμα. Γιατί κατ’ επανάληψη έρχεται ο Πρωθυπουργός στην Αίθουσα της Βουλής και λέει «τις λίστες που εμείς τις φέραμε στη δικαιοσύνη». Θα πρέπει να σας διαβάσω, λοιπόν, τις λίστες.

Λίστα Λαγκάρντ. Τη λίστα Λαγκάρντ ο τότε Πρωθυπουργός Αντώνης Σαμαράς την παρέδωσε μόλις την παρέλαβε. Και επειδή ήμουν αυτόπτης μάρτυς του γεγονότος, δεν την κράτησε καν στα χέρια του. Όχι δεν την άνοιξε, δεν την κράτησε ούτε πέντε λεπτά. Την έστειλε εκείνη τη στιγμή στις αρμόδιες διωκτικές αρχές, στις 2-10-2012. Η ίδια, η επίσημη λίστα Λαγκάρντ, όπως ήρθε από το Υπουργείο Οικονομικών της Γαλλίας στον κ. Στουρνάρα, αμέσως κι αυτή κατετέθη εκεί.

Εμείς, λοιπόν, δώσαμε τις λίστες και δεν ρωτήσαμε να δούμε ποιοι βρίσκονται μέσα ούτε υποδείξαμε κάποια εξαίρεση.

Δεύτερον, λίστα εμβασμάτων εξωτερικού. Αυτή διαβιβάστηκε στους εισαγγελείς στις 5-9-2012. Περιλαμβάνει πενήντα τέσσερις χιλιάδες διακόσια σαράντα έξι άτομα με καταθέσεις άνω των 100.000 ευρώ. Και αυτή εμείς την παραδώσαμε.

Λίστα Λουξεμβούργου. Βρίσκεται στα χέρια των οικονομικών εισαγγελέων από τις αρχές του Σεπτεμβρίου του 2012. Περιέχει τριάντα οκτώ αρχεία.

Υπάρχουν, επίσης, στους οικονομικούς εισαγγελείς από τον Δεκέμβρη του 2013 εξήντα πέντε CDs με όλο το υλικό που ζήτησε και πήρε από τις τράπεζες το ΣΔΟΕ και αφορούν ένα εκατομμύριο τριακόσιες εξήντα τέσσερις χιλιάδες ΑΦΜ προς έλεγχο.

Η λίστα Λιχτενστάιν και των ακινήτων εξωτερικού υπήρχαν πριν από την κυβέρνηση του κ. Σαμαρά.

Προς τι λοιπόν αυτή η ανακρίβεια, η κατ’ επανάληψη διατυπωθείσα στη Βουλή ανακρίβεια, του Πρωθυπουργού «εμείς φέραμε»; Όχι, δεν φέρατε εσείς. Εμείς τις φέραμε και δεν ζητήσαμε να γίνει εξαίρεση για κανέναν απολύτως.

Το ερώτημα, όμως, που τίθεται είναι μόνο προς εσάς. Εμείς το 2013 δώσαμε εντολή και ξεκίνησαν έλεγχοι σε διακόσιες πενήντα οκτώ υποθέσεις από τη λίστα Λαγκάρντ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Από τις δύο χιλιάδες εξήντα δύο;

**ΔΗΜΗΤΡΙΟΣ ΣΤΑΜΑΤΗΣ:** Από τις δύο χιλιάδες εξήντα δύο.

Το 2014 δόθηκαν εκατόν σαράντα τρεις εντολές, εκ των οποίων ολοκληρώθηκαν οι ενενήντα πέντε.

Εσείς, οι διώκτες, που εκμεταλλευτήκατε όσο δεν έπαιρνε το θέμα της λίστας Λαγκάρντ, το 2015 δώσατε εντολή ελέγχου για ογδόντα περιπτώσεις και έγινε έλεγχος και ολοκληρώθηκαν τριάντα οκτώ.

Μην αναφέρετε –σας το είπε πριν από λίγο και ο κ. Βεσυρόπουλος- και μη μας πείτε τι εισπράχθηκε το 2015, γιατί αυτό –για να το πω απλά- είναι ο κόπος της δουλειάς που έγινε το 2013 και το 2014. Εσείς να μας πείτε γιατί σταμάτησαν οι έλεγχοι Λαγκάρντ;

Έχω και ένα δεύτερο ερώτημα. Θα θυμούνται όλοι οι συνάδελφοι εδώ, ότι ο πρώην Υπουργός Επικρατείας, ο κ. Νικολούδης, –δύο φορές στη Βουλή και άλλες τόσες στα μέσα ενημέρωσης- είχε πει ότι έχει έτοιμο ένα «δώρο» 2,5 δισεκατομμυρίων ευρώ για την κυβέρνηση και θα το προσφέρει στον κ. Τσίπρα το καλοκαίρι του 2015.

Είναι έτσι ή δεν είναι; Είπε βέβαια και για τα καπνικά και για τα πετρέλαια, αλλά εγώ μένω στα 2,5 δισεκατομμύρια ευρώ που είχαν σχέση με διαπιστωθείσα φοροδιαφυγή 7 δισεκατομμυρίων ευρώ και έλεγε μάλιστα ότι είναι έτοιμος και όσον αφορά τα πρόσωπα και όσον αφορά στα ποσά.

Και ξαφνικά γίνονται οι εκλογές και ο κ. Νικολούδης δεν μετέχει στο Υπουργικό Συμβούλιο, αυτός που θα έκανε δώρο τα 2,5 δισεκατομμύρια στο ελληνικό δημόσιο. Ρωτώ εγώ τώρα: Δεν τον ρωτήσατε: «συνάδελφε, πού είναι αυτές οι λίστες με τα 2,5 δισεκατομμύρια, γιατί να χαθούν;»; Ή –εύλογο το ερώτημα- εάν δεν τον ρωτήσατε, μήπως ήταν αυτός ο λόγος για τον οποίο απομακρύνθηκε ο κ. Νικολούδης από αυτή τη θέση και τι θέλατε να κρύψετε τότε;

Ο συνδυασμός των δύο γεγονότων, δηλαδή η κατ’ επανάληψη δήλωση του κ. Νικολούδη ότι είχε βέβαια τα 2,5 δισεκατομμύρια –εκτός αν ήταν και αυτός αιθεροβάμων, εκτός αν ζούσε και αυτός στον κόσμο της αυταπάτης σαν τον Πρωθυπουργό- και η απομάκρυνσή του, γεννά ένα πελώριο πολιτικό ερωτηματικό: Ή ο άνθρωπος ήταν ακατάλληλος και τον χρησιμοποιήσατε και τον εκμεταλλεύτηκε η τότε κυβέρνηση ΣΥΡΙΖΑ-ΑΝΕΛ ή έλεγε την αλήθεια, η οποία αποδεικνύεται εν τοις πράγμασι από την καθυστέρηση, από το φρενάρισμα που υπάρχει στη λίστα Λαγκάρντ. Εδώ πρέπει να μας δώσετε πειστικές απαντήσεις.

Ρωτήσατε, κύριε Υπουργέ, τον κ. Νικολούδη πού είναι αυτά τα 2,5 δισεκατομμύρια να χαρούμε όλοι μας; Και εν πάση περιπτώσει έχετε υποχρέωση, τουλάχιστον, να ενημερώσετε τον Πρωθυπουργό ότι τις λίστες που σας προανάφερα, εμείς τις παραδώσαμε, η δική μας κυβέρνηση τις παρέδωσε αυθημερόν μόλις τις πήρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο έχει ο τέταρτος επερωτών, κ. Ιωάννης Βρούτσης.

Θέλετε και τη δευτερολογία σας, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Θα δούμε.

Κύριοι συνάδελφοι, δεν έχει στεγνώσει ακόμη το μελάνι από τα τελευταία νομοσχέδια της Κυβέρνησης ΣΥΡΙΖΑ-ΑΝΕΛ που πρόσφατα ψηφίσαμε, νομοσχέδια με πολύ βαριά, άδικα και επώδυνα μέτρα.

Θυμίζω, κύριε Υπουργέ, ότι το ύψος των μέτρων συνολικά, φορολογικών και επιπτώσεων στο ασφαλιστικό, είναι της τάξεως των 9δισεκατομμυρίων ευρώ, χωρίς σε αυτά να συνυπολογίζουμε τον περίφημο κόφτη ύψους 2% του ΑΕΠ ή 3,6 δισεκατομμύρια ευρώ, που εάν προσθέσουμε και σε αυτόν την τροπολογία που πλέον ζητάτε καθαρή επίπτωση αφαιρώντας τις δημοσιονομικές επιπτώσεις, φτάνει τα 5 δισεκατομμύρια ευρώ.

Στη βάση αυτή εγείρεται ένα ερώτημα που ακούστηκε πριν και εμφατικά θα το επαναλάβω γιατί είναι κρίσιμο. Στη Βουλή αυτή είναι καταγεγραμμένο στη συνείδηση όλων των Κοινοβουλευτικών Ομάδων –πιστεύω και στους Βουλευτές του ΣΥΡΙΖΑ, σε όλους τους Βουλευτές- αλλά κυρίως στη μνήμη και στη συνείδηση του ελληνικού λαού οι δηλώσεις του κ. Νικολούδη, ο οποίος από αυτό εδώ το Βήμα στις Προγραμματικές Δηλώσεις της Κυβέρνησης, δήλωνε εμφατικά, κατηγορηματικά με τον πιο πειστικό τρόπο –προς όλες τις πτέρυγες της Βουλής και κυρίως προς τον ελληνικό λαό- ότι η κυβέρνηση φέρνει αμέσως έσοδα 2,5 δισεκατομμύρια ευρώ από φοροδιαφυγή, τα οποία είναι στα συρτάρια του Υπουργείου και εκτός αυτών 1 δισεκατομμύριο από τα καπνικά και 2 δισεκατομμύρια από το λαθρεμπόριο, δηλαδή 5,5 δισεκατομμύρια ευρώ, όσα ήταν τα μέτρα του τελευταίου νομοσχεδίου.

Δικαίως, λοιπόν, εγείρεται ένα ερώτημα. Έχει πειστική απάντηση η Κυβέρνηση γι’ αυτό, κύριε Υπουργέ; Ποιος παραποίησε την πραγματικότητα; Ο κ. Νικολούδης συνειδητά ή μη συνειδητά; Αυταπατώταν και αυτός ή στην πράξη υπήρχαν πραγματικά έσοδα τα οποία αποκρυφθήκαν για κάποιους άλλους λόγους; Νομίζω θα απαντήσετε.

Όμως, υπάρχει και ένα κρίσιμο ζήτημα, κυρίες και κύριοι συνάδελφοι, που ανοίγει από εδώ και πέρα και πρέπει να μας απασχολήσει όλες και όλους γιατί –το έχω πει και δημόσια σε τηλεοπτικές εκπομπές το πιστεύω βαθύτατα ότι πάνω από όλους, τουλάχιστον έτσι εμείς, αισθανόμαστε στο χώρο της Νέας Δημοκρατίας- πάνω απ’ όλα είναι η Ελλάδα. Εάν πέσει η Ελλάδα, πέφτουμε όλοι. Και αυτό είναι μια βαθιά μας πεποίθηση.

Το λέω και με τη συνείδηση και την εμπειρία ενός Υπουργού, που επί δυόμισι χρόνια βίωνα μια άδικη κατάσταση -όχι για μένα, για τη χώρα-, καθώς μπαινοβγαίνοντας στο Υπουργείο Εργασίας και στο Υπουργείο Οικονομικών κατά τη διάρκεια των διαπραγματεύσεων, έβλεπα την αφίσα του ΣΥΡΙΖΑ που έκανε έκκληση στους Έλληνες πολίτες να μην πληρώνει κανένας φόρους και εισφορές, κύριε Υπουργέ.

Εμείς είμαστε αντίθετοι σε αυτό. Λέμε στους πολίτες ότι πρέπει να είναι συνεπείς απέναντι στους φόρους τους. Το πιστεύουμε συνειδησιακά. Ποτέ δεν θα διεκδικούσαμε την εξουσία βλέποντας ερείπια την Ελλάδα και αυτή είναι η μεγάλη μας πολιτική, ιδεολογική, ιστορική διαφορά.

Προσέξτε όμως. Τον Οκτώβριο του 2015, ως Κοινοβουλευτικός Εκπρόσωπος του κόμματος, έκανα έκκληση τότε στην Κυβέρνηση, στον παρόντα Υπουργό να μην ψηφίσει τη διάταξη εκείνη, η οποία δεν επέβαλε πλέον πρόστιμα. Θα μου πείτε «τι λέτε, κύριε Βρούτση, εσείς σήμερα λέτε να βάλετε πρόστιμα;».

Κοιτάξτε, κύριε Υπουργέ. Τα θέματα της φοροδιαφυγής και των εσόδων του κράτους είναι μια πάρα πολύ σοβαρή υπόθεση. Πάρα πολύ σοβαρή υπόθεση. Η δική μου εμπειρία από το Υπουργείο, την οποία χρησιμοποιώ πλέον ως παράδειγμα, έδειξε ότι μία συνετή, ισορροπημένη, αλλά και αποφασιστική κυβέρνηση, σε επίπεδο πολιτικό, φέρνει αποτελέσματα.

Στο Υπουργείο Εργασίας, επέβαλε το περίφημο πρόστιμο των 10.500 ευρώ. Υπέρ των εργαζομένων ήταν. Την επόμενη ημέρα η «ΕΡΓΑΝΗ» έδειξε εβδομήντα χιλιάδες νέες θέσεις απασχόλησης, που δεν ήταν νέες θέσεις απασχόλησης, αλλά ήταν ο φόρος του προστίμου που πέρασε από την ανεπίσημη οικονομία στην επίσημη. Δεν ήταν, όμως, μόνο αυτό. Συνοδεύτηκε από μια γενναία, για πρώτη φορά στην ιστορία του Υπουργείου Εργασίας, μείωση ασφαλιστικών εισφορών.

Εσείς εδώ κάνετε κάτι τελείως αντίθετο. Καταργείτε τα πρόστιμα και αυξάνετε τους φόρους. Να μετρήσω τους φόρους που βάζετε; Είναι αναρίθμητοι. Ειπώθηκαν από τον κύριο εισηγητή μας λίγο πριν. Είναι γνωστοί, φόροι υπερβολικοί, φόροι ασύλληπτοι, οι οποίοι θα γονατίσουν την ελληνική κοινωνία.

Η πρόβλεψή μου είναι ότι αυτήν τη στιγμή υπάρχει ένα γενικό εκτεταμένο κλίμα ροπής προς φοροδιαφυγή και εισφοροδιαφυγή. Αυτό μας λυπεί. Πάρτε μέτρα. Πιστεύω πως πρέπει να υπάρξει ένα συνδυαστικό πλαίσιο μέτρων εκ μέρους του Υπουργείου Οικονομικών, το οποίο θα μειώσει τους φόρους και θα αυξήσει τα πρόστιμα του φορολογικού ελέγχου. Συνδυαστικά, όμως. Συνδυαστικά. Αυτό θα φέρει έσοδα, θα δημιουργήσει ανάπτυξη και προοπτική.

Και φθάνω στο τελευταίο, το οποίο έχει να κάνει με επίσης, μια προεκλογική σας υπόσχεση, τις περίφημες εκατό δόσεις. Λυπάμαι που το λέω, αλλά τελικά αποδείχθηκαν φιάσκο. Φιάσκο γιατί και αυτές εντάχθηκαν μέσα στο πλαίσιο της προεκλογικής ρητορείας και υποσχεσιολογίας του ΣΥΡΙΖΑ για σεισάχθεια.

Θυμίζω, γιατί τώρα πλέον μπορούμε να μιλάμε με καθαρά χαρτιά και να κοιταζόμαστε στα μάτια, ότι με τον ν.4305/2014 είχαμε φέρει εμείς τις πρώτες εκατό δόσεις, χωρίς να τις συμφωνήσουμε με την τρόικα. Στη συνέχεια αυτό συμφωνήθηκε με την τρόικα και οι εκατό δόσεις άρχισαν να αποδίδουν. Ήταν περίπου Σεπτέμβριος του 2014, όταν διεκδικούσατε διακαώς την εξουσία. Τότε αρχίσατε να υπόσχεστε από τη μία σεισάχθεια και από την άλλη να μην πληρώνει κανείς τίποτα. Φέρατε τις δικές σας εκατό δόσεις. Ήταν ελκυστικές, πράγματι.

Στην πορεία, όμως, αυτές οι δόσεις άλλαξαν. Δικό σας θέμα γιατί το αλλάξατε. Εσείς πρέπει να πείτε το γιατί. Κάνατε πιο αυστηρό το επιτόκιο. Εισπράξατε για τους οφειλέτες πάνω από το ένα εκατομμύριο με την ίδια διαδικασία όπως σε αυτούς που είχαν χαμηλές οφειλές.

Το αποτέλεσμα, κυρίες και κύριοι συνάδελφοι σήμερα, από τα στοιχεία που έχω από το Υπουργείο Εργασίας, είναι πως από τις 133.358 περιπτώσεις να έχουν απωλέσει 55.310 τη ρύθμιση. Δηλαδή απώλειες 41,47%. Πάντα είμαι ακριβής σε αυτά που λέω. Τι σημαίνει αυτό; Μετρώντας την τάση, η οποία έχει διαμορφωθεί, στο τέλος του χρόνου θα έχουν φύγει από τη ρύθμιση πάνω από το 60% και αυτό οφείλεται στις αλλεπάλληλες αλλαγές που κάνατε, δηλαδή στην μη τήρηση του αρχικού νόμου των ρυθμίσεων.

Με όλα αυτά, συμπερασματικά: Πήρατε λάθος αποφάσεις, κάνατε λάθος πολιτικές, οδηγείτε πλέον σε ένα αδιέξοδο και τα φορολογικά έσοδα και τον κόσμο, καθώς από τον Σεπτέμβριο και τον Οκτώβριο θα έλθουν συσσωρευμένοι οι φόροι, ένα πραγματικά μεγάλο αδιέξοδο, το οποίο θα το βρούμε όλοι μπροστά μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο πέμπτος επερωτών συνάδελφος, κ. Χρήστος Μπουκώρος, έχει τον λόγο.

Θα μιλήσετε από το έδρανο, κύριε συνάδελφε;

**ΧΡΗΣΤΟΣ ΜΠΟΥΚΩΡΟΣ:** Μάλιστα, κύριε Πρόεδρε.

**ΑΝΔΡΕΑΣ ΛΟΒΕΡΔΟΣ:** Ο έκτος είναι, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Ο πέμπτος είναι και μένουν άλλοι δύο.

Ορίστε, κύριε Μπουκώρε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, αν εσείς -που όλοι μας, όπως ανέφεραν και προλαλήσαντες συνάδελφοι, σας θεωρούμε ένα από τα πιο σοβαρά στελέχη της Κυβέρνησης- έχετε να επιδείξετε στον τομέα σας, σε αυτόν τον κρίσιμο τομέα της καταπολέμησης της φοροδιαφυγής και της αύξησης των δημοσίων εσόδων τόσο πενιχρά, σχεδόν αξιοθρήνητα, θα έλεγα, αποτελέσματα, μπορούμε όλοι να συμπεράνουμε τι γίνεται στα υπόλοιπα Υπουργεία.

Το λέω αυτό, κύριε Υπουργέ, διότι ήδη οι οφειλές των φορολογουμένων προς το δημόσιο προσεγγίζουν το ύψος των 90 δισεκατομμυρίων ευρώ. Ήδη το πρώτο τετράμηνο του 2016 οι απώλειες από τον ΦΠΑ, η μείωση είσπραξης του ΦΠΑ αγγίζει το 62% σε σπουδαίους τουριστικούς προορισμούς όπως η Μύκονος, σύμφωνα με δημοσιεύματα. Αντιλαμβάνεστε ότι δεν πρόκειται για δύο πολύ κρίσιμα μεγέθη.

Είμαι υποχρεωμένος να ξεκινήσω έτσι, κύριε Υπουργέ, διότι πλέον δεν είστε μια καινούργια Κυβέρνηση, ώστε να μιλάτε συνεχώς για τα σαράντα προηγούμενα χρόνια και για όλα αυτά τα μυθεύματα πάνω στα οποία χτίσατε το αφήγημά σας ώστε να κατακτήσετε την εξουσία. Αυτή είναι η πραγματικότητα. Είστε μια Κυβέρνηση δεκαεπτά μηνών,πλέον.

Από το 2010 και μετά, κύριε Υπουργέ, που έχουμε την έναρξη της εποχής των μνημονίων, ο πολιτικός χρόνος είναι εξαιρετικά πυκνός. Ο μνημονιακός χρόνος των προηγούμενων κυβερνήσεων ήταν δύο ή δυόμισι χρόνια. Πλησιάζετε.

Ποια είναι, λοιπόν, τα αποτελέσματα σε αυτούς τους κρίσιμους τομείς, σε ζητήματα τα οποία είχατε κάνει σημαία ως ΣΥΡΙΖΑ, δηλαδή, λίστες Λαγκάρντ και πάσης φύσεως, εμβάσματα εξωτερικού, καταπολέμηση του λαθρεμπορίου καυσίμων -αφήνατε, μάλιστα και αιχμές, κάποια στελέχη του ΣΥΡΙΖΑ έβαζαν λάσπη στον ανεμιστήρα λέγοντας ότι όλα αυτά τα φαινόμενα καλύπτονται από την προηγούμενη Κυβέρνηση- λαθρεμπόριο καπνικών προϊόντων, λαθρεμπόριο αλκοόλης, που εκτός από τα δημόσια έσοδα, πλήττει και τη δημόσια υγεία, κύριε Υπουργέ; Ποια είναι, αλήθεια, τα αποτελέσματα που έχει φέρει η πολιτική σας;

Βεβαίως, για όλα αυτά τα ζητήματα μίλησαν καταξιωμένοι συνάδελφοι προηγουμένως. Θα μου επιτρέψετε να επικεντρωθώ σε ένα ζήτημα που έχω την εντύπωση ότι και να συνεργαστούμε μπορούμε και συναίνεση μπορεί να υπάρξει και τα δημόσια έσοδα μπορούν να βελτιωθούν. Είναι το ζήτημα της επέκτασης των συναλλαγών με πλαστικό χρήμα και των ηλεκτρονικών συναλλαγών γενικότερα, κύριε Υπουργέ. Σας θυμίζω ότι τον Οκτώβριο του 2015 σας είχα καταθέσει επίκαιρη ερώτηση για την επέκταση των POS στα καταστήματα και στις επιχειρήσεις όλης της χώρας, με τη νομοθέτηση ακατάσχετου λογαριασμού, προκειμένου να ενταχθούν στο οικονομικό γίγνεσθαι εκατοντάδες χιλιάδες επιχειρηματίες και να αναθερμάνουν και τα δημόσια έσοδα.

Είχατε πει τότε ότι είναι κάτι το οποίο σας βρίσκει σύμφωνο και είχατε δεσμευτεί ότι από αρχές του 2016, από Ιανουάριο του 2016 τα τερματικά μηχανήματα -τα POS, όπως τα λέμε στην καθομιλουμένη- θα έχουν επεκταθεί στο σύνολο των επιχειρήσεων και θα θεσμοθετηθεί και ακατάσχετος λογαριασμός για τους επαγγελματίες που είναι στον «ΤΕΙΡΕΣΙΑ», προκειμένου, όπως προείπα, να ενταχθούν στο οικονομικό γίγνεσθαι. Από τότε, κύριε Υπουργέ, έχουν παρέλθει εννέα μήνες. Δεν έχει γίνει απολύτως τίποτα. Έχουν βελτιωθεί οι χρόνοι παράδοσης των μηχανημάτων προς τις επιχειρήσεις, αλλά αυτό έγινε με πρωτοβουλία των τραπεζών και όχι της Κυβέρνησης και έχουν περάσει εννέα μήνες επαναλαμβάνω!

Αυτό που κατανοεί ο κάθε Έλληνας πολίτης, αυτό που κατανοεί η ελληνική κοινωνία, αδυνατεί να κατανοήσει -με πεισματικό, μάλιστα, τρόπο- η Κυβέρνηση ΣΥΡΙΖΑ. Τι δηλαδή, κύριε Υπουργέ; Ότι ο χρόνος είναι χρήμα. Σας είπαν με στοιχεία προηγουμένως οι συνάδελφοι για το λαθρεμπόριο καυσίμων 300 εκατομμύρια, λαθρεμπόριο καπνικών προϊόντων 1,5 δισεκατομμύριο, για το λαθρεμπόριο αλκοόλης άλλα τόσα, για τις λίστες Νικολούδη 2,5 δισεκατομμύρια, για μελέτες παλαιότερες, έγκυρες, ότι η μη είσπραξη του ΦΠΑ οδηγεί σε απώλεια εσόδων ακόμα και 7,5 δισεκατομμύρια ετησίως.

Το άθροισμα όλων αυτών, κύριε Υπουργέ, μας δίνουν δύο μνημόνια. Και εσείς, ο ικανότερος κατά κοινή ομολογία Υπουργός της Κυβέρνησης, δεν έχετε να επιδείξετε κάποια αξιοσημείωτα αποτελέσματα. Τι σας εμποδίζει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η προηγούμενη Κυβέρνηση κάλυπτε, σύμφωνα με την προπαγάνδα του ΣΥΡΙΖΑ. Σήμερα ποιος σας εμποδίζει μετά από δεκαεπτά μήνες να αντιμετωπίσετε αυτά τα φαινόμενα; Γιατί έπρεπε, κύριε Υπουργέ, να έρθει το μνημόνιο ΣΥΡΙΖΑ-ΑΝΕΛ να σας υποχρεώνει να νομοθετήσετε εντός του μήνα την επέκταση του πλαστικού χρήματος και των ηλεκτρονικών συναλλαγών και τόσα άλλα;

Σήμερα διάβαζα δημοσιεύματα που έλεγαν ότι θα απεντάξετε από το καθεστώς ΦΠΑ περίπου εξακόσιες χιλιάδες μικρές επιχειρήσεις, που έχουν τζίρο μέχρι 25.000 ευρώ. Αυτό το μέτρο είναι θετικό. Δεν ξέρω αν ισχύει ή αν ισχύει όσο ίσχυε και η επέκταση των συναλλαγών με πλαστικό χρήμα.

Λυπάμαι, κύριε Υπουργέ, αλλά παρά την εκτίμηση στο πρόσωπό σας, θα ήθελα να πω κλείνοντας έτσι την πρωτολογία μου ότι τα αποτελέσματά σας στην καταπολέμηση της φοροδιαφυγής και της αύξησης των δημοσίων εσόδων είναι πενιχρά. Θα επανέλθω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο έκτος επερωτών κ. Ανδρέας Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, τις τελευταίες δύο μέρες ήσασταν σε ένα συνέδριο στην Πάτρα. Ακούσατε από όλους τους φορείς να σας λένε ότι όσο αυξάνει η φορολογία, τόσο θα μειώνονται τα έσοδα του κράτους. Σας το είπαν όλοι οι φορείς σε όλα τα πάνελ.

Πρέπει να δούμε ένα πράγμα. Η κύρια επιχειρηματολογία, κύριε Υπουργέ, που είχε η Αντιπολίτευση ΣΥΡΙΖΑ-ΑΝΕΛ στην κυβέρνηση Σαμαρά ήταν ότι δεν έκανε τίποτα για να καταπολεμήσει τη φοροδιαφυγή. Οποτεδήποτε δεχόσασταν ερώτημα, σχετικά με το πού θα βρείτε τα χρήματα για να κάνετε το Πρόγραμμα της Θεσσαλονίκης, πού θα βρείτε τα χρήματα για να βοηθήσετε για την ανθρωπιστική κρίση, πού θα βρείτε τα χρήματα για τη δέκατη τρίτη και δέκατη τέταρτη σύνταξη, πού θα βρείτε τα χρήματα για να αυξήσετε τον κατώτατο μισθό και πού θα βρείτε τα χρήματα για να σταματήσει ο ΕΝΦΙΑ, η απάντηση ήταν μία: στη φοροδιαφυγή, στις λίστες και στο λαθρεμπόριο.

Έχοντας περάσει ενάμισης χρόνος, θα πρέπει να μας πείτε ή ότι κάνατε λάθος ή ότι λέγατε ψέματα. Ξέρετε τον χώρο, τον ξέρατε καλά. Θα πρέπει να μας πείτε ότι ναι, έγινε λάθος, δεν ήταν τόσο απλό, δεν μπορούσε να λειτουργήσει έτσι, υπήρχαν δυσκολίες. Και να ζητήσετε και ένα συγγνώμη για τη λάσπη στον ανεμιστήρα ή να πείτε ότι λέγατε ψέματα, ότι δεν υπήρχε τίποτα, ότι δεν μπορούσαν να γίνουν τόσο γρήγορα πράγματα ή να πείτε ότι δεν συνεχίσατε αυτά που βρήκατε.

Είπατε στην Πάτρα ότι θα κρατήσετε τα καλά και θα συνεχίσετε να προχωράτε πάνω σ’ αυτά. Τι έχετε κάνει στο εμπόριο καυσίμων, κύριε Υπουργέ; Τι κάνατε από αυτό που βρήκατε; Γιατί μη μου πείτε ότι δεν βρήκατε. Η προηγούμενη Κυβέρνηση προχώρησε στο σύστημα εισροών-εκροών, σε ένα ποσοστό 90%-95%. Από εκεί και μετά, τι; Πόσοι έλεγχοι έγιναν τον τελευταίο χρόνο;

Και έρχομαι στις λίστες. Διότι πρέπει κάποια στιγμή να τελειώσουμε σ’ αυτή τη χώρα με τη «λιστολογία». Και για να τελειώσουμε με τη «λιστολογία» και για να μην κρέμεται τίποτα πάνω από το κεφάλι όλων μας, όσων συμμετέχουμε στην πολιτική, θα πρέπει να έχουμε αποτέλεσμα. Γιατί είναι λιγότεροι οι έλεγχοι, κύριε Υπουργέ; Θα πρέπει να μας το πείτε.

Και τέλος, θα πω κάτι που αφορά μια σειρά από συζητήσεις γύρω από το «πόθεν έσχες». Εδώ ακούστηκαν -γιατί άκουγα εδώ πριν από τους συναδέλφους για τον Παπασταύρου- για το «πόθεν έσχες» του κ. Φλαμπουράρη ή του κ. Σταθάκη που «ξεχάστηκε». Μπορεί να μην είναι σε λίστες, αλλά αποτελούν λίστα παρανομιών ή παρατυπιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό που πρέπει να καταλάβουμε όλοι είναι ότι αν θέλουμε να σταθεί όρθια η χώρα και να πάει μπροστά, θα πρέπει να τελειώνουμε με τις σκιές, θα πρέπει γρήγορα να εξεταστούν τα πάντα και όχι η καθυστέρηση να δηλώνει ή να στρεβλώνει την πραγματικότητα. Διότι, όπως πολύ σωστά είπε ο κ. Σταμάτης, πρέπει να ξέρει ο ελληνικός λαός ότι τις λίστες για τις οποίες μιλάτε στον εισαγγελέα τις πήγε η Κυβέρνηση Σαμαρά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Πάμε στον τελευταίο επερωτώντα, τον συνάδελφο κ. Κωνσταντίνο Βλάση.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Υπουργέ, είναι γεγονός πως η καταπολέμηση της φοροδιαφυγής υπήρξε κεντρικός πυλώνας τόσο στην αντιπολιτευτική αλλά και στην προεκλογική ρητορική του ΣΥΡΙΖΑ και δεν ήταν λίγοι οι Έλληνες που πίστεψαν σε αυτήν τη ρητορική. Οι λίστες του «μαύρου» χρήματος έγιναν σημαία στον αγώνα της κοινωνικής δικαιοσύνης και βέβαια η καταπολέμηση της φοροδιαφυγής παρουσιάστηκε ως η οδός που θα οδηγούσε στην έξοδο από την κρίση.

Δυστυχώς όμως και σήμερα, μετά από δεκαεπτά μήνες διακυβέρνησης ΣΥΡΙΖΑ-ΑΝΕΛ παρατηρούμε πως το σύνολο των ζητημάτων που σχετίζονται με τη φορολογική διοίκηση αλλά και την αναποτελεσματικότητα των φορολογικών ελέγχων έχουν αδρανήσει πλήρως.

Από τις εθιμοτυπικές επισκέψεις του κ. Τσίπρα στο ΣΔΟΕ οδηγηθήκαμε ουσιαστικά στη διάλυσή του. Από την κάθαρση και τα τεράστια έσοδα που θα έφερνε ο έλεγχος της περίφημης λίστας Λαγκάρντ φτάσαμε το 2015 να έχουν ελεγχθεί οι λιγότερες υποθέσεις της τελευταίας τριετίας. Καμμία εξέλιξη, βέβαια, δεν έχουμε στο μείζον θέμα της λαθρεμπορίας καυσίμων και των καπνικών προϊόντων.

Η ουσία είναι πως σε μια περίοδο που η φοροδοτική ικανότητα των απλών πολιτών έχει φτάσει στο ναδίρ, η Κυβέρνηση παραμένει αδρανής σε θέματα που θα μπορούσαν να οδηγήσουν σε εισροή σημαντικών κεφαλαίων. Είναι μάλιστα τέτοια η αδιαφορία που επιδείξατε τους τελευταίους μήνες, που δεν προχωρήσατε ούτε στα αυτονόητα. Και εδώ θέλω λίγο να σταθώ στο ζήτημα της διεύρυνσης της χρήσης του πλαστικού χρήματος.

Παρόλο που η αρνητική εξέλιξη των capital controls θα μπορούσε να λειτουργήσει ιδιαίτερα ευνοϊκά στο να στραφούν οι καταναλωτές στη χρήση πιστωτικών και χρεωστικών καρτών, η Ελλάδα ακόμα και σήμερα παραμένει ουραγός στις συναλλαγές με πλαστικό χρήμα. Και αυτό γιατί κανένα θεσμικό πλαίσιο με συγκεκριμένα φορολογικά και επιχειρηματικά κίνητρα δεν έχει διαμορφωθεί, γιατί οι όροι με τους οποίους πραγματοποιούνται οι εν λόγω συναλλαγές δεν είναι ελκυστικοί για τους χρήστες και γιατί τελικά δεν έχει γίνει τίποτα που να προωθεί τη χρήση του πλαστικού χρήματος, πέρα από τους αναγκαστικούς περιορισμούς των capital controls.

Κι όμως, απλώς και μόνο η διεύρυνση της χρήσης του πλαστικού χρήματος θα είχε άμεσες θετικές συνέπειες στη φοροδιαφυγή, εύκολα και απλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γι’ αυτό και θα θέλαμε να πληροφορηθούμε από εσάς τι σκοπεύετε να κάνετε προς αυτήν την κατεύθυνση. Θα υπάρξουν επιπλέον κίνητρα; Θα μειωθούν οι προμήθειες των τραπεζών; Θα συνδεθεί το αφορολόγητο με τη χρήση πλαστικού χρήματος; Και τελικά θα εκμεταλλευτείτε επιτέλους το ένα, το υπάρχον εργαλείο, για να αυξηθεί η αποτελεσματικότητα των φορολογικών μηχανισμών;

Υπουργέ μου, απλά αναμένουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι σήμερα είναι μια εξαιρετική συνεδρίαση και διότι ήταν το περιεχόμενο των ομιλιών των επερωτώντων πολύ καλό και διότι οι συνάδελφοι τους άκουσαν με σεβασμό. Εύχομαι και ελπίζω και είμαι σίγουρος ότι θα συμβεί και αντίστροφα τώρα.

Κύριε Υπουργέ, έχετε τον λόγο για είκοσι λεπτά, με μια σχετική ανοχή και σε εσάς. Έχετε βέβαια και τη δευτερολογία σας και την τριτολογία σας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε.

Ευχαριστώ πολύ τους Βουλευτές της Νέας Δημοκρατίας ειλικρινά για την επίκαιρη επερώτηση που κατέθεσαν, διότι δίνουν τη δυνατότητα να συζητηθεί ένα σοβαρό θέμα και να κατατεθούν τα σχετικά τεκμήρια στη Βουλή. Και να είστε σίγουροι, ότι αν στο τέλος της συζήτησης δεν αποδειχθεί ότι κάναμε δουλειά στο Υπουργείο Οικονομικών αυτόν τον χρόνο και δεν είχαμε αποτελέσματα, εγώ αύριο κιόλας θα παραιτηθώ. Δεν ζητάω κάτι τέτοιο από έναν Βουλευτή της Νέας Δημοκρατίας. Όμως τουλάχιστον μια συγγνώμη για όσα έγιναν τα προηγούμενα χρόνια -γιατί εδώ θα τεκμηριώσουμε πράγματα- θα υπάρχει; Διότι εάν αποδειχθεί σήμερα ότι το 2015 πήγαμε καλύτερα από το 2014 στα φορολογικά, υπάρχει ένα τεράστιο πολιτικό θέμα και χρειάζεται μια μεγάλη πολιτική απάντηση.

Ευχαριστώ τους σαράντα τέσσερις Βουλευτές της Νέας Δημοκρατίας που κατέθεσαν την επίκαιρη επερώτηση. Βεβαίως, με έκπληξή μου είδα ότι είναι οι εννέα μόνο εδώ από τους σαράντα τέσσερις, για την επίκαιρη επερώτηση. Δεν πειράζει. Μας δίνουν τη δυνατότητα να πούμε για όλα αυτά τα στοιχεία που είναι πολύ χρήσιμα για τους πολίτες. Βεβαίως, ευχαριστώ και τον κ. Κατσανιώτη για όσα είπε για το πολύ καλό συνέδριο της εφημερίδας «ΠΕΛΟΠΟΝΝΗΣΟΣ» στην Πάτρα όπου συζητήθηκαν ουσιαστικά θέματα ανάπτυξης της περιοχής.

Κύριε Κατσανιώτη, βεβαίως δεν θα δείτε σε κανένα κεντρικό site, σε καμμία εφημερίδα το ότι μιλήσαμε σε τριάντα πέντε φορείς στην Πάτρα, χωρίς να μας απαγορεύσει κανένας να μπούμε, να μιλήσουμε. Έγινε ένας ήρεμος διάλογος, δεν υπήρχαν επεισόδια, δεν μας γιούχαραν.

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΚΑΤΣΑΝΙΩΤΗΣ:** Είμαστε φιλόξενοι άνθρωποι εμείς!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εάν κάποιος, μπαίνοντας κάπου, φώναζε «Αλεξιάδη, τι πας να κάνεις, τι πρόβλημα μάς δημιούργησες», δέκα μέρες θα έπαιζε πρωτοσέλιδο. Γι’ αυτό δεν ακούστηκε πουθενά τίποτα, αλλά δείχνει πολιτισμό και σας ευχαριστώ πολύ.

**ΙΩΑΝΝΗΣ ΒΡΟΥΤΣΗΣ:** Για τον Πολάκη το λέτε αυτό;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά…

**ΠΡΟΕΔΡΕΥΩΝ (Νικήτας Κακλαμάνης):** Μη διακόπτετε, κύριοι συνάδελφοι. Ακούστηκε το θετικό από τον κ. Κατσανιώτη, το ανάποδο.

**ΚΩΝΣΤΑΝΤΙΝΟΣ ΜΠΑΡΚΑΣ:** Εμείς δεν διακόψαμε κανέναν, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κυρίες και κύριοι Βουλευτές, σε ό,τι αφορά στην επίκαιρη επερώτηση, νομίζω ότι είναι λάθος η Νέα Δημοκρατία να προσπαθεί να δημιουργήσει θέμα στην Κυβέρνηση για τα ζητήματα της φορολογικής πολιτικής, διότι η σύγκριση, όπως θα αποδειχθεί από τα στοιχεία, είναι καταλυτική. Η σύγκριση αποδεικνύει και την ύπαρξη πολιτικής βούλησης και τεράστια αναπάντητα ερωτήματα για την κυβερνητική περίοδο της Νέας Δημοκρατίας.

Περιμένω κάποια στιγμή να ακούσω απάντηση εδώ για το τι έγινε. Πολύ σωστά λέτε ότι τον Δεκέμβριο του 2012 πήγε η λίστα στο ΣΔΟΕ. Το προηγούμενο χρονικό διάστημα; Σ’ αυτήν την Αίθουσα θα απαντηθεί κάποτε τι έγινε το προηγούμενο χρονικό διάστημα ή θα αιωρείται αυτό, πάνω από τον πολιτικό κόσμο;

(Θόρυβος από την πτέρυγα της Νέας Δημοκρατίας)

**ΧΡΗΣΤΟΣ ΜΠΟΥΚΩΡΟΣ:** Από τη Νέα Δημοκρατία, κύριε Υπουργέ; Αλλού να τα ρωτήσετε αυτά.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι,…

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κάνατε πολλές έρευνες γι’ αυτό το πράγμα τότε, αλλά από τότε που …

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, με συγχωρείτε.

Κύριε Μπουκώρε, σας παρακαλώ. Πρέπει να ανταποδώσουμε την πολιτική ευγένεια. Έχετε δευτερολογίες. Ο κ. Σταμάτης ήταν σαφής. Είπε για κυβέρνηση Σαμαρά. Τι να κάνουμε τώρα; Αυτό απάντησε ο Υπουργός. Υπάρχει συνάδελφος άλλου κόμματος που θα απαντήσει για πριν.

Συνεχίστε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν θέλω να προκαλέσω, κύριε Πρόεδρε. Θα προχωρήσω αμέσως παρακάτω.

Εγώ πιστεύω ότι υπάρχει μία σύγκριση δεδομένων και η σύγκριση αυτή αναδεικνύει με στοιχεία και την απουσία της στρατηγικής της Αντιπολίτευσης, διότι όταν παρασύρεσαι από πρωτοσέλιδα ορισμένων εφημερίδων και από αναρτήσεις σε sites για τα ληξιπρόθεσμα, για τα έσοδα κ.λπ. –θα πω στην δευτερολογία μου γι’ αυτά- τότε πραγματικά πας να δώσεις τη μάχη σ’ ένα πεδίο που δεν είναι ευνοϊκό για σένα.

Μέσα στην επερώτησή σας λέτε για φτωχές επιδόσεις και πενιχρά αποτελέσματα. Κρατήστε αυτή τη φράση. Φτωχές επιδόσεις σε σχέση με τι; Πενιχρά αποτελέσματα σε σχέση με τι;

Εγώ θα συγκρίνω το 2015, μια πρωτοφανή περίοδο για την ελληνική οικονομία, με το 2014, τη χρονιά του success story. Ακούμε, λοιπόν, κριτική ότι αντί να επιταχύνουμε τον ρυθμό των ελέγχων των λιστών, εμείς δήθεν τον επιβραδύναμε. Ακούμε ότι πετάξαμε στα σκουπίδια ελέγχους του ΣΔΟΕ.

Εγώ σας προκαλώ είτε σήμερα είτε μια οποιαδήποτε άλλη μέρα: Πείτε μας μία περίπτωση. Είναι εδώ ο Ειδικός Γραμματέας του ΣΔΟΕ, ο κ. Χρήστου. Πείτε μας μία περίπτωση όπου πετάξαμε μία υπόθεση στα σκουπίδια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Πετάξαμε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως. Λέει μέσα η επίκαιρη επερώτησή σας ότι πετάξαμε υποθέσεις στα σκουπίδια. Θέλουμε, λοιπόν, να μας πείτε μία τέτοια περίπτωση.

Σε ό,τι αφορά, όμως, το πρώτο ερώτημα -γιατί εγώ, συνεπής στην κοινοβουλευτική διαδικασία, θα απαντήσω σ’ αυτά που λέει η επίκαιρη επερώτησή σας- σε ό,τι αφορά αυτό, που λέτε περί δήθεν διάλυσης του ΣΔΟΕ. Θα έπρεπε να γνωρίζετε ότι το ΣΔΟΕ υφίσταται και αναδιοργανώνεται. Θα έλθει άμεσα και νέο νομοθετικό πλαίσιο για να αποτελέσει βασικό ελεγκτικό μηχανισμό πάταξης του μεγάλου και οργανωμένου οικονομικού εγκλήματος, όπως είναι και ο στόχος του. Το φορολογικό και τελωνειακό αντικείμενο μεταφέρθηκε στη ΓΓΔΕ. Η πρόσφατη δε μεγάλη του επιτυχία με τον εντοπισμό και την κατάσχεση είκοσι έξι εκατομμυρίων οπιούχων ναρκωτικών χαπιών αξίας, τουλάχιστον, 11 εκατομμυρίων ευρώ είναι η καλύτερη απάντηση σ’ αυτούς, που ήθελαν πραγματικά τη διάλυση του ΣΔΟΕ.

Σε ό,τι αφορά το θεσμικό πλαίσιο, με τον ν.4336/2015 μεταφέρθηκαν από το ΣΔΟΕ στη ΓΓΔΕ οι φορολογικές και τελωνειακές αρμοδιότητες, αντιμετωπίζοντας ακριβώς το θέμα της επικάλυψης αρμοδιοτήτων μεταξύ των δύο υπηρεσιών, διότι είχαμε αρμοδιότητες και στο ΣΔΟΕ και στην ΥΕΔΔΕ.

Θυμίζω, όμως, ότι ο ν.4336 ψηφίστηκε από 221 Βουλευτές, δηλαδή, ο νόμος για τον οποίο μάς καταγγέλλετε για το ΣΔΟΕ, ψηφίστηκε και από εσάς, από 221 Βουλευτές.

Εμείς τι ήλθαμε και κάναμε; Διορθώσαμε αυτό το οποίο εσείς δημιουργήσατε με τον ν.4152/2013, σύμφωνα με τον οποίον από 31-10-2013 αφαιρέσατε από το ΣΔΟΕ τη δυνατότητα του προληπτικού και του προσωρινού ελέγχου, κατακερματίζοντας ουσιαστικά την Υπηρεσία. Πρέπει κάποτε να απαντηθεί γιατί έγινε αυτό.

Υπάρχει ο ν.4152/2013, υπάρχει και η σχετική εγκύκλιος, που υπέγραψε στις 31-10-2013 ο τότε Υφυπουργός και ο τότε Υπουργός Οικονομικών, που λέει: «Μεταφορά αρμοδιοτήτων οργανικών θέσεων προσωπικού και αναγκαίων πόρων του Σώματος Δίωξης Οικονομικού Εγκλήματος στη Γενική Γραμματεία Δημοσίων Εσόδων». Καταγγέλλετε, λοιπόν, εμάς για κάτι το οποίο ξεκινήσατε εσείς και που ψηφίσατε μετά και τη μετεξέλιξή του; Νομίζω ότι αλλού πρέπει να στραφεί η πολιτική σας κριτική.

Κάνατε, όμως, και κάτι χειρότερο. Βάλατε την Υπηρεσία και τους υπαλλήλους να διενεργούν ελέγχους φορολογικού χαρακτήρα οι οποίοι δεν είχαν καμμία απολύτως νομική βάση, γεγονός που αποδεικνύεται περίτρανα και από πρόσφατες δικαστικές αποφάσεις, οι οποίες έρχονται σε πλήρη αντίθεση με τις πρακτικές που ακολουθούσατε τότε. Το αποτέλεσμα φυσικά ήταν πολλές υποθέσεις να «πέφτουν» στα δικαστήρια και ενώ υπήρχε ένας έπαινος τότε και λέγατε «Ορίστε, τι υποθέσεις κάνουμε!», τα αποτελέσματα για το δημόσιο είναι μηδενικά, γιατί δεν εισπράττουμε.

Να πάω, όμως, και λίγο παραπέρα, γιατί λέτε για τις τριάντα έξι χιλιάδες υποθέσεις. Να πούμε με ποια διαδικασία και με ποια κριτήρια επιλεγόταν οι υποθέσεις για έλεγχο; Μήπως με απλές δήθεν ανώνυμες καταγγελίες, που έφτιαχναν κάποιοι χωρίς να αξιολογούνται από κανένα σύστημα ανάλυσης κινδύνου, κάτι το οποίο κάνουμε τώρα εμείς και στο ΣΔΟΕ και στη Γενική Γραμματεία Δημοσίων Εσόδων; Αυτή, όμως, η διαδικασία των δήθεν ανώνυμων καταγγελιών στοχοποιούσε, πολύ εύκολα, πολιτικούς αντιπάλους και ενοχλητικά ΜΜΕ, που στοχοποιήθηκαν, δυστυχώς, από τις φορολογικές υπηρεσίες τα προηγούμενα χρόνια.

Λέτε για τις τριάντα έξι χιλιάδες υποθέσεις. Εγώ σας ρωτάω εσάς που μελετούσατε τα θέματα και τα είχατε όλα προγραμματισμένα κ.λπ.: τριάντα έξι χιλιάδες υποθέσεις θα ήλεγχε μια υπηρεσία, που είχε επτακόσιους τριάντα υπαλλήλους, πεντακόσιους έντεκα ελεγκτές και διακόσιους δεκαεννιά διοικητικούς; Κάντε μια απλή διαίρεση. Πώς μπορούσε αυτό το πράγμα να έχει εξέλιξη; Τι κάνατε, όμως; Φορτώνατε το ΣΔΟΕ με υποθέσεις, που δεν είχαν ενδιαφέρον ή εξυπηρετούσαν συγκεκριμένες πολιτικές σκοπιμότητες, για να μην επιτρέπεται ακριβώς να κάνει τους ελέγχους που έπρεπε να κάνει στις μεγάλες και σημαντικές υποθέσεις.

Το ποιες από αυτές τις τριάντα έξι χιλιάδες υποθέσεις είναι σημαντικές και ποιες όχι, το ποιες έχουν αξιολογηθεί, με ποια κριτήρια κ.λπ., είναι ένα ερωτηματικό που πρέπει κάποια στιγμή να απαντήσετε. Όλα αυτά τα νοσηρά φαινόμενα εμείς τα τελειώνουμε και θα τα αλλάξουμε. Η προσπάθεια που έχει ξεκινήσει και θα ολοκληρωθεί άμεσα έχει τα εξής χαρακτηριστικά:

Το νέο οργανόγραμμα του ΣΔΟΕ έχει ολοκληρωθεί και είναι στο τελικό στάδιο διαβούλευσης, ώστε άμεσα να έρθει στη Βουλή, να ψηφιστεί, να ολοκληρωθεί και να κατοχυρωθούν οι νέες διευρυμένες αρμοδιότητες της Υπηρεσίας. Η Υπηρεσία θα ενισχυθεί με επιπλέον προσωπικό υψηλών προσόντων, ώστε να ανταποκριθεί στο δύσκολο έργο που έχει αναλάβει.

Σε ό,τι αφορά τις εκκρεμείς υποθέσεις, άμεσα θα φέρουμε σχετική διάταξη με την οποία θα προβλέπεται η μεταφορά αυτών από το ΣΔΟΕ στην ΓΓΔΕ, καθώς στην πλειονότητά τους έχουν φορολογικό ή τελωνειακό αντικείμενο. Για τις υποθέσεις αυτές, όπως για όλες άλλωστε, θα ακολουθήσουμε διαδικασία προτεραιοποίησης με πλήρη καταγραφή και καθορισμό συγκεκριμένων κριτηρίων ανάλυσης κινδύνου, κάτι το οποίο δεν έγινε στο παρελθόν.

Κλείνοντας, θέλω να πω για το θέμα του ΣΔΟΕ, ότι δεν θα μπορούσαν όλα αυτά να εξασφαλιστούν, δηλαδή, ο έλεγχος των υποθέσεων αυτών, αν η Κυβέρνηση δεν έπαιρνε την πρωτοβουλία, παρά τις αντιδράσεις που είχαμε τότε, να παρατείνει την παραγραφή των εκκρεμών υποθέσεων της 31-12-2015 κατά ένα ακόμη έτος. Η παράταση της παραγραφής μάς δίνει τη δυνατότητα να ελέγξουμε παλαιά έτη στο ΣΔΟΕ και στη ΓΓΔΕ και να εισπράξουμε σημαντικά ποσά από μεγάλες υποθέσεις φοροδιαφυγής, κάτι που πράξαμε το 2015 και συνεχίζουμε να κάνουμε το 2016 με μεγάλη επιτυχία.

Επειδή, όμως, μερικές φορές ακούμε μια κριτική, που φτάνει στα όρια της υποκρισίας, καλό είναι στη δευτερολογία σας να απαντήσετε: Πώς θα ελέγχονταν μέχρι 31-12-2015 οι δώδεκα χιλιάδες από τις τριάντα έξι χιλιάδες υποθέσεις που παραγράφονταν; Πώς θα μπορούσαν, δηλαδή, πεντακόσιοι έντεκα ελεγκτές -άντε και οι διοικητικοί και οι οδηγοί και οι καθαρίστριες να αναλάμβαναν υποθέσεις- να ελέγξουν αυτές τις δώδεκα χιλιάδες υποθέσεις;

Σε ό,τι αφορά, λοιπόν, τα θέματα του ΣΔΟΕ είναι σαφές -και το κλείνω και το λέμε συνοπτικά- ότι το ΣΔΟΕ δεν διαλύθηκε. Το ΣΔΟΕ έδωσε φορολογικές και τελωνειακές αρμοδιότητες στη ΓΓΔΕ και συνεχίζει κανονικά τον ρόλο του.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πριν πάτε στο άλλο κεφάλαιο, να σας ζητήσω συγγνώμη και να σας διακόψω για τριάντα δευτερόλεπτα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και πέντε συνοδοί εκπαιδευτικοί από το 7ο Δημοτικό Σχολείο Νεάπολης της ωραίας Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ευχαριστώ πολύ, κύριε Υπουργέ, συνεχίστε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά τώρα το δεύτερο ερώτημά σας για το θέμα των λιστών της φοροδιαφυγής και για το τι κάναμε για την ενοποίηση των δεδομένων κ.λπ., είναι πραγματικά προκλητικό. Επιλέγετε ένα πεδίο κριτικής και αντιπαράθεσης στην Κυβέρνηση, για το οποίο το τι έχετε κάνει είναι συγκεκριμένο.

Ας πούμε, για παράδειγμα, για τη λίστα Λαγκάρντ. Είναι τουλάχιστον λυπηρό να υπάρχει αυτή η κριτική και το ερώτημα για το τι έγινε. Εμείς δεν παρεμβήκαμε, στο τι θα γίνει, στους ελέγχους. Δεν καθορίσαμε ποιοι ελεγκτές θα ελέγξουν τι. Δεν πιέσαμε ελεγκτές να κάνουν γρήγορα ή αργά τη δουλειά τους. Αυτά είναι καταγεγραμμένα και γνωστά, έχουν γίνει ΕΔΕ και έχουμε μια σειρά από καταστάσεις τέτοιες. Αλλά κάποια στιγμή πρέπει να δώσετε απάντηση στο τι ακριβώς έχει γίνει και κάποια στιγμή πρέπει να δώσετε απάντηση για τα πολιτικά στελέχη στα οποία θέλετε να δώσετε όνομα σε δρόμους και σε πλατείες. Εμείς έχουμε άλλη λογική.

Σε ό,τι αφορά, λοιπόν, το 2015 και το 2014. Το 2015 βεβαιώθηκαν 173,9 εκατομμύρια ευρώ από ελεγχόμενους της λίστας, ενώ το 2014 μόλις 23,4 εκατομμύρια ευρώ, δηλαδή, θεαματική αύξηση της τάξης του 643%. Το σχετικό email της Γενικής Γραμματείας Δημοσίων Εσόδων μαζί με μια σειρά από άλλα στοιχεία θα το καταθέσω για τα Πρακτικά, για να έχετε όλοι μια εικόνα.

Το 2015 ολοκληρώθηκαν οι έλεγχοι σε ενενήντα έξι υποθέσεις, ενώ το 2014 σε μόλις τριάντα οκτώ υποθέσεις. Και επειδή θα ακούσω την κριτική για τη διαφορά μεταξύ των στοιχείων αυτών και του δελτίου Τύπου, που είχαμε βγάλει στις 6-10-2015, λέω με σαφήνεια ότι όποιες διαφορές έχουμε με εκείνο το δελτίο οφείλονται στον διαφορετικό χρόνο άντλησης των στοιχείων -διότι είχαμε άντληση στοιχείων από ΓΓΔΕ και από ΣΔΟΕ, ενώ τώρα έχουμε από μία πηγή μόνο- και στον αριθμό των υποθέσεων των συσχετιζόμενων με τη λίστα Λαγκάρντ προσώπων. Διότι, είχαμε υποθέσεις της λίστας Λαγκάρντ που ξεκινούσαν και είχαν συσχετιζόμενα πρόσωπα και ορισμένες φορές είχαμε –ας το πούμε έτσι- διπλοεγγραφές. Θα σας καταθέσω και το σχετικό email της Γενικής Γραμματείας Δημοσίων Εσόδων και το τότε δελτίο Τύπου, για να μπορέσετε να έχετε συγκεκριμένα στοιχεία.

Το 2012 το σύνολο βεβαίωσης ήταν μηδέν και ο αριθμός ολοκληρωμένων υποθέσεων μηδέν. Το 2013 το σύνολο βεβαίωσης ήταν μηδέν και ο αριθμός ολοκληρωμένων υποθέσεων τρία. Διότι να θυμίσω ότι η λίστα Λαγκάρντ σε αντίθεση με τη λίστα Μπόργιανς -όπου θα πούμε αμέσως μετά τι κάναμε- δεν μπήκε από την αρχή σε ένα επιχειρησιακό σχέδιο, στο οποίο να λέει ότι έχουμε δύο χιλιάδες εξήντα δύο περιπτώσεις και πρέπει να ελέγξουμε από αυτές τις χίλιες πεντακόσιες, τις χίλιες διακόσιες, τις χίλιες τρακόσιες, άρα τις αναθέτουμε αμέσως και ξεκινάει ο έλεγχος. Να σας θυμίσω πολύ καλά πόσο καθυστέρησε αυτή η ιστορία και πώς πήγε.

Το 2014 το σύνολο βεβαίωσης ήταν 23,4 εκατομμύρια ευρώ και ο αριθμός ολοκληρωμένων υποθέσεων τριάντα οκτώ. Το 2015 το σύνολο βεβαίωσης ήταν 173,9 εκατομμύρια ευρώ, ενώ ο αριθμός ολοκληρωμένων υποθέσεων ήταν ενενήντα έξι. Αυτά είναι τα στοιχεία, που έχουμε με τα στατιστικά προβλήματα που σας ανέφερα από τη λίστα Λαγκάρντ. Είναι συγκεκριμένα και θα τα καταθέσουμε όλα τα σχετικά στοιχεία μαζί. Επίσης, έχουμε και όλο το πακέτο με τα στοιχεία που μας έδωσαν οι υπηρεσίες του Υπουργείου Οικονομικών, για να ενημερωθούν οι πάντες. Δεν υπάρχει περίπτωση εμείς σαν πολιτική ηγεσία να έχουμε κάποιο στοιχείο το οποίο να μην το έχει και το ελληνικό Κοινοβούλιο.

Ας συγκρίνουμε τώρα τη λίστα Λαγκάρντ με τη λίστα Μπόργιανς. Είναι χαρακτηριστικό παράδειγμα του τι σημαίνει συγκάλυψη και του τι σημαίνει αποκάλυψη. Μόλις ενημερωθήκαμε για την ύπαρξη της λίστας φτιάξαμε αμέσως ειδικό επιχειρησιακό σχέδιο. Ζητήσαμε τη λίστα και ήρθε με τη νόμιμη υπηρεσιακή οδό, δηλαδή, μέσα από τη διαδικασία της Διεύθυνσης Διεθνών Οικονομικών Σχέσεων του Υπουργείου Οικονομικών. Ούτε χάθηκε ούτε ξεχάστηκε. Θα σας καταθέσω και το σχετικό έγγραφο της ΔΟΣ, για να έχετε όλα τα στοιχεία. Συντάχθηκε άμεσα και ήδη υλοποιείται συγκεκριμένο επιχειρησιακό σχέδιο που προβλέπει πώς θα ξεκινήσει ο έλεγχος της λίστας, πριν να έρθει στην Ελλάδα και πώς θα προχωρήσει.

Οι έλεγχοι ξεκίνησαν αμέσως μετά την παραλαβή της λίστας και ήδη έχει πραγματοποιηθεί σήμερα πληθώρα ελέγχων πάρα πολλών στοιχείων από τους οικονομικούς εισαγγελείς και τις φορολογικές υπηρεσίες και υπογράψαμε κοινή δήλωση προθέσεων με το αντίστοιχο κρατίδιο της Ρηνανίας-Βεστφαλίας, ακριβώς για το πώς θα οργανώσουμε τη συνεργασία μας, γιατί ξεκινάμε και δεν σταματάμε στη λίστα Μπόργιανς και ήδη ολοκληρώσαμε τον πρώτο κύκλο ελεγκτών, που θα πάνε το καλοκαίρι για να κάνουν σεμινάρια εκεί.

Ποια είναι η διαφορά της λίστας Μπόργιανς με τη λίστα Λαγκάρντ; Το έχω πει, αλλά θα χρειαστεί να το ξαναπώ.

Στη λίστα Μπόργιανς μέσα σε τρεις εβδομάδες είχαμε ταυτοποιήσει εκατοντάδες ονόματα. Στη λίστα Λαγκάρντ πέρασαν τρία χρόνια για να ταυτοποιηθεί το πρώτο όνομα. Αυτό μάλλον εσείς το λέτε «φτωχές επιδόσεις», όπως είπατε στην αρχή σ’ εκείνη σας την έκφραση.

Προχωράμε, όμως, και στο θέμα των φορολογικών ελέγχων. Θα καταθέσω και τα σχετικά στοιχεία.

**ΠΡΟΕΔΡΕΥΩΝ (Νικήτας Κακλαμάνης):** Υπουργέ, καταθέστε, όμως, αυτά που έχετε από τις λίστες στα Πρακτικά. Να φωτοτυπηθούν και να διανεμηθούν.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Λίγη υπομονή, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Να προλάβουν οι συνάδελφοι να τους ρίξουν μια ματιά, γιατί πιθανόν να πρέπει να σας απαντήσουν.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είναι πολλά, όμως. Επιτρέψτε μου να τα καταθέσω στην πορεία του λόγου μου.

Για τους φορολογικούς ελέγχους έχουμε τον νόμο για τον οποίον μας καταγγέλλετε ότι δεν τον έχουμε ενσωματώσει στο εθνικό μας δίκαιο, ενώ τον έχουμε ενσωματώσει. Έχουμε τα στοιχεία, που μας έχουν δώσει για τον μέσο αριθμό παραβατικότητας, έχουμε τα στοιχεία για τον έλεγχο του ΣΔΟΕ, έχουμε τα στοιχεία για τους ελέγχους των ΔΟΥ, απ’ όπου φαίνεται η διαφορά μεταξύ του 2014 και του 2015. Συνοπτικά θα σας πω τα εξής:

Το 2014 έχουμε έξι χιλιάδες εξακόσιους είκοσι δύο ελέγχους και τρεις χιλιάδες εξακόσιους πενήντα τέσσερις παραβάτες. Το 2015 έχουμε είκοσι έξι χιλιάδες ελέγχους και δέκα χιλιάδες εξακόσιες εξήντα οκτώ παραβάσεις. Αυτό μάλλον δεν το λέμε «πενιχρά αποτελέσματα». Κάπως αλλιώς το λέμε.

Ας προχωρήσουμε, όμως, παραπέρα. Ας πάμε σε ένα από τα μεγάλα ελεγκτικά κέντρα, το ΚΕΦΟΜΕΠ. Το 2014 είχαμε 249,7 εκατομμύρια ευρώ σύνολο βεβαίωσης. Το 2015 είχαμε 417,2 εκατομμύρια ευρώ. Αύξηση 67%. Δεν ξέρω αν αυτά είναι τα «πενιχρά αποτελέσματα».

Πάλι όμως στο ΚΕΦΟΜΕΠ θα πάω. Γιατί; Γιατί στο ΚΕΦΟΜΕΠ δεν ελέγχονται τα μπακάλικα, τα σουβλατζίδικα ή τα τυροπιτάδικα που μας καταγγέλλετε ότι ελέγχουμε. Ελέγχονται οι μεγάλες και πολύ μεγάλες επιχειρήσεις. Από τα στοιχεία του ΚΕΦΟΜΕΠ οι έλεγχοι offshore εταιρειών δίνουν χιλιάδες ευρώ ανά υπόθεση. Το 2014 δίνουν 456.000 ευρώ. Το 2015 δίνουν 746.000 ευρώ.

Έλεγχοι εμβασμάτων: 350.000 το 2014 και 857.000 το 2015.

Έλεγχοι φυσικών προσώπων μεγάλου πλούτου: 290 το 2014, 694 το 2015.

Προχωράμε στο ΚΕΜΕΕΠ, όπου κι εκεί έχουμε τα αντίστοιχα στοιχεία: Το 2014 το ποσοστό είσπραξης και βεβαίωσης ήταν 11,41%. Το 2015 ήταν 13,10%. Διαβάζω ορισμένα στοιχεία, γιατί δεν υπάρχει χρόνος για όλα. Το ποσοστό είσπραξης προς βεβαίωση ήταν 28,54% το 2014 και 72,3% για το 2015.

Έχει πολύ δίκιο ο κ. Βρούτσης για το τι πρέπει να κάνουμε την τουριστική περίοδο. Πρέπει να εντείνουμε τους ελέγχους. Θα επανεξετάσουμε τα πρόστιμα και θα δούμε τι ακριβώς πρόκειται να γίνει. Θα αναφέρω, πολύ συνοπτικά, τα στοιχεία της ΥΕΔΔΕ για τους ελέγχους που έκανε την τουριστική περίοδο. Το 2013 έγιναν εφτά χιλιάδες εκατόν δέκα πέντε έλεγχοι. Το 2014 έγιναν είκοσι δυο διακόσιοι εβδομήντα πέντε και το 2015 έγιναν τριάντα εννιά εξακόσιοι δέκα τέσσερις. Αύξηση των ελέγχων 77,84%.

Τα ίδια έχουμε και στον τελωνειακό τομέα, όπου οι τελωνειακές υπηρεσίες έχουν αυξήσει πάρα πολύ τους ελέγχους που έχουν κάνει σε σχέση με τα προηγούμενα χρόνια. Θα σας πω μόνο το συνολικό ποσό του καταλογισμού: το 2014 είχαμε 165 εκατομμύρια, το 2015 είχαμε 276 εκατομμύρια. Αύξηση 66,35%. Μάλλον κι αυτό δεν το λες «πενιχρά αποτελέσματα».

Έχω, κυρίες και κύριοι, πάρα πολλά στοιχεία να καταθέσω. Δεν θα το κάνω τώρα, διότι είναι…

**ΠΡΟΕΔΡΕΥΩΝ (Νικήτας Κακλαμάνης):** Θα έχετε σχετική ανοχή κι εσείς, κύριε Υπουργέ. Έχετε και δευτερολογία.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ήθελα, βέβαια, να σας πω ότι τα στοιχεία αυτά δεν είναι από κάποια μυστικά αρχεία του Υπουργείου Οικονομικών. Είναι από την έκθεση απολογισμού του 2014 της ΓΓΔΕ, από την έκθεση απολογισμού του 2015 της ΓΓΔΕ, από το επιχειρησιακό σχέδιο της ΓΓΔΕ για το 2016. Εκεί, λοιπόν, θα μπορέσετε να ενημερωθείτε.

Ακούστηκαν τερατώδη πράγματα για το λαθρεμπόριο των καυσίμων. Έλεος! Για το λαθρεμπόριο των καυσίμων; Εκεί βλέπουμε τα εξής. Βλέπουμε να υπάρχουν αποφάσεις, σε νόμους, που έπρεπε να έχουν βγει από το 2009 και οι αποφάσεις βγήκαν στις 11 Σεπτεμβρίου 2015. Για παράδειγμα: «Επέκταση και τροποποίηση λειτουργίας του συστήματος μητρώου τραπεζικών λογαριασμών» με υπογραφή από Υπουργό της Κυβέρνησης ΣΥΡΙΖΑ. Επίσης, «Έγγραφο για την έκδοση ειδικής εντολής ελέγχου για τον ορισμό συνεργείου εκτέλεσης συγκεκριμένου έργου από το ΣΔΟΕ». Κι αυτό το 2015 έγινε, ενώ έπρεπε να γίνει πολλά χρόνια πριν.

Επίσης, στα θέματα του λαθρεμπορίου καυσίμων. Στις 16-12-2015 «Διαδικασίες και προδιαγραφές εγκατάστασης και ελέγχου ολοκληρωμένων συστημάτων παρακολούθησης εισροών-εκροών».

Τι είναι όλα αυτά; Μας ακούει ο πολίτης και πιθανόν να μην μπορεί να καταλάβει τι ακριβώς λέμε. Είναι ένα σωστό νομοθετικό πλαίσιο και σας συγχαίρω που το ψηφίσατε.

Το πολιτικό ερώτημα το οποίο πρέπει να απαντήσετε στη δευτερομιλία σας είναι, γιατί έπρεπε στις 16-12-15 η μία απόφαση, στις 16-12-2015 η άλλη απόφαση, πάλι για τη συστήματα εισροών εκροών –αυτές τις δύο αποφάσεις θα τις καταθέσω στα Πρακτικά, για να ενημερωθούν οι πολίτες- ο καθορισμός προδιαγραφών και απαιτήσεων για την έγκριση πλωτών μέσων μεταφοράς καυσίμων στις 28-4-2016, άλλη απόφαση στις 11-12-2015. Γιατί όλες αυτές οι αποφάσεις και μια σειρά από άλλες για τη σύσταση και ορισμό ομάδων εργασίας, για την ομάδα διοίκησης έργου και μια σειρά από άλλες υποθέσεις, γιατί όλα αυτά έπρεπε να καθυστερούν και, ενώ υπήρχε το νομοθετικό πλαίσιο, δεν έβγαιναν; Σε αυτό πρέπει να δώσετε μια πολιτική απάντηση, διότι εμείς αξιοποιήσαμε όποιον νόμο βρήκαμε, βγάλαμε όλες αυτές τις αποφάσεις και ήδη το σύστημα τρέχει.

Έλεγχος καπνικών και καυσίμων. Υπάρχει συγκεκριμένος πίνακας που θα καταθέσω στα Πρακτικά. Το 2014 για τα καπνικά ποσό βεβαίωσης: 59.894.000 και το 2015 147.664.000. Μάλλον δεν τα λέμε «πενιχρά αποτελέσματα» αυτά. Συνολικά καπνικά και καύσιμα -διότι στα καύσιμα είχαμε μια πτώση- 77.948.000 το 2014, 161.447.000 το 2015.

Και προσέξτε τη στατιστική λεπτομέρεια –τον πλήρη πίνακα θα καταθέσω- μέσος όρος ανά υπόθεση το 2014 1.993 ευρώ, μέσος όρος το 2015, όπου αριθμητικά κάναμε λιγότερους ελέγχους μέσα από μια συγκεκριμένη στοχοποίηση, 10.454 ευρώ.

Κατασχέσεις καπνικών προϊόντων: Το 2014, 428.000.000, το 2015 634.000.000. Μεταβολή 48% κατασχέσεις σε ποσότητες.

Αναλογούντες δασμοί και φόροι: Το 2014, 75.000.000, το 2015, 115.000.000. Αύξηση 52%.

Έλεγχοι καπνικών και καυσίμων σε άλλο πίνακα και μια σειρά από άλλους που αποδεικνύουν τι ακριβώς κάνουμε και πού ακριβώς θέλουμε να πάμε τη χώρα.

Κυρίες και κύριοι, είναι σαφές ότι θα μπορούσα να μιλήσω γι’ αυτό το αγαπημένο θέμα, γιατί ασχολούμαι από είκοσι χρονών και είμαι πενήντα έξι, πάρα πολλές ώρες, αλλά τα στοιχεία είναι πάρα πολλά και δεν μπορεί αυτός ο χρόνος να καλύψει όλα αυτά τα στοιχεία.

Αυτό που θέλω να πω με βεβαιότητα είναι ότι η Κυβέρνηση έχει έναν σαφέστατο στόχο και σήμερα κάναμε ακόμα μία κίνηση στις πολλές που έχουμε μπροστά μας: Καταθέσαμε το νομοσχέδιο για τα καπνικά προϊόντα, με το οποίο μπορούμε πλέον να κάνουμε καλύτερους ελέγχους στη διακίνηση των καπνικών προϊόντων από το χωράφι μέχρι το εργοστάσιο και σε μια σειρά από άλλα πράγματα τα οποία δεν μπορούσαμε να κάνουμε μέχρι τώρα.

Θα προχωρήσουμε και στο νομοσχέδιο για την εθελοντική αποκάλυψη, θα προχωρήσουμε και στο νομοσχέδιο για τις ηλεκτρονικές συναλλαγές και σε μια σειρά από άλλες διατάξεις που έχουμε έτοιμες.

Είναι σαφέστατο ότι ο αγώνας για την πάταξη της φοροδιαφυγής, του λαθρεμπορίου και της διαφθοράς ξεκίνησε. Δεν έχει τελειώσει για μας. Συνεχίζεται. Αλλά θα τον δώσουμε μαζί με την κοινωνία.

Σας ευχαριστώ πολύ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Μπαίνουμε τώρα στο κομμάτι των Κοινοβουλευτικών Εκπροσώπων.

Τον λόγο έχει τώρα ο κ. Χρήστος Σταϊκούρας, Κοινοβουλευτικός Εκπρόσωπος της Νέας Δημοκρατίας.

**ΧΡΗΣΤΟΣ ΣΤΑΪΚΟΥΡΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, πραγματικά εντυπωσιάστηκα από τις επιτυχίες σας. Αδυνατώ, όμως, να καταλάβω, αφού έχετε τόσες μεγάλες επιτυχίες, γιατί βάλατε φόρους παντού. Γιατί περικόψατε συντάξεις; Γιατί περικόψατε εφάπαξ; Γιατί περικόψατε το ΕΚΑΣ;

Αν είχατε τόσες επιτυχίες, ενδεικτικά, γιατί αυξήσατε τον ΦΠΑ στην εστίαση που τον μείωσε η προηγούμενη κυβέρνηση;

Εάν είχατε τόσες επιτυχίες, γιατί αυξήσατε τον ειδικό φόρο κατανάλωσης στο πετρέλαιο θέρμανσης που μείωση η προηγούμενη κυβέρνηση;

Αφού είχατε τόσες επιτυχίες, γιατί αυξήσατε τις ασφαλιστικές εισφορές που μείωσε η προηγούμενη κυβέρνηση;

Αφού είχατε τόσες επιτυχίες, γιατί αυξήσατε τον φόρο στα μερίσματα που μείωσε η προηγούμενη κυβέρνηση;

Αφού είχατε τόσες επιτυχίες, γιατί αυξήσατε την εισφορά αλληλεγγύης που μείωσε η προηγούμενη κυβέρνηση;

Αφού είχατε τόσες επιτυχίες, γιατί δώσατε το ένα τέταρτο στην ανθρωπιστική κρίση σε σχέση με την προηγούμενη κυβέρνηση, γιατί δεν δίνατε κανένα δημοσιονομικό ισοδύναμο στον κύριο Υπουργό να μειώσει κανέναν φόρο;

Άρα θα περίμενα να δείξετε μεγαλύτερη αυτοσυγκράτηση και περισσότερο σεβασμό στην ελληνική κοινωνία και να προχωρήσετε σε κάποιας μορφή αυτοκριτική για τις πράξεις και τις παραλείψεις της Κυβέρνησής σας στο πεδίο της φορολογικής πολιτικής και διοίκησης. Και αυτό για δυο λόγους.

Ο πρώτος λόγος, γιατί είστε πολιτικά έκθετος, αφού κατά το παρελθόν και διαχρονικά, ως κόμμα και προσωπικά, καλλιεργήσατε ψεύτικες υποσχέσεις, απόδειξη της αναξιοπιστίας σας.

Ο δεύτερος λόγος, γιατί σήμερα αξιολογείστε για τα πεπραγμένα σας, όπως είναι η επιβολή νέων φόρων σε ολόκληρη την κοινωνία, η μείωση του διαθέσιμου εισοδήματος των πολιτών, η αύξηση των ληξιπρόθεσμων φορολογικών υποχρεώσεων, η διόγκωση της φοροδιαφυγής, η απώλεια της ρύθμισης των περισσότερων δόσεων για μεγάλο κομμάτι της κοινωνίας. Αυτά είναι απόδειξη της ανικανότητάς σας.

Δυστυχώς, όμως, παρά την αποδεδειγμένη πλέον αναξιοπιστία και ανικανότητα της Κυβέρνησής σας δεν δείχνετε την αναγκαία αυτοσυγκράτηση ούτε για τις «οβιδιακές μεταμορφώσεις» σας, χωρίς μάλιστα καμμία πολιτική συστολή, ούτε για τα διαχρονικά σας ψέματα, χωρίς να ιδρώνει το αυτί σας, όταν αυτά σας επισημαίνονται. Μάλιστα, σήμερα βγάλατε και δελτίο Τύπου, για να ενημερώσετε ότι θα προσέλθετε στη Βουλή για να απαντήσετε. Ίσως γιατί επί ΣΥΡΙΖΑ είναι είδηση να προσέρχονται οι Υπουργοί στη Βουλή, όπως έχουν υποχρέωση. Με αναγκάζετε, συνεπώς, να σας θυμίσω ορισμένα πράγματα όχι από πρωτοσέλιδα εφημερίδων, αλλά από δικά σας λεγόμενα.

Κύριε Υπουργέ, εσείς δεν ήσασταν που πριν το 2015 περιοδεύατε ανά την Ελλάδα κατέχοντας μάλιστα ρόλο πρωταγωνιστή στον θίασο, καλώντας μάλιστα τους πολίτες, όπως λένε οι προσκλήσεις, να μην χάσουν την συνάντηση μαζί σας, διότι αγωνιζόσασταν, για να σταματήσει η φοροληστεία; Θα καταθέσω στα Πρακτικά ενδεικτικά μία από τις περιοδείες αυτού του θιάσου. Το ξεχάσατε; Σήμερα, που έχετε επιβάλει την μεγαλύτερη φοροληστεία των τελευταίων ετών με αυξήσεις άμεσων και έμμεσων φόρων αθροιστικά μέχρι το 2018 6 δισεκατομμύρια ευρώ, όχι μόνο δεν ζητάτε μία συγγνώμη, αλλά ζητάτε και από την Αξιωματική Αντιπολίτευση να ζητήσει συγγνώμη;

Σεβαστείτε, τουλάχιστον, την ελληνική κοινωνία και τις θυσίες τις οποίες έχει κάνει -πράγματι σωρευτικά- τα τελευταία χρόνια.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Ξέρω, όμως, τι θα μου απαντήσετε. Αυταπάτες! Αυταπάτες, γιατί ήταν πριν τον Ιανουάριο του 2015, αυταπάτες του παρελθόντος! Δυστυχώς, όμως, για εσάς, κύριε Υπουργέ, δεν μιλάμε για αυταπάτες, αλλά για απάτες και ψέματα. Τα ψέματα έχουν κοντά ποδάρια, διότι το ίδιο έργο, σκηνοθεσίας ΣΥΡΙΖΑ, με τους ίδιους πρωταγωνιστές, επαναλαμβάνεται.

Γιατί απάτη είναι, κύριε Υπουργέ, πριν από επτά μήνες, στις 3 Νοεμβρίου, να υποστηρίζετε ότι δεν έχουμε καμμία υποχρέωση για εφαρμογή του ΕΝΦΙΑ το 2016 και τελικά ο ΕΝΦΙΑ να διατηρείται και να διευρύνεται. Θα το καταθέσω στα Πρακτικά.

Γιατί απάτη είναι, κύριε Υπουργέ, μόλις πριν από οκτώ μήνες, στις 18 Οκτωβρίου, να υποστηρίζετε -αυτό είναι εντυπωσιακό- ότι δεν θα προχωρήσετε σε επιβαρύνσεις στα χαμηλά και μεσαία εισοδήματα, γιατί τότε λέγατε ότι τα 80 δισεκατομμύρια ευρώ ληξιπρόθεσμα θα ανέβουν στα 85 με 90 δισεκατομμύρια και σήμερα να έχετε προχωρήσει σε μία φοροκαταιγίδα με αποτέλεσμα ήδη οι ληξιπρόθεσμες οφειλές να έχουν υπερβεί τα 87 δισεκατομμύρια ευρώ. Μόνος σας, δηλαδή, από τη δήλωση εκείνη, επιβεβαιώνετε ότι το τσουνάμι φόρων πλήττει, κυρίως, τα μεσαία και χαμηλά εισοδήματα. Θα το καταθέσω και αυτό στα Πρακτικά.

Γιατί απάτη είναι, κύριε Υπουργέ, πριν από τρεις μήνες, στις 12 Μαρτίου, να υποστηρίζετε ότι, για να σταματήσει η αύξηση των ληξιπρόθεσμων οφειλών, πρέπει να σταματήσουμε να παίρνουμε φορολογικά εισπρακτικά μέτρα. Αυτά λέγατε. Ένα μηνά μετά, βεβαίως, ψηφίσατε διαφορετικά και σήμερα έχετε κάνει προφανώς ακριβώς τα αντίθετα.

Γιατί απάτη είναι, κύριε Υπουργέ, πριν από πέντε μήνες, στις 22 Ιανουαρίου, να υποστηρίζετε ότι δεν θα υπάρξει φορολογική καταιγίδα, ούτε χαράτσια, ούτε οτιδήποτε άλλο για τους αγρότες και, τελικά, να τους έχετε αυξήσει τις ασφαλιστικές εισφορές, να τους έχετε αυξήσει το κόστος πρώτων υλών, να τους έχετε επιβάλει προκαταβολές φόρων, να τους έχετε καταργήσει την επιστροφή του ειδικού φόρου κατανάλωσης στο πετρέλαιο για αγροτική χρήση, να τους έχετε αυξήσει τους συντελεστές φόρου εισοδήματος, να τους έχετε καταργήσει και τον ΟΓΑ.

Γιατί απάτη είναι, κύριε Υπουργέ, μόλις πριν από ένα μήνα, στις 7 Μαΐου, να υποστηρίζετε ότι δεν κρατάμε επίτηδες χαμηλά τις επιστροφές των φόρων και σήμερα οι ληξιπρόθεσμες επιστροφές φόρων να έχουν ξεπεράσει το 1,2 δισεκατομμύριο ευρώ από 750 εκατομμύρια, που ήταν το 2014. Αύξηση 60% επί ημερών σας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Έχετε τα στοιχεία του 2014;

**ΧΡΗΣΤΟΣ ΣΤΑΪΚΟΥΡΑΣ:** Βεβαίως. Είναι τα επίσημα στοιχεία της Γενικής Κυβέρνησης. Θα τα καταθέσω και στα Πρακτικά.

Οι ληξιπρόθεσμες επιστροφές φόρων, ελπίζω να καταλαβαίνετε από στοιχεία.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μείνετε ήσυχος.

**ΧΡΗΣΤΟΣ ΣΤΑΪΚΟΥΡΑΣ:** Οι ληξιπρόθεσμες επιστροφές φόρων είναι 1,2 δισεκατομμύρια ευρώ -είναι στα αποτελέσματα της Γενικής Κυβέρνησης, των οποίων είχα την ευθύνη επί δυόμιση χρόνια, ώστε να ανακοινώνονται- από 755 εκατομμύρια για την ακρίβεια στο τέλος του 2014, αυξημένα κατά 60% επί ημερών σας. Είναι αποτελέσματα Γενικής Κυβέρνησης που ανακοίνωσε το Υπουργείο Οικονομικών και τα καταθέτω στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φυσικά η λίστα θα μπορούσε να διευρυνθεί με τις πρόσφατες δεσμεύσεις σας για το αφορολόγητο, το πετρέλαιο θέρμανσης, το αφορολόγητο με χρήση πλαστικού χρήματος και άλλα.

Κύριε Υπουργέ, αυτά υποστηρίζατε, όχι πριν από τις εκλογές του Ιανουαρίου του 2015, όχι πριν από τις εκλογές του Σεπτεμβρίου του 2015, αλλά πρόσφατα, μετά τις τελευταίες εκλογές. Αποτελεί, συνεπώς, τουλάχιστον πολιτικό θράσος να έρχεστε και να κουνάτε το δάχτυλο στην Αξιωματική Αντιπολίτευση.

Βεβαίως, ανάμεσα στα πολλά που έχετε πει κατά καιρούς και τα οποία διαψεύδει η ίδια η πραγματικότητα, είπατε και μια αλήθεια στις 18 Μαρτίου από αυτό εδώ το Βήμα. Είπατε ότι τελείωσαν τα άσχημα, αλλά έρχονται τα χειρότερα.

Πράγματι, είχατε δίκιο, γιατί τα χειρότερα ακολούθησαν και δεν έχουν τελειώσει ακόμα. Με τον καταιγισμό νέων φόρων, με την περικοπή σε συντάξεις, σε μερίσματα, σε εφάπαξ, σε ΕΚΑΣ. Μέτρα έμπνευσης, ιδιοκτησίας και εκτέλεσης της Κυβέρνησης ΣΥΡΙΖΑ και ΑΝΕΛ.

Αυτό το τσουνάμι νέων φόρων είναι συνέπεια της ιδεοληπτικής εμμονής και της ανικανότητας της σημερινής Κυβέρνησης. Είναι εμμονή που τη βιώνουν επώδυνα όλοι οι πολίτες, κυρίως των χαμηλών και μεσαίων στρωμάτων της κοινωνίας, με αλλεπάλληλες επί τα χείρω ανατροπές στη ζωή τους. Εμμονή που δεν έχει λογική, δεν έχει φραγμό, δεν έχει τέλος. Εμμονή που, όπως απεδείχθη και στο πρώτο μνημόνιο, είναι οικονομικά αναποτελεσματική και κοινωνικά άδικη, που οδηγεί σε πλήρες στέγνωμα την οικονομία, που δυναμιτίζει κάθε προοπτική ανάπτυξης, ιδιωτικής πρωτοβουλίας, δημιουργίας νέων θέσεων απασχόλησης, που σκοτώνει ό,τι παραγωγικό έχει απομείνει, που φτωχοποιεί περαιτέρω την κοινωνία.

Απαιτείται, συνεπώς, αλλαγή της δημοσιονομικής προσαρμογής στην κατεύθυνση σταδιακής μείωσης της φορολόγησης νοικοκυριών και επιχειρήσεων. Αυτό μπορεί να γίνει, όταν υπάρχει κυβερνητική αξιοπιστία και επιτυγχάνονται οι δημοσιονομικοί στόχοι, όπως έγινε το 2014. Τότε κερδίσαμε βαθμούς ελευθερίας και προχωρήσαμε στις πρώτες στοχευμένες φορολογικές ελαφρύνσεις. Τις επαναλαμβάνω: Τη μείωση του ΦΠΑ στην εστίαση, τη μείωση του ειδικού φόρου κατανάλωσης στο πετρέλαιο θέρμανσης, τη μείωση της εισφοράς αλληλεγγύης, τη μείωση των ασφαλιστικών εισφορών.

Σήμερα όλα αυτά αυξήθηκαν. Μπορεί όμως να γίνει και με τη χρήση των δημοσιονομικών ισοδυνάμων από την πλευρά των δαπανών. Υπάρχουν περιθώρια περιστολής. Δεν είναι μεγάλα, είναι, όμως, εντοπισμένα. Φυσικά μπορεί να γίνει με τη συνεχή, θεσμική, διοικητική και τεχνολογική ενδυνάμωση του φοροεισπρακτικού μηχανισμού, πεδίο στο οποίο η Κυβέρνηση –το επιβεβαιώνω κι εγώ- έχει μέχρι σήμερα πενιχρά αποτελέσματα.

Ας δούμε, όμως, πιο αναλυτικά τα πεπραγμένα σας στις τρεις-τέσσερις περιοχές που αναπτύξατε.

Ως προς τη λειτουργία του ΣΔΟΕ, η Κυβέρνηση ΣΥΡΙΖΑ και ΑΝΕΛ, σε αντίθεση με την προηγούμενη κυβέρνηση, ενέδωσε ολοκληρωτικά στις πιέσεις των δανειστών, σε ό,τι αφορά τη μεταβίβαση αρμοδιοτήτων από τον ΣΔΟΕ, ακόμα και για τις αρμοδιότητες που αφορούν εισαγγελικές παραγγελίες και οικονομική απάτη, περιλαμβάνοντας μάλιστα και τις φορολογικές υποθέσεις, ο έλεγχος των οποίων είναι σε εξέλιξη.

Σας είπε ο εισηγητής της Νέας Δημοκρατίας για τις επιστολές του πρώην ειδικού γραμματέα του ΣΔΟΕ με τις συγκεκριμένες καταγγελίες και δεν απαντήσατε επί αυτών. Το αποτέλεσμα είναι σήμερα, με βάση τις εκτιμήσεις -και δεν διαψεύσατε τον αριθμό- να μην μπορούν να ολοκληρωθούν έλεγχοι σε τριάντα έξι χιλιάδες ανέλεγκτες υποθέσεις, που αντιστοιχούν πιθανότατα σε περισσότερα ΑΦΜ, στις οποίες περιλαμβάνονται δυόμισι χιλιάδες υποθέσεις που συνδέονται σε εισαγγελικές παραγγελίες, ακόμα και γι’ αυτές που βρίσκονταν στο τελικό στάδιο επεξεργασίας. Μόλις ένα μικρό ποσοστό δε αυτών, περίπου τέσσερις χιλιάδες, μεταφέρθηκαν στη Γενική Γραμματεία Δημοσίων Εσόδων, μετά τη διάλυση του ΣΔΟΕ. Από αυτές, σχεδόν οι μισές, είναι μικρού φορολογικού ενδιαφέροντος και αφορούν στη μη έκδοση φορολογικών στοιχείων σε επιχειρήσεις εστίασης και διασκέδασης.

Η δε Γενική Γραμματεία Δημοσίων Εσόδων που επικαλεστήκατε προηγουμένως και στην οποία μεταφέρθηκαν οι υποθέσεις έχει χίλιους διακόσιους ελεγκτές, οι οποίοι έχουν ήδη χρεωμένες υποθέσεις.

Συμπερασματικά, η δουλειά που έγινε τα προηγούμενα χρόνια δεν αξιοποιείται, ουσιαστική πρόοδος δεν έχει υπάρξει, ο κίνδυνος παραγραφής υποθέσεων είναι ορατός, ενώ το γεγονός ότι όλες οι υποθέσεις είναι σε μορφή φυσικού φακέλου κι όχι ηλεκτρονικά, δίνει τη δυνατότητα διακριτικής μεταχείρισης των υποθέσεων.

Αναφερθήκατε και στο Κέντρο Ελέγχου Μεγάλων Επιχειρήσεων. Νομίζω ότι τυπικά είναι ακέφαλο, ενώ δεν έχουν εφαρμοστεί, παρά τη σημαντική προεργασία και ποσοτικοποίηση που έχει γίνει και συμφωνηθεί με τους δανειστές από το 2014, τα μέτρα για την καταπολέμηση της απάτης στο ΦΠΑ, όπως επίσης και η εισαγωγή συστήματος λοταρίας για την ενθάρρυνση της έκδοσης αποδείξεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω κι ένα μέρος από τη δευτερολογία μου.

Δεύτερον, όσον αφορά τις λίστες, τις είπαμε τις αλήθειες και χαίρομαι που τις επιβεβαιώσατε. Επιβεβαιώσατε, δηλαδή, ότι η λίστα Λαγκάρντ παραδόθηκε αυθημερόν στις 2 Οκτωβρίου 2012 στον οικονομικό εισαγγελέα, όταν και παραλήφθηκε από το ΣΔΟΕ, όπως λέει, πράγματι, το δελτίο Τύπου που σήμερα καταθέσατε. Βεβαίως, το δελτίο Τύπου που καταθέσατε πριν από κάποιους μήνες είναι εντελώς διαφορετικό σε στοιχεία, από αυτό που καταθέσατε σήμερα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τον Οκτώβριο…

**ΧΡΗΣΤΟΣ ΣΤΑΪΚΟΥΡΑΣ:** Όχι, αλλάζετε τους αριθμούς. Το 2014 μειώσατε τον αριθμό των υποθέσεων στα μισά. Δεν θα επεκταθώ. Ο κ. Σταμάτης ανέφερε όλες τις λίστες και αντιλαμβάνομαι ότι συμφωνήσαμε ότι αυτό ξεκίνησε από το 2012. Από τότε, οι οικονομικοί εισαγγελείς εργάζονται, πράγματι, συστηματικά επί αυτών. Χρειάζονταν, όμως, -και το ξέρετε πάρα πολύ καλά, είναι πάρα πολύ δύσκολη υπόθεση- να φτιάχναμε και τις κατάλληλες υποδομές, που δεν υπήρχαν για τέτοιας έκτασης και σε τέτοιο βάθος χρόνου έρευνα.

Δημιουργήθηκε ειδική τεχνογνωσία για την εξεύρεση και την ανάλυση των στοιχείων. Έγινε ταυτοποίηση ονομάτων με φορολογούμενους. Έγινε συγκέντρωση των στοιχείων των τραπεζικών λογαριασμών και άλλων περιουσιακών στοιχείων. Υλοποιήθηκε το 90% του μητρώου τραπεζικών λογαριασμών. Μετά, δε, την επεξεργασία των στοιχείων, με βάση τα συμπεράσματα, δόθηκαν υποθέσεις από τον εισαγγελέα σε ελεγκτές όσο του ΣΔΟΕ όσο και της Γενικής Γραμματείας Δημοσίων Εσόδων κι έτσι άρχισε να επιταχύνεται ο ρυθμός ολοκλήρωσης των υποθέσεων. Αυτή είναι η αλήθεια κι αυτή καταθέσατε πριν από ορισμένους μήνες.

Ως προς το λαθρεμπόριο καυσίμων, η προηγούμενη κυβέρνηση, πράγματι, εγκατέστησε το σύστημα εισροών-εκροών στο 98% των πρατηρίων. Από τότε, όμως, δεν έχει γίνει τίποτα. Απουσιάζουν, επίσης, οι έλεγχοι και οι διασταυρώσεις από τη Γενική Γραμματεία Πληροφοριακών Συστημάτων. Αν δεν γίνουν έλεγχοι και διασταυρώσεις, το σύστημα εισροών-εκροών καυσίμων παραμένει ανενεργό, οπότε η Κυβέρνηση αναγκαστικά θα στραφεί, όπως ήδη έκανε, στην εύκολη λύση, στην αύξηση του Ειδικού Φόρου Κατανάλωσης στα καύσιμα.

Σε αυτό το σημείο, βέβαια, οφείλω να σας αναγνωρίσω και μία παραδοχή που κάνατε. Σε συνέντευξή σας στις 18 Οκτωβρίου είχατε πει: «Στο πεδίο του λαθρεμπορίου φαίνεται και η ολιγωρία του ελληνικού κράτους με ποσοστό ευθύνης να ανήκει σε εμένα προσωπικά και στον ΣΥΡΙΖΑ, διότι η πολύ σωστή νομοθεσία που έχει γίνει τα τελευταία χρόνια δεν έχει ακόμα εφαρμοστεί».

Συνεπώς, κύριε Υπουργέ, επιτέλους, εφαρμόστε τους νόμους της προηγούμενης κυβέρνησης και μην ψάχνετε σήμερα να βρείτε πολιτικά φληναφήματα για την καθυστέρησή σας που ομολογούσατε τον Οκτώβριο. Προχωρήστε σε αξιολόγηση και διασταύρωση των στοιχείων εισροών-εκροών, όπως θα έπρεπε ήδη να κάνετε.

Συμπερασματικά, ενώ βλέπουμε από την πλευρά σας μία εξαιρετική προθυμία και επιμέλεια στην αύξηση των φόρων, στα υπόλοιπα πεδία της φορολογικής πολιτικής και διοίκησης ακούμε μόνο εξαγγελίες, βλέπουμε αβελτηρία, αναποτελεσματικότητα και προσπάθεια αντιμετώπισης με όρους επικοινωνίας και όχι ουσίας.

Έτσι, μέχρι σήμερα, επί δεκαεπτά μήνες ο πολυδιαφημισμένος πόλεμος της Κυβέρνησης εναντίον της φοροδιαφυγής απεδείχθη κενός πολιτικού περιεχομένου. Είναι, απλά, πολιτικά φληναφήματα, όπως-και δεν άκουσα τίποτα να λέτε γι’ αυτό- και τα 2,5 δισεκατομμύρια ευρώ που θα εισπράττατε από τη λίστα Λαγκάρντ, όπως και το 1 δισεκατομμύριο ευρώ που θα εισπράττατε από την πάταξη του λαθρεμπορίου καπνού, όπως και τα 2 δισεκατομμύρια ευρώ που θα εισπράττατε από το λαθρεμπόριο καυσίμων, από τις 15 Φεβρουαρίου του 2015.

Αυτές ήταν οι δεσμεύσεις σας. Αυτές ήταν οι προγραμματικές σας δηλώσεις, δηλαδή, 5,5 δισεκατομμύρια ευρώ. Αντί για όλα αυτά, η Κυβέρνηση ΣΥΡΙΖΑ-ΑΝΕΛ βάζει νέα μέτρα 9 δισεκατομμυρίων, εκ των οποίων νέους φόρους άμεσους και έμμεσους ύψους 6 δισεκατομμυρίων ευρώ. Αυτό είναι η απόδειξη της ανικανότητας και της αναποτελεσματικότητας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος από τον ΣΥΡΙΖΑ, κ. Μπαλαούρας.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ευχαριστώ, κύριε Πρόεδρε.

Διαβάζοντας πρώτα την επερώτηση της Νέας Δημοκρατίας και ακούγοντας σήμερα τους ομιλητές, μου ήρθε στο μυαλό μία παροιμία που τη λέει πολύ καλά ο κόσμος και ταιριάζει γάντι με το τι θέλουμε να πούμε σήμερα στην Βουλή.

Αγαπητοί συνάδελφοι της Νέας Δημοκρατίας, δεν πρέπει να μιλάμε για σκοινί στο σπίτι του κρεμασμένου. Εσείς είσαστε εκείνοι που κρεμάσατε την ελληνική κοινωνία, την οδηγήσατε στην δυστυχία, την οδηγήσατε σε λεηλασία. Τώρα εάν οι μεγαλύτερες ευθύνες είναι στην παράταξη του ΠΑΣΟΚ, αυτό είναι άλλο πράγμα. Διότι το ΠΑΣΟΚ εκείνη την περίοδο έψαχνε από στικάκι σε στικάκι για να δει πού βρίσκεται το στικάκι με την λίστα Λαγκάρντ. Αυτά τα πράγματα είναι γνωστά.

Πράγματι, ο κ. Σταμάτης είπε ότι ο κ. Σαμαράς, μόλις παρέλαβε την λίστα Λαγκάρντ, την έδωσε. Κύριοι συνάδελφοι της Νέας Δημοκρατίας, όμως, μήπως την παρέδωσε στον κ. Παπασταύρου; Λέει ότι την παρέδωσε το 2012. Το 2012 δεν εισπράξατε ούτε ευρώ. Το 2013 ελέγξατε μόνο τρία πρόσωπα και επίσης δεν εισπράξατε ούτε ένα ευρώ από την λίστα Λαγκάρντ. Άρα και τι έγινε που το παραδώσατε;

Θέλω να πω κάτι, γιατί πάτε να μιμηθείτε κάποια πράγματα από κινητοποιήσεις. Τότε οι μεγάλες κινητοποιήσεις των Αγανακτισμένων είχαν σαν σύνθημα «Φέρτε πίσω τα κλεμμένα». Σήμερα πάτε εσείς σαν φάρσα να αντιγράψετε –θα το δούμε την Τετάρτη- τις κινητοποιήσεις χωρίς να υπάρχει κοινωνικό έδαφος, χωρίς να υπάρχει μία κοινωνική αναταραχή σε όλη την επικράτεια της χώρας. Νομίζω ότι είναι για γέλια αυτά τα πράγματα.

Κύριοι συνάδελφοι, έγιναν πολλά. Θα μου πείτε: «Είμαστε ευχαριστημένοι;». Προφανώς όχι. Έπρεπε να έχουμε κινηθεί με άλλες ταχύτητες. Αλλά -και εδώ πρέπει να το παραδεχτούμε και να το παραδεχτείτε πρώτα εσείς- πρώτα απ’ όλα, παραλάβαμε μειωμένο προσωπικό. Ήταν η πολιτική του νυν αρχηγού σας να απολύει και να θέτει σε διαθεσιμότητα δημοσίους υπαλλήλους μεταξύ των οποίων και του ελεγκτικού μηχανισμού;

Επίσης, παραλάβαμε ηλεκτρονικό έλεγχο σε νηπιακή κατάσταση, υποανάπτυκτο με πενιχρές δυνατότητες διασύνδεσης. Είναι έτσι ή δεν είναι; Λέτε πολλά για καύσιμα, για εκείνο και για το άλλο. Είναι πενιχρές οι δυνατότητες διασύνδεσης.

Παρ’ όλα αυτά, οφείλω να πω εγώ από τη θέση του Βουλευτή του ΣΥΡΙΖΑ ότι έχουμε κάνει πολλά. Πρέπει να κάνουμε περισσότερα, να τρέχουμε με πολλές, δυνατές ταχύτητες προκειμένου να κερδίσουμε τον δικό σας χαμένο χρόνο.

Ο κ. Σταϊκούρας έκανε ορισμένα ερωτήματα. Γιατί –λέει- αυξήσατε τις εισφορές στα ταμεία των εργαζομένων; Μα, κύριε Βρούτση και κύριε Σταϊκούρα, και εσείς δεν ήσασταν που έχετε την μεγάλη ευθύνη για την καταλήστευση των ασφαλιστικών ταμείων; Όλα αυτά τα χρόνια που πέρασαν, ποιος έφερε σε αυτή την κατάσταση τα ασφαλιστικά ταμεία όπως έχουν καταγραφεί σήμερα; Γιατί, κύριε Σταϊκούρα;

**ΧΡΗΣΤΟΣ ΣΤΑΪΚΟΥΡΑΣ:** Γιατί μειώσαμε τις εισφορές τότε;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαλαούρα και κύριε Σταϊκούρα, παρακαλώ να μην κάνουμε διάλογο.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Τις μειώσατε τις εισφορές, για να χαϊδέψετε το μεγάλο κεφάλαιο μήπως και έρθει σε μία κατάσταση επενδυτική.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαλαούρα, με ακούτε ή δεν θέλετε να ακούσετε; Διάλογο δεν θα κάνετε. Προχωρήστε στην τοποθέτησή σας, κάντε την ομιλία σας.

Παρακαλώ πολύ τους υπόλοιπους Βουλευτές να μην απευθύνονται στον ομιλούντα.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι, αλλά άμα μου φωνάζουν από κάτω τι να κάνω, κύριε Πρόεδρε; Έχετε δίκιο, αλλά κατανοήστε και εμένα.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, κύριε Μπαλαούρα, για να ολοκληρώνουμε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Δεν είστε εσείς και επί κυβερνήσεώς σας –και των δύο εταίρων- που με τα PSI, με τα δομημένα ομόλογα φέρατε σε αυτήν την κατάσταση τα ασφαλιστικά ταμεία; Τα ξέχασε αυτά ο ελληνικός λαός;

(Στο σημείο αυτό κτυπάει του κουδούνι λήξεως του χρόνου ομιλίας του κυρίου Βουλευτή)

Για τη λίστα Λαγκάρντ είπαμε ότι ήταν ξεχασμένες και όταν έγινε η μεγάλη κατακραυγή, αρχίσατε και την εμφανίζατε σιγά-σιγά. Είδαμε τα πενιχρά αποτελέσματα. Τα είπε ο Υπουργός προηγουμένως. Να σας τα πω και εγώ; Το 2013 μηδέν χρήματα και ελέγχθηκαν τρία μόνο πρόσωπα. Το 2014 23,4 εκατομμύρια και ελέγχθηκαν σαράντα εννιά πρόσωπα. Το 2015, με μία κατάσταση που δεν ήταν η καλύτερη για την Κυβέρνηση των ΣΥΡΙΖΑ-ΑΝΕΛ, με μία κρίση, με μία αντιμετώπιση διαπραγμευτική, με ένα πεδίο τελείως αδιαμόρφωτο, 113 εκατομμύρια και ελέγχθηκαν εκατόν δεκαέξι πρόσωπα, δηλαδή, έξι φορές παραπάνω.

Για τη λίστα Μπόργιανς είναι αλήθεια ότι δεν δεχθήκατε να πάρετε από τον Πρωθυπουργό της Βεστφαλίας-Ρηνανίας τη λίστα; Δεν έχει βγει, κύριοι συνάδελφοι της Νέας Δημοκρατίας, το email του γραφείου Σαμαρά προς τον πρόξενο εκεί, που έλεγε «Καμμία σχέση με αυτό το πράγμα»;

Όμως, εμείς και την πήραμε και υπογράψαμε συμφωνία και βοήθεια ζητήσαμε και μας τη δίνουν από τη Δημοκρατία της Ρηνανίας. Αλλά, ταυτόχρονα προχωρήσαμε και σε κάτι το οποίο, ακριβώς για να δείξουμε τη θέλησή μας, δεν είναι από τα πιο λογικά ή νομότυπα πράγματα, δηλαδή, κάνανε «ντου» οι οικονομικοί εισαγγελείς σε ένα γραφείο χωρίς ταμπέλα, χωρίς να ξέρει κανένας τι ήταν αυτό το γραφείο και βρήκαμε δύο χιλιάδες πιστοποιημένα πρόσωπα της λίστα Λαγκάρντ.

Τέλος, κύριε Σταϊκούρα, λέτε ότι πληρώνουνε περισσότερο για φόρους και ασφάλιστρα οι μικρομεσαίοι. Παράδειγμα -το είπαμε μόλις προηγουμένως- εισοδήματος 15.000 ευρώ. Ασφάλιστρα του ΟΑΕΕ 3.200 αντί για 5.400. Είναι αλήθεια ή δεν είναι αλήθεια; Φόρος 2.600 αντί για 3.100. Σύνολο 5.800 αντί για 8.500.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαλαούρα, ολοκληρώστε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Τελειώνω, κύριε Πρόεδρε.

Πραγματικά, εγώ χαίρομαι για την επερώτηση της Νέας Δημοκρατίας γιατί μας δίνει την αφορμή όχι μόνο να απαντήσει η Κυβέρνηση, αλλά και να ενεργοποιηθούν τα αριστερά αντανακλαστικά των Βουλευτών και των Βουλευτίνων του ΣΥΡΙΖΑ, για να προχωρήσει η Κυβέρνηση που υπάρχει σήμερα μπροστά, να καθιερωθεί στην ελληνική κοινωνία και να κάνει σημαντικές ρυθμίσεις για τους μη έχοντες και κατέχοντες, αλλά και για όλη την κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου –Χρυσή Αυγή, κ. Ιωάννης Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Κύριε Υπουργέ, κύριε Πρόεδρε, κυρίες και κύριοι Βουλευτές, η σημερινή κατάθεση της επίκαιρης ερώτησης από την πλευρά της Νέας Δημοκρατίας θα έλεγα ότι είναι μία σύνοψη της προκλητικότητας και της πολιτικής που έχουν ασκήσει τα τόσα χρόνια όλα τα κόμματα ανεξαιρέτως εκτός φυσικά από τη Χρυσή Αυγή. Μην ξεχνάμε ότι από τα κόμματα που απαρτίζουν σήμερα το ελληνικό Κοινοβούλιο στο σύνολό τους, είτε έμμεσα είτε άμεσα, συμμετείχαν σε κάποιες κυβερνήσεις.

Εδώ, όμως, βλέπουμε, κύριε Υπουργέ, ότι υπάρχει μία αμοιβαιότητα μεταξύ όλων των υπολοίπων κομμάτων. Εκ του ασφαλούς εισπράττουμε ότι η Νέα Δημοκρατία μιλάει για λίστες χωρίς να έχουμε ούτε ένα παράδειγμα που να έχουν αποδείξει ότι θέλανε πράγματι να πατάξουν τη διαφθορά και τη φοροδιαφυγή.

Δεν αναφέρθηκε ποτέ και πουθενά κανένα όνομα από τους φοροδιαφεύγοντες. Αντιθέτως, μάλιστα, θα λέγαμε ότι υπάρχει και μία συμφωνία, ίσως κατά τον συνήθη τρόπο της Νέας Δημοκρατίας, του πρώην αρχηγού τους, ο οποίος είχε δηλώσει ότι μόνο μία φορά παρενέβη. Ίσως να έχουν παρέμβει και δεν θα ήταν καθόλου απίθανο να σας υποδείξουν αύριο, μεθαύριο και ποιους θέλουν, πρώην ή νυν Νεοδημοκράτες, να ελεγχθούν.

Εδώ υπάρχει το εξής παράλογο. Υπάρχει μία επιβολή φόρων απ’ όλες τις κυβερνήσεις ανεξαιρέτως. Το ακούμε επανειλημμένα να καταγγέλλεται είτε από την αξιωματική αντιπολίτευση είτε από την αντιπολίτευση γενικότερα, όταν βρίσκονται στην αντιπολίτευση. Όταν όμως με το καλό κάποιος απ’ αυτούς έρθει στα πράγματα, δεν έχουμε δει ποτέ μα ποτέ να καταργείται ένας εισπρακτικός νόμος. Σαν αντιπολίτευση όλοι ωρύονται ότι τα μέτρα και οι φόροι που επιβάλλονται στον ελληνικό λαό είναι δυσβάσταχτα, αλλά ποτέ μα ποτέ δεν έχει κάνει πράξη κανείς, όταν γίνεται κυβέρνηση, την κατάργηση αυτών των φόρων.

Την υποκρισία της Νέας Δημοκρατίας, μάλιστα, σε ό,τι αφορά την επερώτηση την είδαμε στην τροπολογία που κατατέθηκε πριν από λίγες ημέρες για τις offshore εταιρείες, όταν αποχώρησαν. Αυτό από μόνο του δείχνει ποιες είναι οι διαθέσεις τους για την πάταξη της φοροδιαφυγής.

Όταν μιλάμε για φοροδιαφυγή σ’ αυτή τη χώρα, πρέπει να πούμε ότι έχει συγκεκριμένους επαγγελματικούς κλάδους. Είναι μικροπωλητές, αυτοαπασχολούμενοι και μικρές επιχειρήσεις, όπου επιβάλλονται εξοντωτικά πρόστιμα. Γιατί, κύριε Υπουργέ, ένα πρόστιμο της τάξης των 2.000 ευρώ για ένα μπουκαλάκι νερό, για το οποίο δεν θα κόψουν απόδειξη, είναι εξοντωτικό. Η οικογένεια με αυτά τα 2.000 ευρώ θα μπορούσε να περάσει τέσσερις ολόκληρους μήνες.

Κύριε Υπουργέ, μας είπατε ότι έχει γίνει επανειλημμένα και συνεχίζει να γίνεται έλεγχος σε ό,τι αφορά τις λίστες. Αυτό, κύριε Υπουργέ, είναι το εύκολο. Το να κάνεις τον έλεγχο και να κάνεις και μία βεβαίωση προστίμων είναι τα δύο εύκολα βήματα. Δεν μας είπατε, όμως, και δεν ανέφερε κανείς στοιχεία για την εισπραξιμότητα. Πόσα απ’ αυτά τα πρόστιμα που επιβάλατε έχουν εισπραχθεί σήμερα, κύριε Υπουργέ;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κατέθεσα στοιχεία γι’ αυτό.

**ΙΩΑΝΝΗΣ ΣΑΧΙΝΙΔΗΣ:** Θα τα δούμε πολύ ευχαρίστως και μακάρι, να συνεχίσετε να καταθέτετε στοιχεία εισπραξιμότητας απ’ όλα αυτά.

Σε ό,τι αφορά την οικονομική πολιτική που ασκήθηκε, πρέπει να πούμε ότι αυτή φταίει απόλυτα για τη φοροδιαφυγή που υπάρχει. Όταν έχετε καταργήσει το αφορολόγητο, ένα αφορολόγητο που ήταν στις 12.000 ευρώ –και ξέρετε πολύ καλά ότι οι περισσότεροι επαγγελματικοί κλάδοι ήδη με αυτό το αφορολόγητο κατά κάποιον τρόπο φοροδιέφευγαν- ωθείτε, κύριε Υπουργέ, και εσείς και οι προκάτοχοί σας, με την πολιτική που ασκείτε, στο να φοροδιαφεύγει ο απλός ελληνικός λαός. Θα έπρεπε, για να μπορέσετε να πατήσετε στο φιλότιμο του Έλληνα -το οποίο, πιστέψτε με, είναι πράγματι τεράστιο- να υπάρχει μία ανταποδοτικότητα από τους φόρους που πληρώνει ο ελληνικός λαός, κάτι το οποίο ούτε από εσάς έχουμε δει όσο κυβερνάτε ούτε από τους προκατόχους σας.

Σήμερα, κύριε Υπουργέ, όταν ένας ελεύθερος επαγγελματίας δηλώνει καθαρό εισόδημα 10.000 ευρώ, τα 6.500 ευρώ απ’ αυτά είτε με άμεσο είτε με έμμεσο τρόπο καταβάλλονται σε φόρους. Με τα 3.500 ευρώ που υπολείπονται, μία τετραμελής οικογένεια, που ίσως έχει και ένα παιδί που σπουδάζει, πώς θα μπορέσει να επιβιώσει; Αυτόματα τι εισπράττουμε εδώ; Ότι σίγουρα ο μόνος τρόπος, για να επιβιώσει, θα είναι η φοροδιαφυγή.

Σε ό,τι αφορά τους ελέγχους που έχουν γίνει, θυμάστε πολύ καλά ότι για τον κ. Παπακωνσταντίνου δεν ασκήθηκε δίωξη, όχι γιατί δεν ήταν ένοχος, αλλά διότι δεν μπόρεσε να αποδειχθεί η ζημιά που υπέστη το ελληνικό δημόσιο απ’ αυτό που έκανε.

Κύριε Υπουργέ, για να μπορέσουν να υπάρξουν επενδύσεις σ’ αυτή τη χώρα και επενδύσεις όχι από ξένους επενδυτές, αλλά από Έλληνες -γιατί υπάρχουν πάρα πολλοί Έλληνες οι οποίοι έχουν επενδύσει στο εξωτερικό- πρώτο σας μέλημα και πρώτη μέριμνά σας πρέπει να είναι να καταφέρετε τους Έλληνες επενδυτές πρώτα αυτοί να επενδύσουν στην πατρίδα μας και μετά τα ξένα κεφάλαια.

Για να γίνει αυτό και να μπορέσετε να πατάξετε τη φοροδιαφυγή, θα πρέπει να κάνετε πράξη αυτό που λέμε συνέχεια εμείς ως Λαϊκός Σύνδεσμος-Χρυσή Αυγή. Θα πρέπει να υπάρξει, πρώτον, ένα σταθερό φορολογικό πλαίσιο, ώστε να λειτουργήσει ελκυστικά και να μπορέσουν να έρθουν οι πολυπόθητοι επενδυτές.

Η φοροδιαφυγή είναι κάτι αναμενόμενο, αλλά όπως σας είπα και πριν, θα πρέπει να ελέγξετε και τις μεγάλες εταιρείες. Όταν επιβάλλετε φόρους στις μικρές επιχειρήσεις, όταν επιβάλλετε φόρους στους αγρότες, οι οποίοι είναι εξοντωτικοί, εν αντιθέσει με τις μεγάλες εταιρείες, που ξέρουμε πολύ καλά ότι ακόμα και οι καφέδες που παίρνουν, ακόμα και η βενζίνη που βάζουν στα αυτοκίνητά τους, δικαιολογούνται ως έξοδο, εδώ δεν μιλάμε για την ισότητα, εδώ μιλάμε για την παραβίαση του άρθρου 4 του Συντάγματος, όπου αναφέρεται ρητά ότι όλοι οι Έλληνες είναι ίσοι. Σε καμμιά περίπτωση δεν ισχύει αυτό στην Ελλάδα φυσικά. Οπότε, θα πρέπει με κάθε τρόπο να πατάξετε τη φοροδιαφυγή στις μεγαλύτερες κοινωνικές οικονομικά τάξεις και όχι στους μικρομεσαίους. Θα πρέπει να υπάρξει μία ανεκτικότητα σε ό,τι αφορά στην καταβολή των προστίμων εις ό,τι αφορά τους μικρομεσαίους, τους αυτοαπασχολούμενους και τους μικροπωλητές.

Και να κοιτάξετε, κύριε Υπουργέ, όπως σας ανέφερα και πριν, να μπορέσετε όσο πιο σύντομα γίνεται, γιατί οι λίστες δεν είναι μόνο αυτές που αναφέρθηκαν. Το είπε και ο κ. Σταμάτης από τη Νέα Δημοκρατία ότι οι λίστες προϋπήρχαν από τη Νέα Δημοκρατία και εδώ πράγματι θα πρέπει κάποια στιγμή να μας πει και η Νέα Δημοκρατία τι έκανε επί των ημερών της.

Οι λίστες είναι πάνω από δέκα. Απλά, μου κάνει εντύπωση που επανειλημμένα η Νέα Δημοκρατία ασχολείται με τη λίστα Λαγκάρντ. Φαίνεται ότι η συγκεκριμένα λίστα Λαγκάρντ περιέχει τους λιγότερους από τα στελέχη της Νέας Δημοκρατίας μέσα, εν αντιθέσει με όλες τις υπόλοιπες. Έχουμε παράδειγμα, όπως ήταν οι λίστες των offshore εταιρειών, και το έχω ξανααναφέρει από αυτό το Βήμα. Σε μία πόλη, στο Κρανίδι Αργολίδος, κύριε Υπουργέ, με πληθυσμό τρεις χιλιάδες κατοίκους, αντιστοιχεί ανά εκατόν είκοσι κατοίκους μία offshore εταιρεία. Τι συμβαίνει εδώ; Ή είναι τρομερά επιχειρηματικά δαιμόνιοι οι κάτοικοι αυτής της περιοχής ή θα πρέπει να ψάξουμε ποιοι πολιτικοί κατάγονται από αυτήν την περιοχή. Και είναι πολλοί αυτοί.

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, ολοκληρώστε.

**ΙΩΑΝΝΗΣ ΣΑΧΙΝΙΔΗΣ:** Ολοκλήρωσα, κύριε Πρόεδρε, ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Βαρδαλής έχει τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Κύριε Υπουργέ, κυρίες και κύριοι Βουλευτές, παρακολουθήσαμε μία συζήτηση με κορώνες για το ποιος ευθύνεται για την αναποτελεσματικότητα της κρατικής μηχανής να πατάξει τη φοροδιαφυγή, κρύβοντας ταυτόχρονα τον χαρακτήρα αυτής της φορολογικής πολιτικής, μιας πολιτικής βαθιάς ταξικής, που στόχο έχει να τα παίρνει από τα λαϊκά στρώματα και να τα δίνει στο μεγάλο κεφάλαιο. Μόνο να πάρει υπ’ όψιν του κανείς πως από τα 50 δισεκατομμύρια ευρώ των φορολογικών εσόδων του κράτους, μόλις τα 2 δισεκατομμύρια, δηλαδή 5%, καταβάλλει το μεγάλο κεφάλαιο. Μόνο από αυτό θα καταλάβει τον χαρακτήρα αυτής της φορολογικής πολιτικής σας.

Αυτήν την περίοδο είχαμε έξοδο από τη χώρα χρηματικού κεφαλαίου πάνω από 140 δισεκατομμύρια ευρώ. Στην πράξη, λοιπόν, απαλλάσσεται το κεφάλαιο από το να πληρώνει φόρους με διάφορες φορολογικές ελαφρύνσεις, τη δυνατότητα που έχουν τριγωνικών συναλλαγών και εξωχώριας φορολόγησης σε φορολογικούς παραδείσους αλλά και με διάφορα λογιστικά τερτίπια.

Το πιο χαρακτηριστικό παράδειγμα είναι το εφοπλιστικό κεφάλαιο. Οι εφοπλιστές πληρώνουν συνολικούς φόρους λιγότερο από 100 εκατομμύρια ευρώ ετησίως, όταν ο κύκλος εργασιών τους υπερβαίνει τα 10 δισεκατομμύρια ευρώ και όταν την ίδια περίοδο επενδύουν σε νέα πλοία συνολικής αξίας άνω 4 δισεκατομμυρίων ευρώ. Οι εφοπλιστές πρακτικά, δηλαδή, πληρώνουν για ετήσιους φόρους τα ναύλα δύο-τριών ημερών και την ίδια στιγμή καθημερινά φορτώνετε στα λαϊκά στρώματα νέα φορολογικά βάρη πάνω στα παλιά. Εδώ πλέον χάνει κανείς το λογαριασμό.

Όμως, ο ταξικός χαρακτήρας του αστικού κράτους δεν περιορίζεται μόνο στη φορολογική πολιτική. Διαχρονικά αξιοποιεί τον προϋπολογισμό για να κάνει ακριβώς το ίδιο πράγμα, να παίρνει δηλαδή από το λαό και να στηρίζει τους μονοπωλιακούς ομίλους. Γι’ αυτήν την κατάσταση, που εν συντομία σας περιέγραψα, απόλυτα συνυπεύθυνοι είναι τόσο ο ΣΥΡΙΖΑ όσο και η Νέα Δημοκρατία και το ΠΑΣΟΚ. Διαμορφώσατε οι μεν και διατηρείτε οι δε, όλοι, αυτό το ταξικό φορολογικό σύστημα. Άλλωστε, σήμερα ο κύριος Υπουργός έδωσε και συγχαρητήρια στη Νέα Δημοκρατία για το νομοθετικό πλαίσιο που άφησε φεύγοντας. Απλά δεν κατάφερε να το αξιοποιήσει.

Εν πάση περιπτώσει, αυτό το επιχείρημα με το παλιό πολιτικό σύστημα θα πρέπει κάποτε να τελειώνει. Κατά τη γνώμη μας και το παλιό και το νέο τους επιχειρηματικούς ομίλους, το μεγάλο κεφάλαιο στηρίζει και ταυτόχρονα ρημάζει τον λαό στους φόρους και τα χαράτσια. Άλλωστε, τώρα έχουμε αρκετά να μετρήσουμε και για τις μέρες του ΣΥΡΙΖΑ. Είχε - δεν είχε, ως Κυβέρνηση, ενίσχυσε τη φοροαφαίμαξη των εργαζομένων και γενικότερα των λαϊκών στρωμάτων ενάμιση χρόνο.

Πρόσφατα, φορτώσατε με 3,6 δισεκατομμύρια επιπλέον φόρους, άμεσους και έμμεσους, για να πάρετε τη δόση. Απανωτές αυξήσεις στο ΦΠΑ, αύξηση φορολογικών συντελεστών, μείωση του αφορολόγητου και πάει λέγοντας. Ο ένας στους δύο Έλληνες οφείλει πλέον στην εφορία. Μέσα στο πρώτο τετράμηνο του έτους τα ληξιπρόθεσμα χρέη προς την εφορία αυξήθηκαν κατά 4,33 δισεκατομμύρια ευρώ. Από τους εκατόν τριάντα επτά χιλιάδες, που είχαν ενταχθεί στη ρύθμιση των εκατό δόσεων, οι πενήντα τέσσερις χιλιάδες δεν μπορούν πλέον να ανταποκριθούν. Και όλα αυτά, παρά το γεγονός ότι χρόνο με το χρόνο μισθοί και συντάξεις γκρεμίζονται σε όλο και πιο χαμηλά επίπεδα και τα λαϊκά στρώματα μετρούν αιματηρές απώλειες.

Αυτές τις μέρες, με τον νέο αναπτυξιακό νόμο που φέρατε στη Βουλή, ο οποίος προβλέπει ενισχύσεις και φοροαπαλλαγές για τους μονοπωλιακούς ομίλους, αποκαλύπτεται με τον καλύτερο τρόπο ο ταξικός χαρακτήρας της πολιτικής σας.

Το ίδιο αποκαλύπτει η επιθετική προώθηση των ιδιωτικοποιήσεων γης και επιχειρήσεων με χαρακτηριστική αυτή του «Ελληνικού», με μοναδικό στόχο την ανάκαμψη και ενίσχυση της κερδοφορίας των επιχειρηματικών ομίλων.

Η Κυβέρνηση υποστηρίζει πως θα τα βάλει με την «οικονομική ολιγαρχία», εστιάζοντας στην αντιμετώπιση της φοροδιαφυγής και την διαφθορά. Είναι σίγουρο πως με αυτή την προπαγάνδα η Κυβέρνηση θέλει να ρίξει στάχτη στα μάτια των λαϊκών στρωμάτων, πως με τη νέα Κυβέρνηση της Αριστεράς αντιμετωπίζονται τα χρόνια προβλήματα της διαφθοράς και της φοροαποφυγής της ολιγαρχίας.

Με αυτή τη σημαία έχει δρομολογήσει τη νέα φοροεπιδρομή στα λαϊκά στρώματα που δεν βρίσκονται σε κατάσταση απόλυτης εξαθλίωσης. Η τακτική είναι γνωστή: Αποκαλύπτω ορισμένα κραυγαλέα παραδείγματα φοροδιαφυγής της άρχουσας τάξης και μετά εντείνω τη φοροεπιδρομή στα λαϊκά στρώματα.

Κι ενώ ο λαός στενάζει κάτω από το βάρος αυτής της πολιτικής, η Κυβέρνηση έχει το θράσος να επιζητά και εύσημα επειδή ο ελεγκτικός μηχανισμός επί των ημερών της τα καταφέρνει καλύτερα από τη Νέα Δημοκρατία και το ΠΑΣΟΚ στο να εισπράττει τους φόρους, που φορτώνουν στις πλάτες του λαού. Αυτό είναι αθλιότητα και δεν πρέπει τα λαϊκά στρώματα να το αφήσουν να μείνει έτσι.

Η Νέα Δημοκρατία καταγγέλλει το ΣΥΡΙΖΑ πως δεν προχωρά σε μέτρα, που ήδη έχει δηλώσει πως θα πάρει, πως είναι αναξιόπιστος, πως δεν έχει κάνει απολύτως τίποτα ή ότι τα αποτελέσματα είναι πενιχρά. Εγκαλεί τον ΣΥΡΙΖΑ πως δεν προχωρά γρήγορα και κάνει κριτική που ενισχύει την αντιλαϊκή πολιτική της Κυβέρνησης. Όμως, είναι κριτική που βολεύει. Κάνετε κριτική σε τι; Στην καταπολέμηση της φοροδιαφυγής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Μα, και οι δυο σας συσκοτίζετε τη μόνιμη φοροαποφυγή του μεγάλου κεφαλαίου. Και οι δυο σας, όταν μιλάτε για φοροδιαφυγή, στο νου σας είναι να τσακίσετε φορολογικά μισθωτούς, αυτοαπασχολούμενους και αγρότες.

Κάνει κριτική η Νέα Δημοκρατία, λέγοντας πως καθυστερεί η καθιέρωση του πλαστικού χρήματος. Τα λαϊκά στρώματα θα πρέπει να σκεφθούν ποιος χάνει και ποιος κερδίζει από το πλαστικό χρήμα. Αυτή σας η πρεμούρα με το πλαστικό χρήμα σε τίποτα δεν πρόκειται να ωφελήσει το λαό. Τα λαϊκά στρώματα δεν έχουν τίποτα να κερδίσουν.

Για τις λίστες, βεβαίως και να γίνει έλεγχος. Ούτε συζήτηση. Άλλωστε, με αίτηση κατάθεσης εγγράφου ζητήσαμε ως κόμμα στοιχεία για τους ελέγχους που έχουν γίνει μέχρι σήμερα και ακόμη δεν έχουμε πάρει απάντηση. Τα 140 δισεκατομμύρια χρηματικού κεφαλαίου, που κατά το δικό σας νομικό σύστημα, δηλαδή της απελευθέρωσης κίνησης κεφαλαίων, βγήκαν νόμιμα –το υπογραμμίζω- από τη χώρα, αυτά θα τα φορολογήσουμε;

Κυρίες και κύριοι, κοροϊδεύετε με κορώνες περί πάταξης της φοροδιαφυγής όταν απαραβίαστη αρχή της Ευρωπαϊκής Ένωσης είναι η ελευθερία κίνησης κεφαλαίων, αφήνοντας ανέγγιχτες τις offshore, τους φορολογικούς παραδείσους. Ανάμεσά τους και κράτη-μέλη, αρκεί να είναι συνεργάσιμα. Λύση σε όφελος του λαού δεν μπορεί να είναι η συνεπής εφαρμογή του σημερινού φορολογικού πλαισίου, της σημερινής φορομπηχτικής πολιτικής.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΑΘΑΝΑΣΙΟΣ ΒΑΡΔΑΛΗΣ:** Ολοκληρώνω, κύριε Πρόεδρε.

Λύση δεν είναι να διαγκωνίζεστε για το ποιος θα φορολογήσει αποτελεσματικότερα τον βιοπαλαιστή.

Η λύση βρίσκεται στον αντίποδα αυτής της πολιτικής. Οι εργαζόμενοι, οι συνταξιούχοι, οι αυτοαπασχολούμενοι πρέπει να αγωνιστούν στην κατεύθυνση να πληρώσει το μεγάλο κεφάλαιο, να φορολογηθούν τα κέρδη του κεφαλαίου με ποσοστά 45%, καθώς και η αξία κατοχής μετοχών και μεριδίων σε εργοστάσια, σε επιχειρήσεις, σε ομόλογα, σε επενδυτικά προϊόντα, στα πλοία.

Μόνο οι αγώνες του λαού μπορούν να σταματήσουν το γδάρσιμο της λαϊκής οικογένειας με φόρους και χαράτσια.

Ευχαριστώ, κύριε Πρόεδρε και για την ανοχή.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, τα θέματα της χώρας είναι τα θέματα που σχετίζονται με τη ζωή των πολιτών, την πορεία της ιδιωτικής οικονομίας και την πορεία της δημόσιας οικονομίας, μέρος της οποίας είναι τα θέματα που θέτει η σημερινή επίκαιρη επερώτηση.

Ενώ αυτή είναι η πραγματικότητα -η αδυσώπητη πραγματικότητα εν μέσω κρίσης- επιχειρείται τις τελευταίες μέρες να πιστέψουν οι πολίτες ότι η χώρα γύρισε σελίδα, ότι τα πράγματα άλλαξαν και πως έχουν τώρα πια τη δυνατότητα να συζητούν εκλογικούς νόμους, αναθεωρήσεις Συνταγμάτων, να συμβολίζεται η 24η Ιουλίου, η πτώση της Δικτατορίας, με την πρόταση του Πρωθυπουργού για την αναθεώρηση του Συντάγματος και τα συναφή.

Πρέπει να καταλάβει η πλειοψηφία και οι ιθύνοντες νόες αυτών των πρωτοβουλιών ότι οι συμβολισμοί αυτής της περιόδου είναι πολύ συγκεκριμένοι για τον πολίτη, για την ιδιωτική οικονομία και την ελληνική κοινωνία. Σχετίζονται με την εφορία, με τα τηλέφωνα στους οφειλέτες δανείων που καθυστερούν να πληρώσουν τις οφειλές τους από διάφορους εργαζομένους στις τράπεζες ή απασχολουμένους σε άλλες υπηρεσίες συναφείς, από τα ασφαλιστικά ταμεία και τα προβλήματα που υπάρχουν με τις εισφορές, από την περικοπή των συντάξεων.

Και αν κάποιος ήθελε να συμβολίσει με κάτι την περίοδο, η περίοδος αναμφισβήτητα συμβολίζεται από τους ενενήντα χιλιάδες λιγότερους δικαιούχους του ΕΚΑΣ. Αυτοί είναι οι συμβολισμοί και τίποτα περισσότερο. Όλα τα υπόλοιπα είναι αυταπάτες και όχι μόνο εξ αφελείας πονηρές οι σκέψεις αυτών που τις διακινούν, αλλά και πάρα πολύ επικίνδυνες στο μέτρο που περιλαμβάνουν προτάσεις όπως η άμεση εκλογή του Προέδρου της Δημοκρατίας κ.ο.κ..

Έρχεται σήμερα, κύριε Αλεξιάδη, κύριε Αναπληρωτή Υπουργέ, η επερώτηση. Και εδώ θα ανοίξω μια παρένθεση. Οι μικροομολογιούχοι που είχαν δει να απαντάτε στο ερώτημά μου για την τύχη τους με τρόπο πολύ σοβαρό, λέγοντας ότι μετά την αντιμετώπιση της αξιολόγησης θα τα δούμε αυτά, μου ζητούν τώρα να σας πω, με ευκαιρία τη σημερινή συζήτηση, πώς αναμένουν μια συνάντηση μαζί σας. Και, βέβαια, πέρα από τη συνάντηση αναμένουν και κάποιες παρεμβάσεις εκ μέρους σας.

Η επίκαιρη επερώτηση μας δίνει τη δυνατότητα να θυμηθούμε ορισμένα πράγματα που η Πλειοψηφία θύμισε βέβαια, αλλά που και εμείς θυμόμαστε και όλα τα κόμματα θυμούνται και όλοι οι πολίτες θυμούνται, πράγματα που λέγατε προ των εκλογών του Σεπτεμβρίου, όχι των εκλογών του Ιανουαρίου του 2015.

Λέγατε -λεχθέντα Νικολούδη- για κάτι δισεκατομμύρια. Αυτό το θύμισαν συνάδελφοι. Να θυμηθώ τον κ. Φίλη και τις δηλώσεις του για τις τέσσερις οικογένειες που θα εφορολογούντο και πώς από το προϊόν αυτής της φορολόγησης, που θα γίνει για πρώτη φορά, θα βρεθούν τα ισοδύναμα που υποσχόσασταν στους ανθρώπους; Αυτά τα λέγατε προ των εκλογών του Σεπτεμβρίου επαναλαμβάνω. Τον Ιανουάριο του 2015 θέλετε να τον ξεχάσετε και επικαλείστε τον Σεπτέμβριο. Αυτά λέγατε τον Σεπτέμβριο του 2015. Τι έγιναν όλα αυτά;

Κανείς δεν σας ζήτησε, κύριε Αλεξιάδη, κύριοι της Κυβέρνησης, να ανταποκριθείτε σε υποσχέσεις που δεν είχατε δώσει κιόλας, ότι θα είστε καλύτεροι διαχειριστές. Από εσάς οι πολίτες τι ζήτησαν; Να τους δώσετε όσα τους υποσχεθήκατε στο Πρόγραμμα Θεσσαλονίκης -δέκατες τρίτες συντάξεις κ.λπ.- και μετά -για να έρθω στα λόγια σας- τα ισοδύναμα και τα παράλληλα προγράμματα του Σεπτεμβρίου του 2015.

Δεν είστε εκεί, επειδή επιλεγήκατε ως καλύτερος διαχειριστής των οικονομικών της χώρας για να λέτε σήμερα μικροπαρεμβάσεις καθημερινότητας. Είστε εκεί γιατί είπατε πολλά. Και τώρα αυτό που περιμένουμε να μας πείτε δεν είναι αν κάνατε μια υπουργική απόφαση και αν θα φέρετε έναν νόμο. Φέρατε και τον αναπτυξιακό που θα βρέχει δισεκατομμύρια. Θα τα πούμε αύριο. Είναι χειρότερος και από τους παλιότερους, χωρίς να λύνει μισό πρόβλημα γραφειοκρατίας για την ίδρυση επιχειρήσεων ή για τη λειτουργία τους. Με τους νόμους δεν γίνονται πολιτικές. Οι νόμοι είναι μέσα για να ασκηθούν πολιτικές.

Τι μαζέψατε, λοιπόν, αυτόν τον καιρό που είστε στην Κυβέρνηση, τον ενάμιση χρόνο; Κοντά το ένα τρίτο της διαχείρισης της κρίσης είστε Κυβέρνηση. Τι έγινε με το λαθρεμπόριο καυσίμων; Μη μου πείτε ότι θα φέρετε νόμο. Έχετε νομοθετικό πλαίσιο από το 2012, τον ν.4072. Πώς τον εφαρμόσατε; Με τις αυξήσεις στους φόρους, έμμεσους και άμεσους; Το γενικότερο περιβάλλον, το φορολογικό, το έχουμε πει χίλιες φορές και θα το λέμε. Για το ειδικό θέμα του λαθρεμπορίου οι Υπουργοί σας υπόσχονταν μέχρι τον Ιούνιο από τα έδρανα αυτά τις μεγαλύτερες αλλαγές. «Σε ένα εξάμηνο», μας είχαν πει εδώ. Ποιος είναι ο απολογισμός; Ότι κάνατε το άλφα, κάνατε το βήτα; Πιάσατε ένα καράβι; Τα τρέχοντα της διακυβέρνησης, όλων των διακυβερνήσεων και κάποιες επιτυχίες του κρατικού μηχανισμού, που είναι λιγότερες τώρα;

Τι είναι αυτό που επικαλείστε ως αποτέλεσμα της αναταραχής που προκαλέσατε; Είστε υποχρεωμένος να πείτε. Αυτά τα μικρά, που έρχεστε και λέτε, τα είπαν όλοι οι Υπουργοί που ήταν στη θέση σας. Όσα χρόνια είμαι εδώ, αυτά ακούω: «Φέραμε το τάδε», «φέραμε την τάδε υπουργική απόφαση ή την τάδε εγκύκλιο». Θέλουμε αποτελέσματα που να κάνουν πολιτικό νόημα γι’ αυτούς που σας έχουν ψηφίσει και γι’ αυτούς που περιμένουν.

Τι κάνατε με την εφαρμογή του GPS; Ο νόμος τι προβλέπει; Τι κάνατε με την αναγραφή της επωνυμίας σήματος κατόχου αδείας των λεγομένων «λευκών βυτιοφόρων», με την ιχνοθέτηση των υγρών καυσίμων πριν τον εκτελωνισμό με τα ραδιοϊσότοπα; Τι κάνατε για τη φοροδιαφυγή; Τίποτα δεν έχετε κάνει. Ο απολογισμός σας είναι ελάχιστος. Μικρά πράγματα έχετε κάνει.

Και όταν σας κάνουμε κριτική, κυρίες και κύριοι Βουλευτές, θυμηθείτε λιγάκι τα εξής: Για το τι γίνεται στο ΣΔΟΕ, σας θυμίζουμε τον διάλογο που έγινε όταν κάνατε τις οργανωτικές αλλαγές. Σας λέγαμε ότι αυτό θα πάει τη δουλειά του κρατικού μηχανισμού πίσω στο προκείμενο αντικείμενο. Έχουμε έξι μήνες και οι ΥΔΕ δεν έχουν ακόμη συσταθεί, ως νέα μορφή υπηρεσίας εννοώ. Ο κατακερματισμός του ΣΔΟΕ δεν έχει αναπληρωθεί με αυτά που είχατε -ελπίζω να τα είχατε- στο μυαλό σας.

Έχουμε σε όλους τους τομείς καθυστερήσεις και πισωγυρίσματα. Δεν έχουμε την πρόοδο που θα επέτρεπε σε μια κυβέρνηση να κάνει έναν απολογισμό ότι, τουλάχιστον, στα θέματα αυτά -τα θέματα τα άλλα δεν τα μπορέσατε- κάτι έχει καταφέρει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, ολοκληρώστε, παρακαλώ.

**ΑΝΔΡΕΑΣ ΛΟΒΕΡΔΟΣ:** Αμέσως, κύριε Πρόεδρε, κλείνω. Είναι η τελευταία μου φράση.

Κρίνεστε, λοιπόν, γι’ αυτά, επερωτώμενοι στη Βουλή και από τον κόσμο. Και μη βρίζετε τους πολίτες. Μη βρίζετε τους πολίτες που σας κάνουν κριτική. Δεν είναι μόνο ο κ. Φίλης. Και άλλος κρατικός αξιωματούχος σήμερα υπερέβη τα εσκαμμένα και μίλησε πάρα πολύ άσχημα, με τρόπο τραμπουκίστικο. Διχάσατε και τώρα βρίζετε. Δημιουργείτε προϋποθέσεις για διχασμούς, από τους οποίους η Ελλάδα πολύ έχει υποφέρει. Αντί να βρίζετε τον κόσμο, αποδεικνύοντας ότι με τη δημοκρατία ελάχιστη σχέση έχετε, κάντε κάτι απ’ αυτά που έχετε πει, για να έχετε, εν πάση περιπτώσει, το πολιτικό κουράγιο και τη δυνατότητα να απευθύνεστε με αξιοπρέπεια στην Εθνική Αντιπροσωπεία και γενικότερα στον ελληνικό λαό.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος από το Ποτάμι, ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Σήμερα συζητάμε, με αφορμή την επίκαιρη επερώτηση της Νέας Δημοκρατίας, για την πάταξη της φοροδιαφυγής. Ήταν, άλλωστε, ένα από τα μεγάλα χαρτιά της Κυβέρνησης ΣΥΡΙΖΑ-ΑΝΕΛ για το πού θα βρούμε τα λεφτά.

Τελικά, δεν θα τα βρει από τη φοροδιαφυγή, αλλά από την υπερφορολόγηση των συνήθων υποζυγίων.

Η Ελλάδα από αποικία χρέους έχει γίνει αποικία φόρων. Η υπερφορολόγηση αυτή ασφαλώς και δεν έχει καμμία σχέση με το σχέδιο ανάπτυξης της χώρας. Όμως, ο Μινώταυρος του πελατειακού κράτους θέλει όλο και περισσότερους νέους φόρους για να τρέφεται.

Το Ποτάμι τους τελευταίους μήνες κάνει μια εκστρατεία για το πώς μπορούμε να κόψουμε σπατάλες, ώστε να κόψουμε και φόρους. Εννοούμε κρατικές σπατάλες, που μετά από έξι χρόνια κρίσης υπάρχουν ακόμα, γιατί το διαχρονικό πελατειακό σύστημα –και όχι μόνο ο ΣΥΡΙΖΑ– θέλει να συντηρεί και να δημιουργεί ανενεργούς φορείς που δεν παράγουν έργο, να διορίζει μετακλητούς και να αφήνει την περιουσία του να ρημάζει.

Γι’ αυτό καταθέσαμε προς όλα τα Υπουργεία κοινοβουλευτικές ερωτήσεις, ζητώντας πληροφορίες για τους εποπτευόμενους φορείς τους. Γιατί, για να βελτιώσεις κάτι, πρέπει πρώτα να το μετρήσεις. Και εάν αυτό θεωρείται «νεοφιλελεύθερο» από κάποιους αριστερούς Υπουργούς με δεξιές τσέπες, που έχουν το θράσος να χαρακτηρίζουν το Ποτάμι ως «ακραία νεοδεξιά», τότε οι λέξεις πραγματικά έχουν χάσει το νόημά τους.

Εκτός, λοιπόν, από την υπερφορολόγηση υπάρχει και ο δρόμος του νοικοκυρέματος του κράτους και της προσέλκυσης των επενδύσεων, όπως, για παράδειγμα, του Ελληνικού, που με «πόνο» υπογράψατε. Κα, εάν δεν υπήρχε η εκταμίευση της δόσης, όλο και κάποια ακόμα κωλυσιεργία θα είχαν σκαρφιστεί οι Υπουργοί σας, που έχουν κάνει διδακτορικό με θέμα: «Πώς αποτρέπεις επενδύσεις στη χώρα σου»!

Δυστυχώς, με το πελατειακό κράτος που παραλάβατε, υποσχόμενοι να το καταπολεμήσετε, έχετε γίνει οι καλύτεροι φίλοι, μαθαίνοντας γρήγορα τα κατατόπια.

Κάθε αναπτυξιακό φορολογικό σύστημα, λοιπόν, έχει έναν δίδυμο αδελφό, που χωρίς αυτόν δεν μπορεί να επιβιώσει -αυτός είναι ο πόλεμος στη φοροδιαφυγή- όχι μόνο για λόγους αύξησης των εσόδων του κράτους, αλλά κυρίως για λόγους υγιούς ανταγωνισμού και ίσων ευκαιριών. Όταν ο ένας πηγαίνει με τον σταυρό στο χέρι και ο άλλος κόβει δρόμο διά της φοροδιαφυγής, δεν χάνει μόνο το κράτος, χάνει και η κοινωνία. Και αυτό είναι ντόμινο που παρασύρει γρήγορα όλη την οικονομική δραστηριότητα, ρίχνοντας ένα - ένα τα τουβλάκια της κοινωνικής συνείδησης και συνοχής.

Γι’ αυτό πιστεύουμε ότι το κράτος θα πρέπει να δει την πάταξη της φοροδιαφυγής ως τη νούμερο 1 προτεραιότητα της χώρας. Άλλωστε, αυτό σημαίνει πολιτική: προτεραιότητες.

Με το 25% περίπου του ΑΕΠ να κινείται στη μαύρη οικονομία, έχουμε κάποιους να περνάνε καλά εις βάρος των κορόιδων. Δυστυχώς, κυριαρχεί και εδώ η ατομιστική λογική. Το χιλιοδοξασμένο «ελληνικό DNA» έχει πολλά εγωιστικά γονίδια, όπως τα ονομάζει ο Ντόκινς, ίσως περισσότερα από όσα πρέπει.

Πώς κόβεται αυτή η νοοτροπία; Η απάντηση είναι η εξής: Με δύο τρόπους, με πρόληψη και καταστολή. Η πρόληψη είναι η ευαισθητοποίηση, ώστε να καταλάβει ο άλλος ότι δεν είναι τιμωρία το να πληρώνει φόρους -δίκαιους φόρους όμως, όχι σαν και αυτούς που έχουμε σήμερα-, αλλά είναι κοινωνική υποχρέωση. Η καταστολή έχει να κάνει με το να βρεις όσους φοροδιαφεύγουν και τους κατά συρροή απατεώνες να τους τιμωρήσεις πραγματικά.

Πιο συγκεκριμένα, στις 21-1-2015 –προεκλογικά, δηλαδή- ο Πρωθυπουργός έλεγε επί λέξει: «Να, λοιπόν, πού θα βρούμε τα λεφτά: από το πάρτι της ανομίας, της φοροδιαφυγής και του λαθρεμπορίου. Γιατί από Δευτέρα το πάρτι τελείωσε.». Το πάρτι όντως τελείωσε ή απλώς άλλαξε οικοδεσπότη με τους ίδιους πάντοτε καλεσμένους;

Ξεκινάμε από τις λίστες, Οι έλεγχοι των διαφόρων λιστών, που είχαν διαφημιστεί τόσο πολύ, δεν έχουν προχωρήσει. Γιατί; Λόγω γραφειοκρατικής ανεπάρκειας ή έλλειψης προσωπικού; Αφού τις στύψαμε αυτές τις λίστες, βγήκε τελικά μόνο επικοινωνιακό ζουμί.

Τι έχουν οι λίστες αυτές και κολλάει η ουσιαστική διερεύνηση; Δεν μπορούμε να ξεχωρίσουμε τις φορολογητέες από τις αφορολόγητες δραστηριότητες των διαφόρων εταιρειών και έχουμε μπλέξει; Μα, ο ΣΥΡΙΖΑ δεν ερχόταν να τα ξεμπλέξει όλα αυτά ως ο νέος Μέγας Αλέξανδρος, που θα κόψει τον γόρδιο δεσμό της διαπλοκής; Δεν κόβει καλά το σπαθί, φαίνεται.

Στο λαθρεμπόριο καυσίμων το μέτρο των εισροών-εκροών εφαρμόστηκε από τις προηγούμενες κυβερνήσεις χωρίς επαρκή σχεδιασμό, με αποτέλεσμα να υπάρχουν ασυμβατότητες ή αστοχίες και μη εκμετάλλευση των δυνατοτήτων.

Όμως, και η σημερινή Κυβέρνηση καθυστερεί. Εγκύκλιοι και υπουργικές αποφάσεις, που θα πρέπει να βγουν, ακόμα εκκολάπτονται, όπως, για παράδειγμα, το GPS για τα βυτιοφόρα. Στην εφαρμογή, λοιπόν, κολλάμε.

Μια και μιλάμε, όμως, για καύσιμα, ακούστε κάτι που μας κίνησε το ενδιαφέρον. Στις 30 Μαρτίου, στην κύρωση της σύμβασης με την Κύπρο, ψηφίσατε τροπολογία, με την οποία παρακάμπτεται η διαδικασία της επιτροπής του άρθρου 3 του ν.2286/1995, στην οποία συμμετέχουν, εκτός του αρμόδιου Υπουργού, εκπρόσωποι των κομμάτων και δικαστικοί.

Γιατί, λοιπόν, fast track διαδικασίες σε έναν τόσο ευαίσθητο τομέα; Βαφτίζοντάς τα όλα «κατεπείγοντα», όπως συνηθίζει η Κυβέρνηση, καθιστά τις διαδικασίες αδιαφανείς και προσιτές μόνο στους γνωστούς, που έχουν τις κατάλληλες πληροφορίες εγκαίρως. Αυτό θέλει; Και επειδή το έχουμε ξαναδεί αυτό το έργο, θα το παρακολουθούμε.

Πάμε στο λαθρεμπόριο καπνικών προϊόντων. Ο κ. Νικολούδης είχε αναγγείλει πέρυσι το καλοκαίρι την καταπολέμηση του λαθρεμπορίου τσιγάρων και προϊόντων καπνού. Τελικά, ο κ. Νικολούδης απομακρύνθηκε και ήρθε ο κ. Αλεξιάδης, ο οποίος με τη σειρά του ανακοίνωσε νέο ισχυρό χτύπημα κατά του λαθρεμπορίου καπνικών προϊόντων, με εφαρμογή της απαραίτητης ιχνηλασιμότητας των πακέτων τσιγάρων.

Βγήκε, μάλιστα, σήμερα κατά σύμπτωση ένα σχέδιο νόμου στη διαβούλευση, που τα παραπέμπει όλα σε υπουργικές αποφάσεις που θα εκδοθούν, ενώ η περίφημη ιχνηλασιμότητα πηγαίνει στο 2019. Μάλιστα, με το σημερινό νομοσχέδιο που ανέβηκε στη διαβούλευση, δημιουργείται μια νέα επιτροπή κατά του λαθρεμπορίου. Μέσα σε έναν χρόνο, δηλαδή, μετά από το ΣΔΟΕ πήγαμε στη Γενική Γραμματεία Δημοσίων Εσόδων, από εκεί στην ΥΕΔΔΕ, στην Υπηρεσία Ερευνών και Διασφάλισης Δημοσίων Εσόδων, και τώρα στο Συντονιστικό Επιχειρησιακό Κέντρο. Και μέχρι να μεταφερθούν οι αρμοδιότητες από φορέα σε φορέα δημιουργούνται μαύρες τρύπες στους ελέγχους, όπως στο διάστημα Οκτωβρίου-Δεκεμβρίου 2015.

Για το πλαστικό χρήμα έχουμε πει αρκετά. Όσο περισσότερο φυσικό χρήμα κυκλοφορεί, τόσο περισσότερο ευνοείται η μαύρη οικονομία. Χρειάζονται κίνητρα, τόσο για τους πολίτες όσο και για τους επαγγελματίες, αλλά η Κυβέρνηση παλινωδεί και σε αυτό.

Κλείνοντας, κυρίες και κύριοι συνάδελφοι, έχω ακούσει πολλούς να λένε ότι οι μεταρρυθμίσεις έχουν ιδεολογικό πρόσημο. Κάποιες ίσως. Οι βασικές μεταρρυθμίσεις, όμως, που έχει ανάγκη η χώρα –όπως η πάταξη της φοροδιαφυγής, η επιτάχυνση της απονομής δικαιοσύνης, η πάταξη της γραφειοκρατίας, η προώθηση της αξιοκρατίας, η διαφάνεια και η καταπολέμηση των πελατειακών σχέσεων–, δεν χωρούν κάτω από ιδεολογικές ταμπέλες. Για τον λόγο αυτό στο θέμα της αντιμετώπισης της φοροδιαφυγής δεν βλέπω μέτωπο ιδεολογικών συγκρούσεων, αλλά πεδίο κοινοβουλευτικών συναινέσεων.

Να βγούμε, λοιπόν, από τα ιδεολογικά συρματοπλέγματα, προκειμένου να επωφεληθούμε από τις συνέργειες του ιδιωτικού τομέα και ενός αποτελεσματικού κράτους. Δυστυχώς, όμως, το πολιτικό μας σύστημα δεκαετίες -για να μην πω αιώνες- θρέφεται από τη σύγκρουση και όχι από τη σύνθεση. Το ίδιο, δυστυχώς, συμβαίνει και σήμερα.

Και συμφωνώ απόλυτα με τον Πέτρο Μάρκαρη, που λέει ότι τα τελευταία έξι χρόνια υποφέρουμε χωρίς να μαθαίνουμε. Όταν, λοιπόν, θα αρχίσουμε να μαθαίνουμε ότι η έξοδος από την κρίση θέλει περισσότερες συνθέσεις και λιγότερες συγκρούσεις, θα έχουμε γυρίσει σελίδα στη χώρα. Αρκεί, βέβαια, το βιβλίο της Ελλάδας να είναι ακόμα ανοιχτό.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Δημήτριος Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, διαβάζοντας την ερώτηση των συναδέλφων της Νέας Δημοκρατίας, η εντύπωση που δημιουργείται σε κάποιον, αλλά και το συμπέρασμα που βγάζει εκείνος ο οποίος γνωρίζει τα βασικά οικονομικά, αλλά έχει και μια πλέον εμπειρία του πώς λειτουργεί το κράτος και το δημόσιο και σε σχέση με το τι φανταζόταν πριν μπει στην πολιτική και αφού μπήκε στην πολιτική τι είδε και τι διέγνωσε, είναι ότι οι πιο πολλοί, για πολιτικούς λόγους καθαρά, ξεχνούν το τι έχουν κάνει, ηθελημένα. Δεν ψέγω κανέναν προσωπικά ότι ψεύδεται. Απλώς θα μιλήσουμε με πολιτικούς όρους.

Όταν φθάνει ο Ιούνιος του 2016 για να συζητηθεί ερώτηση -και ξεκινάω από ένα θέμα στην τύχη, ας πούμε- για το πλαστικό χρήμα, όταν έχει κυβερνηθεί αυτή η χώρα σαράντα και πλέον χρόνια και –αν θέλετε- μέσα στα μνημόνια από το 2009, το 2010 και μετά, θα έπρεπε να είναι ένας από τους βασικούς πυλώνες της εξυγίανσης της ελληνικής οικονομίας, της πάταξης της φοροαποφυγής, της φοροδιαφυγής, της είσπραξης του ΦΠΑ, της απόδοσης φορολογικών εσόδων, της εγκυκλίου -αν θέλετε- που θα έπρεπε να έχετε βγάλει φοροκινήτρων για τη χρήση πλαστικού χρήματος, τι να πούμε; Και έρχεστε τον Ιούνιο του 2016 και λέτε «τι κάνετε»; Και όλα αυτά, ενώ το έχουμε εισαγάγει από πέρυσι και ενώ ο Υπουργός λέει -και το γνωρίζετε πολύ καλά- ότι έρχονται και τα υπόλοιπα νομοσχέδια και οι εγκύκλιοι μέσα σε αυτόν τον μήνα ή μέσα στο καλοκαίρι;

Δεν καταλαβαίνω γιατί φθάνουμε πολιτικά να ελέγχουμε κάποιον, ο οποίος ήρθε να διαχειριστεί μια πυρηνική βόμβα, η οποία μας έσκασε στα χέρια. Τα στοιχεία είναι αμείλικτα. Το να μεταφράσουμε τα αντικειμενικά στοιχεία των απολογιστικών εκθέσεων της Γενικής Γραμματείας Εσόδων είναι ένα ζήτημα για το οποίο θα μπορούσαμε να παίξουμε ένα πολύ ωραίο θεατρικό έργο στην Επίδαυρο και να ζητάμε από τον καθένα με τον δικό του τρόπο να αποδώσει τα στοιχεία. Τα νούμερα, όμως, είναι συγκεκριμένα. Δεν γίνεται να πούμε ότι έγιναν λιγότεροι έλεγχοι, ενώ έγιναν περισσότεροι. Δεν γίνεται να πούμε ότι τα έσοδα ήταν λιγότερα, ενώ ήταν περισσότερα, διότι στο τέλος ή είμαστε τυφλοί ή ψευδόμαστε. Είναι κρίμα να ψεύδεται κάποιος στον ελληνικό λαό, όταν τα νούμερα είναι τόσο σαφή.

Το 2014 έχουμε τριάντα εννέα χιλιάδες εκατόν δεκαεννέα ελέγχους σε καπνικά και καύσιμα, με σύνολο βεβαιώσεων παραβιάσεων 77,9 εκατομμύρια ευρώ. Η δική μας Κυβέρνηση το 2015 έκανε δεκαπέντε χιλιάδες τετρακόσιους σαράντα τέσσερις ελέγχους –λιγότερους, τους μισούς-, αλλά εισέπραξε 161,4 εκατομμύρια ευρώ, παραπάνω από τα διπλά. Πώς θα αμφισβητήσουμε, δηλαδή, ότι εισπράξαμε τα διπλάσια; Επειδή όλοι έχουμε εμπλακεί στη διαπραγμάτευση με τους θεσμούς γνωρίζουμε τι σημαίνει εισπράττω ad hoc, μεσοπρόθεσμα, ή μένει ένα περιθώριο κενό σε μόνιμο μέτρο, αν θέλετε, διαρθρωτικό, έτσι ώστε να υπάρχει μια συνέχεια μακροοικονομική, για να ξέρω εάν θα πάρω ένα μέτρο μόνιμου οικονομικού αποτυπώματος ή ad hoc οικονομικού αποτυπώματος.

Δεν πρέπει να μπερδεύουμε την αλήθεια με το πολιτικό ψέμα, διότι είναι κρίμα να περνάμε λάθος μήνυμα. Θα έπρεπε όλοι μαζί να λέμε «μπράβο», όπως είπαμε και εμείς «μπράβο, καλά κάνατε και φτιάξατε τις εγκυκλίους, τουλάχιστον μέσα στα χρόνια 2012 – 2013.». Δεν τις ψηφίσατε όμως και δεν τις υλοποιήσατε. Πείτε ένα «μπράβο» που εμείς τις ψηφίζουμε και τις υλοποιούμε και πάμε μαζί να μας δώσετε μια δημιουργική λύση, έστω καλύτερη, στο πώς θα βρούμε τα λεφτά ή πού θα βρούμε περισσότερα λεφτά για το καλό του συνόλου της ελληνικής οικονομίας.

ΔΟΥ, ΣΔΟΕ, εφορίες, οργανογράμματα. Δεν είχε γίνει τίποτα. Δηλαδή, έρχεσαι σε ένα δημόσιο, το οποίο λειτουργεί με έναν τρόπο, ο οποίος είναι φαύλος, δημιουργεί μόνο κόστος και πελατειακή σχέση, τον Ιούνιο του 2016, μετά από όλα όσα έχουμε περάσει διαπραγματευτικά πέρσι και εφόσον λήγει η αξιολόγηση και λέμε «τι κάνατε;» και «γιατί δεν λειτουργεί το ΣΔΟΕ;» και «πώς κάνει ελέγχους;».

Πώς να κάνει ελέγχους; Πέρσι ήλεγξα την κ. Βαλαβάνη, γιατί δεν μπορούσαμε να προσλάβουμε κόσμο λόγω ΑΣΕΠ. Δεν μπορούσαμε βάσει νομοθεσίας ούτε να κάνουμε μετατάξεις, να φέρουμε από άλλη Υπηρεσία προσωπικό, για να κάνουμε προληπτικούς ελέγχους το καλοκαίρι. Ναι, δεν γίνεται να παραβιάσουμε τον νόμο. Τώρα, όμως, τι να ελέγξουμε άλλο;

Οι διατραπεζικές συναλλαγές πλέον –και έρχομαι και στο ερώτημα που απαντήθηκε βέβαια, γιατί βγήκε και το non paper, το e-paper για το 0,3% που είναι πολύ χαμηλό κόστος- με τη χρήση της χρεωστικής, πιστωτικής κάρτας έχουν πέσει στο 0,5%. Άρα είναι ανταγωνιστικό, αν θέλετε, πλεονέκτημα για κάποιον να χρησιμοποιεί τη χρεωστική κάρτα. Δεν χάνει χρήματα από την πώλησή του, έτσι ώστε να έχει και το κίνητρο, πέρα από την επιβολή από το κράτος, να χρησιμοποιεί πλαστικό χρήμα.

Σπατάλες παντού. Αναφέραμε τα ζητήματα για το πόσα εισπράξαμε από τη λίστα Λαγκάρντ: 26.620 η Νέα Δημοκρατία, 178.313 ο ΣΥΡΙΖΑ και οι Ανεξάρτητοι Έλληνες. Ένα χειροκρότημα θα έπρεπε να το έχουμε λάβει. Η διαφορά είναι 26 με 178. Ναι, δεν μπορούμε να πάρουμε μόνιμο δημοσιονομικό μέτρο με αυτά. Αυτό το ποσό δεν είναι κάτι το οποίο θα μπορούσε να σταθεί σε μια διαπραγμάτευση για δημοσιονομικά μέτρα.

Οι έλεγχοι αυξήθηκαν. Η δική μας Κυβέρνηση ήταν αυτή, που, να θυμίσω, σε μια ερώτησή μου στον αγαπητό συνάδελφο τον κ. Αλεξιάδη βρήκε, για παράδειγμα, τα ανείσπρακτα από τα βεβαιωμένα χρέη των προστίμων του Εθνικού Συμβουλίου Ραδιοτηλεόρασης. Έχουν κατατεθεί πολλά. Θα καταθέσω εγώ ένα, δύο χαρτιά.

Είχαμε βεβαιωμένα ποσά 23.332 και εισπράξαμε 9.351, από το 2010 έως το 2016. Μας λείπουν, δηλαδή, πάνω από 12 εκατομμύρια, τα οποία δεν μπορούσε να εισπράξει η προηγούμενη κυβέρνηση, από βεβαιωμένα πρόστιμα του Εθνικού Συμβουλίου Ραδιοτηλεόρασης σε διάφορα μέσα μαζικής ενημέρωσης.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ληξιπρόθεσμες οφειλές, ασφαλιστικά ταμεία. Αυτός είναι ο πίνακας των συσσωρευμένων –το λέμε έτσι ωραία, φαίνεται και ωραία- οφειλών ιδιωτών προς το δημόσιο για το 2014, πώς ξεκίνησε, πώς κατέληξε. Αυτό παραλάβαμε. Αυτά τα νούμερα δεν μπορούν να αμφισβητηθούν από κάποιον. Αυτά τα νούμερα είναι και ανά μήνα από το Excel. Να τα ξανακαταθέσω;

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σωρευτικά 7.300 το 2013. Έξτρα 10.300 το 2014 συν 10.251. Σωρευτικά ληξιπρόθεσμα. Αυτά είναι τα ληξιπρόθεσμα από τα Excel του Υπουργείου Οικονομικών, που δεν μπορεί να τα παραβιάσει κανένας.

Λέμε: Γιατί δεν λειτουργεί το ΣΔΟΕ; Γιατί δεν μαζέψατε έσοδα; Γιατί βάλατε φόρους; Γιατί αυξήσατε ασφαλιστικές εισφορές; Από την «εξαιρετική» και «επιτυχή» δική σας διακυβέρνηση –θα αφήσω και έναν πολύ ωραία πίνακα, ο οποίος είναι να τον διαβάζεις και να κλαις- εννιακόσιες ογδόντα οκτώ χιλιάδες ήταν οι απολύσεις.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μένω σε ένα νούμερο. Καταφέρατε να απολύσετε εννιακόσιες ογδόντα οκτώ χιλιάδες ανθρώπους, οι οποίοι πρακτικά μάς αφαίρεσαν 8,3 δισεκατομμύρια από τις ασφαλιστικές εισφορές, ταμείο το ταμείο, χρόνο με τον χρόνο. Πόσα εισπράτταμε πριν και πόσα μετά την κρίση; Τα 8.200 τα χάσαμε από τις εννιακόσιες ογδόντα οκτώ χιλιάδες που απολύθηκαν. Δεν τους απέλυσαν ο ΣΥΡΙΖΑ και οι Ανεξάρτητοι Έλληνες.

Και ερχόμαστε να διαχειριστούμε αυτή τη βόμβα, μαζί με τη βόμβα, την τεράστια συνταγματική επιτυχία του κ. Βενιζέλου, ο οποίος κούρεψε 12,5 δισεκατομμύρια τα ασφαλιστικά ταμεία και διέλυσε και τις τράπεζες, με άλλα 37,8 δισεκατομμύρια. Όλα αυτά τα δανειστήκαμε τρεις φορές. Όλα αυτά τα δανειστήκαμε και όμως δεν έμειναν χρήματα, γιατί δεν μπόρεσε κανείς μετά να δώσει λύση, ούτε αναλογιστική ούτε χρηματοοικονομική. Δεν μπορούσε να κάνει κανείς τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πώς θα λύσουμε τώρα το ασφαλιστικό, για να μη βάλουμε φόρους, για τους οποίους κατηγορούμαστε, διότι δήθεν δεν εισπράττουμε, ενώ αποδείξαμε ότι εισπράττουμε περισσότερα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καμμένε, ολοκληρώστε.

**ΔΗΜΗΤΡΙΟΣ ΚΑΜΜΕΝΟΣ:** Ένα λεπτό θέλω, κύριε Πρόεδρε, και τελειώνω. Σας ευχαριστώ.

Όλα αυτά τα μέτρα, όλη αυτή η προσπάθεια της Κυβέρνησης είναι να διαχειριστεί μια κρίση. Η κρίση δεν ήταν ούτε του 2015 ούτε του 2016, ήταν πολλών ετών. Επιδεινώθηκε με την κρίση των ετών 2010-2014. Δυστυχώς επιδεινώθηκε. Τα νούμερα είναι αυτά.

Δεν υπήρχε τρόπος καμμία κυβέρνηση τον Γενάρη του 2015, με 55 δισεκατομμύρια ληξιπρόθεσμα χρέη μέχρι τον Αύγουστο του 2018, να βρει λεφτά, όταν τον Ιούνιο του 2014 είχε προσυμφωνηθεί ότι το δημοσιονομικό κενό ήταν 12,6 δισεκατομμύρια και τα αδιευκρίνιστα μέτρα –δεν τα λέω εγώ, το ΔΝΤ τα λέει με εσάς- ήταν 5,7 δισεκατομμύρια συν άλλα 2 δισεκατομμύρια, από εισφορές και έξτρα φόρους, δηλαδή είχαμε 8,3 δισεκατομμύρια αδιευκρίνιστα μέτρα, που συμφωνήσατε το 2014 να τα πάρετε το 2015 και 2016.

Και συζητάμε τώρα γιατί και πώς λειτουργούν οι μηχανισμοί. Οι μηχανισμοί θα λειτουργήσουν μια χαρά. Θα εισπράξουμε πολύ περισσότερα. Εμείς αποκαλύψαμε τον «Κεράνη» ή τη σπατάλη του «Κεράνη», που θα μεταφερθούν οι Υπηρεσίες. Προχθές έβγαλε και ένα…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Καμμένε, ολοκληρώστε.

**ΔΗΜΗΤΡΙΟΣ ΚΑΜΜΕΝΟΣ:** …και βρήκαμε τα ενοίκια που πληρώνει το δημόσιο. Τώρα γίνεται ο έλεγχος. Θα μου πείτε, βέβαια, έναν χρόνο μετά; Έναν χρόνο δουλεύουμε, δεν καθόμαστε. Τα ενοίκια του δημοσίου είναι 108 εκατομμύρια.

**ΠΡΟΕΔΡΕΥΩΝ (Γεώργιος Λαμπρούλης):** Και με αυτό κλείνετε.

**ΔΗΜΗΤΡΙΟΣ ΚΑΜΜΕΝΟΣ:** Θα μαζευτούν όλα. Θα μαζευτούν τα έξοδα του δημοσίου, είτε αρέσει σε κάποιους είτε δεν αρέσει, και θα δούμε ποιος ενοικίαζε σε ποιον και κάθε πότε. Για δύο υπαλλήλους 1.600 ευρώ ενοίκιο τον μήνα για ένα δωμάτιο πληρώνει το δημόσιο, όχι εμείς. Αυτό το βρήκαμε. Δεν πρέπει να το αλλάξουμε; Θα το αλλάξουμε.

**ΧΡΗΣΤΟΣ ΣΤΑΪΚΟΥΡΑΣ:** Έλεος!

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ:** Καλησπέρα και από μένα, κύριε Πρόεδρε.

Αγαπητοί συνάδελφοι Βουλευτές, είναι γεγονός ότι οι ενέργειες της Κυβέρνησης είναι σε παντελώς εσφαλμένη κατεύθυνση. Ωστόσο και οι Βουλευτές της Αξιωματικής Αντιπολίτευσης φαίνεται ότι στη συγκεκριμένη επερώτηση -και θα μου επιτρέψετε την έκφραση- επιμένουν σε μια λαϊκιστική ρητορική. Η επιχειρηματολογία της Νέας Δημοκρατίας είναι ακριβώς η ίδια με αυτή που είχε ο ΣΥΡΙΖΑ πριν αναλάβει τη διακυβέρνηση.

Να θυμίσω ότι ο ΣΥΡΙΖΑ κραύγαζε ότι δεν γίνονταν επαρκείς φορολογικοί έλεγχοι, δεν ελεγχόταν η λίστα Λαγκάρντ, δεν είχε παταχθεί η φοροδιαφυγή και πάρα πολλά άλλα. Όταν αναλαμβάνει τη διακυβέρνηση ο ΣΥΡΙΖΑ, τις ίδιες ακριβώς διαπιστώσεις κάνει και η Νέα Δημοκρατία.

Για κάποιον που παρακολουθεί στενά τις πολιτικές εξελίξεις, το φαινόμενο αυτό αποδεικνύει ένα και μόνο πράγμα, ότι ο λαϊκισμός δεν έχει χρώμα. Η μεγάλη πληγή της μεταπολιτευτικής περιόδου είναι ότι η δημαγωγία μόλυνε όλες τις ιδεολογικές κατευθύνσεις. Η έννοια της Αριστεράς και της Δεξιάς έχουν προ πολλού ξεθωριάσει. Απλές αλλαγές εξουσίας έχουμε κατά καιρούς, με παρεμφερές ιδεολογικό πρόσημο.

Η επερώτηση αναφέρει ότι έχουν μείνει δεκάδες χιλιάδες ανέλεγκτες φορολογικές υποθέσεις στη μέση και ότι η Κυβέρνηση διέλυσε το ΣΔΟΕ και αποδιοργανώθηκε ο φοροελεγκτικός μηχανισμός. Έστω ότι αναγνωρίζουμε αυτή την πραγματικότητα και έστω ότι έτσι ακριβώς ισχύει.

Εγώ έχω δύο ερωτήσεις να κάνω. Είμαστε ικανοποιημένοι με τον υπάρχοντα φοροελεγκτικό μηχανισμό του ΣΔΟΕ και γενικότερα της φορολογικής μηχανής που υπάρχει αυτή τη στιγμή στην Ελλάδα; Αυτός ο τρόπος των συστημένων εκδικητικών ελέγχων, ακόμη και με τη φυσική παρουσία, στις εκάστοτε επιχειρήσεις είναι ακόμη αυτό που θα αποδώσει στο κράτος περισσότερα έσοδα; Για να φτάσουμε να διαμαρτυρόμαστε ότι δεν λειτουργεί ο ΣΔΟΕ, αποδεχόμαστε de facto ότι ο τρέχων ρόλος του ΣΔΟΕ είναι ο ιδανικότερος.

Θα περίμενα ιδιαίτερα από τους συναδέλφους της Νέας Δημοκρατίας, η οποία υποτίθεται ότι επιδεικνύει ιδιαίτερη ευαισθησία στην επιχειρηματικότητα –και ισχύει αυτό- να κάνουν συγκεκριμένες και χρήσιμες προτάσεις και όχι κάποιες παρατηρήσεις αυτού του είδους.

Για παράδειγμα, θα περίμενα να μας μιλήσουν για σύγχρονους αυτοματοποιημένους μηχανισμούς διασταύρωσης παραστατικών σε όλες τις συναλλαγές μεταξύ επιχειρήσεων, για κίνητρα και όχι αντικίνητρα δήλωσης εισοδημάτων, για εκσυγχρονισμό τοπικών ΔΟΥ και γεφύρωση του μηχανογραφικών συστημάτων και όλων των δημοσίων οργανισμών που εμπλέκονται στις συναλλαγές της αγοράς και άλλα τόσα πολλά. Δεν ζούμε στην εποχή των σπηλαίων, έτσι ώστε να κυνηγάμε με τουφέκι τον ιδιώτη, για να πληρώσει.

Και η δεύτερη ερώτηση είναι αν νομίζουμε ότι θα εισπραχθούν περισσότερα έσοδα, όταν θα έχουμε περισσότερους ελέγχους. Δηλαδή πιστεύετε πραγματικά ότι η φοροδιαφυγή είναι αποτέλεσμα ελλιπών ελεγκτικών μηχανισμών; Μήπως είναι και θέμα αδυναμίας απόδοσης των φόρων;

Θεωρώ, πραγματικά, ότι είστε πολύ συνεπείς στην ανάγνωση –είναι κάτι που μου κάνει εντύπωση σε όλους τους συναδέλφους της Νέας Δημοκρατίας- απλά αυτό δεν το είδα σε ό,τι αφορά στην απολογιστική έκθεση των δημοσίων εσόδων του 2015. Και αναφέρω το εξής.

Το 2015 ο ΣΥΡΙΖΑ αύξησε τους ελέγχους των ΔΟΥ σε σχέση με το 2014. Δύο χιλιάδες εξακόσιους εβδομήντα τέσσερις ελέγχους έκανε ο ΣΥΡΙΖΑ, έναντι δύο χιλιάδων εκατόν ενενήντα που είχε κάνει η Νέα Δημοκρατία το 2014. Επίσης, το 2015 διενεργήθηκαν δύο χιλιάδες διακόσιοι ενενήντα ένας έλεγχοι φορολογίας κεφαλαίου, δηλαδή 8,5% περισσότεροι έλεγχοι σε σχέση με το 2014.

Είναι στη σελίδα 32 της έκθεσης και επειδή είναι σε σύνολο ενενήντα πέντε σελίδες, καταθέτω στα Πρακτικά το σχετικό link.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιο ήταν το αποτέλεσμα της αύξησης των ελέγχων; Είχαμε υστέρηση εσόδων κατά 7,7% έναντι του στόχου που είχε τεθεί για το 2015. Αυτό είναι στη σελίδα 22 της έκθεσης. Το σημαντικό ληξιπρόθεσμο υπόλοιπο σε φορολογικό επίπεδο είναι 86,3 δισεκατομμύρια. Και αυτό βρίσκεται στη σελίδα 25 της έκθεσης. Αυτό είναι ένα γιγαντιαίο νούμερο.

Και αυτό σημαίνει μόνο ένα πράγμα, ότι όσες εντολές πληρωμής και αν βγάλετε, έχει εξαντληθεί η φοροδοτική ικανότητα των Ελλήνων. Αυτά τα τεράστια ποσά δείχνουν ότι κάτι πάει στραβά με το φορολογικό μας σύστημα και όχι με τους φοροελεγκτικούς μηχανισμούς.

Στο ίδιο κλίμα συνεχίζονται και οι υπόλοιπες παρατηρήσεις. Όλες στοχεύουν στην υποτιθέμενη πάταξη της φοροδιαφυγής. Επικεντρώνεστε, στην ουσία, στο να εξαφανίσετε το αποτέλεσμα της οικονομικής κρίσης και όχι την αιτία της. Σαν να λέμε ότι φταίει ο πυρετός σε έναν άρρωστο και όχι το βακτήριο που τον προκαλεί, με αποτέλεσμα να δώσουμε αντιπυρετικά στην κοινωνία, που έχει πυρετό, και όχι αντιβιοτικά για να γίνει καλά.

Βλέπουμε, παραδείγματος χάριν, ότι προτείνετε τη διεύρυνση της χρήσης καρτών, του πλαστικού χρήματος δηλαδή. Και με αυτό είναι σύμφωνες και η Κυβέρνηση και η Αντιπολίτευση. Πώς θα καταπολεμηθεί η φοροδιαφυγή με χρήση του πλαστικού χρήματος;

Έχουμε ολοκληρώσει ως κράτος τη μηχανογραφική διασύνδεση βάσεων δεδομένων μεταξύ όλων των τραπεζών και των ΔΟΥ, έτσι ώστε να φτάσουμε σε ένα επίπεδο να ανακαλύπτουμε τη φοροδιαφυγή μέσω του πλαστικού χρήματος; Σαφώς και όχι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ένα με δύο λεπτά θα ήθελα την ανοχή σας και θα ολοκληρώσω, σας παρακαλώ.

Απλά και πάλι θα λειτουργήσει το σύστημα με τους στοχευμένους, εκδικητικούς ή απειλητικούς ελέγχους σε συγκεκριμένες προεπιλεγμένες επιχειρήσεις.

Ακόμη και αν είχαμε φτάσει σε αυτό το μηχανογραφικό επίπεδο, θα κάνω και άλλη μία ερώτηση. Εσείς, ως Νέα Δημοκρατία, υποτίθεται ότι ευαγγελίζεστε την ελεύθερη αγορά. Και πραγματικά, τουλάχιστον στα λόγια, δείχνετε φιλελεύθεροι. Σε ποια φιλελεύθερη οικονομία έχει καταργηθεί η συναλλακτική αξία των μετρητών; Θέλετε να καταργήσετε τα μετρητά ως μέσο συναλλαγής;

Τέλος, η επερώτηση επισημαίνει και τον ελλιπή έλεγχο στα καπνικά προϊόντα. Μα, καλά, η Κυβέρνηση αύξησε εκ νέου τον φόρο στα τσιγάρα με το πρόσφατο φορολογικό νομοσχέδιο. Αυτή η υπερφορολόγηση είναι η αιτία της αύξησης του λαθρεμπορίου των καπνικών και όχι ο ελλιπής φορολογικός έλεγχος.

Νομίζετε ότι η αγορά θα γεννήσει χρήματα, αν ξεκινήσετε ένα ανελέητο σαφάρι εναντίον της; Πιστεύετε κι εσείς, ως Νέα Δημοκρατία, ότι η αιτία της φοροδιαφυγής είναι ότι ο Έλληνας από τη φύση του είναι απατεώνας και θέλει περισσότερο μαστίγωμα; Όχι, κύριοι, τα πράγματα δεν είναι έτσι.

Σαφέστατα και υπάρχει άμεση ανάγκη ενός νέου φοροελεγκτικού μηχανισμού με άξονα την τεχνολογία, τα κίνητρα και τα αντικίνητρα.

Αυτό που είναι το κυριότερο πρόβλημα δεν είναι οι ελλιπείς έλεγχοι, αλλά η αδυναμία των Ελλήνων να πληρώσουν. Δεν είναι απατεώνες οι Έλληνες. Και αυτό γιατί; Διότι πολύ απλά και τα δύο κόμματα -και η Αντιπολίτευση, αλλά και η σημερινή Κυβέρνηση- έχετε διατηρήσει ανέπαφο το πελατειακό σας κράτος και δεν κοιτάτε τις παθογένειες που φέρνει όλο αυτό.

Θα πω ένα παράδειγμα και θα κλείσω με αυτό. Ποια είναι η λύση; Έχουμε δύο συγκοινωνούντα δοχεία. Από τη μία είναι οι φόροι και από την άλλη είναι το λαθρεμπόριο και η φοροδιαφυγή. Όσο αυξάνονται οι φόροι, τόσο αυξάνονται το λαθρεμπόριο και η φοροδιαφυγή. Το παράδειγμα είναι με τα καπνικά, που βλέπουμε ότι τα τελευταία χρόνια από το 3% που ήταν το λαθρεμπόριο, όσο αυξάνουμε τον φόρο, έχει φτάσει στο 28% αυτή τη στιγμή περίπου.

Αν θέλετε, κύριοι της Κυβερνήσεως, να φέρετε πραγματικά έσοδα και να πάρετε λεφτά και να έρθει ανάπτυξη και να έρθουν επενδύσεις, πρέπει να μειώσετε τους φόρους.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γεωργιάδη, με τον οποίον ολοκληρώθηκε ο κύκλος των Κοινοβουλευτικών Εκπροσώπων.

Μπαίνουμε στον νέο κύκλο των δευτερολογιών των επερωτώντων Βουλευτών της Νέας Δημοκρατίας, με πρώτο τον κ. Βεσυρόπουλο. Θα παρακαλούσα θερμά να είμαστε ακριβείς στον χρόνο. Όσο μπορείτε, κάντε μια προσπάθεια. Ήδη υπερβήκατε τον χρόνο των πρωτολογιών σας όλοι, μα όλοι, όχι μόνο οι επερωτώντες, αλλά και οι Κοινοβουλευτικοί, τον χρόνο που δικαιούστε. Κάντε μια προσπάθεια στη δευτερολογία να είμαστε συνεπείς στον χρόνο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, θα ήθελα να μου επιτρέψετε να σας πω ότι οι απαντήσεις και οι εξηγήσεις που δώσατε για τη διάλυση του ΣΔΟΕ δεν ήταν καθόλου πειστικές.

Μη διαστρέφετε αυτά που λέμε, κύριε Υπουργέ. Εμείς δεν είπαμε ότι πετάξατε υποθέσεις στα σκουπίδια. Αυτό το οποίο σας είπαμε είναι ότι πετάξατε στα σκουπίδια όλη τη δουλειά που είχε γίνει το προηγούμενο διάστημα σε επίπεδο ελέγχων και σας διαψεύδει ο ειδικός γραμματέας που εσείς είχατε τοποθετήσει στο ΣΔΟΕ.

Το ίδιο ισχύει για τα στοιχεία που επικαλεστήκατε για τους φορολογικούς ελέγχους. Σας είπα και στην πρωτολογία μου ότι για να βεβαιωθούν έσοδα, προηγείται μια διαδικασία ωρίμανσης, που περνάει μέσα από τη διενέργεια ελέγχων και την τεκμηρίωση. Από την έκδοση εντολής ελέγχου, την κοινοποίησή της και μέχρι τη βεβαίωση των φόρων μεσολαβεί χρονικό διάστημα πάνω από έναν χρόνο.

Σας προκαλώ, κύριε Υπουργέ, να μας φέρετε έναν πλήρη έλεγχο από τα μεγάλα ελεγκτικά κέντρα που η εντολή ελέγχου να εκδόθηκε το 2015 και η βεβαίωση των φόρων να έγινε μέσα στο 2015. Αυτά, για να τελειώνουμε με αυτό το παραμύθι. Όλα αυτά δεν γίνονται μέσα σε λίγους μήνες, οπότε αντιλαμβάνεστε ότι τα στοιχεία και τα «επιτεύγματα» που επικαλείστε για το 2015 οφείλονται σε δουλειά που είχε γίνει και το προηγούμενο διάστημα από τους ελεγκτικούς μηχανισμούς.

Αναφερθήκατε στο αγαπημένο μέχρι πρότινος θέμα της Κυβέρνησης, τις λίστες. Είμαι βέβαιος ότι πλέον θα αποφεύγετε αυτές τις αναφορές, όσο περνάει ο καιρός και αποκαλύπτεται η ανακολουθία σας. Κάνατε αυτά που έπρεπε να κάνετε για την πάταξη της φοροδιαφυγής; Προχωρήσατε στην ενοποίηση όλων των δεδομένων για τις λίστες, τους ελέγχους, τις εισαγγελικές παραγγελίες, ώστε να διευκολυνθεί ο έλεγχος; Όχι. Προχωρήσατε στην απεικόνιση ανά έτος της συνολικής δηλωθείσας περιουσίας των φορολογουμένων, προκειμένου να διαπιστωθούν ζητήματα προσαύξησης της περιουσίας από αδήλωτα εισοδήματα; Όχι.

Αλήθεια, τι γίνεται με το Περιουσιολόγιο, που επρόκειτο να το φέρετε από τον περασμένο Οκτώβριο; Πήρατε μέτρα για να αποφευχθεί η παραγραφή των υπό έλεγχο τριάντα έξι χιλιάδων υποθέσεων, που μετά τη διάλυση του ΣΔΟΕ είναι αδύνατο να ελεγχθούν; Όχι. Ποια αποτελέσματα έχετε να παρουσιάσετε;

Στο ζήτημα των ελέγχων τώρα, κύριε Υπουργέ, εγώ θα σας απευθύνω συγκεκριμένα ερωτήματα και περιμένω να λάβω απαντήσεις. Οι πεντακόσιοι υπάλληλοι του ΣΔΟΕ που μετακινήθηκαν στη Γενική Γραμματεία Δημοσίων Εσόδων χειρίζονταν συγκεκριμένες υποθέσεις, είχαν χρεωθεί τη διενέργεια συγκεκριμένων ελέγχων. Όλοι αυτοί παρέδωσαν τις υποθέσεις που είχαν χρεωθεί.

Εσείς, κύριε Υπουργέ, πώς βγάλατε το συμπέρασμα ότι ήταν υποθέσεις ήσσονος σημασίας ή ανάξιες λόγου και ως εκ τούτου, δεν τρέχει τίποτα; Διότι αυτό μας είπατε πριν από λίγο. Στους ελεγκτές, επίσης, που έχει ανατεθεί ο έλεγχος της λίστας Λαγκάρντ, έχει ανατεθεί δυσανάλογα μεγάλος αριθμός υποθέσεων, προκαλώντας ελεγκτική ασφυξία και καθιστώντας έτσι αδύνατη τη γρήγορη διεκπεραίωση των υποθέσεων λόγω και της φύσεως του ελέγχου, αλλά και των δύσκολων υποθέσεων που καλούνται να ελέγξουν.

Πόσες υποθέσεις, οι οποίες παραγράφονται στις 31-12-2016, έχει χρεωθεί κατά μέσο όρο κάθε ελεγκτής στα ελεγκτικά κέντρα της χώρας και τι προτίθεται να κάνει η Κυβέρνηση με τις υποθέσεις αυτές; Διότι οι δικές μας πληροφορίες αναφέρουν ότι ο κάθε ελεγκτής έχει χρεωθεί τριάντα έως σαράντα υποθέσεις, οπότε είναι φύσει αδύνατον να αντεπεξέλθει. Την ίδια στιγμή υπάρχουν έμπειροι και εξειδικευμένοι στους ελέγχους υπάλληλοι του ΣΔΟΕ που έχουν αδρανοποιηθεί.

Κύριε Υπουργέ, γνωρίζετε ότι καταθέτω προτάσεις, γιατί έχω μελετήσει σε βάθος τα ζητήματα της φορολογικής πολιτικής. Θα αναφερθώ στη χρήση του πλαστικού χρήματος. Διατύπωσα δημόσια τις προτάσεις μου και σας κατέθεσα και σχετική ερώτηση στη Βουλή.

Πέραν του ότι δεν έχετε κάνει απολύτως τίποτα στον συγκεκριμένο τομέα, η μεγάλη μας διαφορά είναι ότι εσείς αντιμετωπίζετε την προοπτική επέκτασης της χρήσης πλαστικού χρήματος μέσα από ανέφικτα και ανεφάρμοστα διοικητικά μέτρα, ενώ εγώ τη συνδέω με κίνητρα για τον καταναλωτή αλλά και τον επιχειρηματία, δηλαδή και για τους δύο συναλλασσόμενους.

Η Ελλάδα είναι προτελευταία στην Ευρώπη σε σχέση με τις συναλλαγές που πραγματοποιεί ένας κάτοχος πιστωτικής ή χρεωστικής κάρτας, με επτά συναλλαγές σε ετήσια βάση, όταν ο μέσος όρος της Ευρωζώνης είναι εβδομήντα έξι συναλλαγές σε ετήσια βάση. Αυτό πρέπει να αλλάξει.

Όμως, κύριε Υπουργέ, αυτό δεν αλλάζει με διοικητικά μέτρα. Το Υπουργείο Οικονομικών πρέπει να υιοθετήσει τις βέλτιστες πρακτικές που εφαρμόζονται σε άλλες χώρες και περιλαμβάνουν ακόμα και επιστροφή χρημάτων για συναλλαγές που έγιναν με πλαστικό χρήμα μέχρι του ποσού των 1.000 ευρώ, πάντα με εισοδηματικά κριτήρια.

Χρειάζονται φορολογικά κίνητρα στις επιχειρήσεις για την υιοθέτηση ηλεκτρονικών συναλλαγών. Απαιτείται παρέμβαση και πρωτοβουλία του Υπουργείου Οικονομικών και της Τράπεζας της Ελλάδας για την προσαρμογή του ελληνικού τραπεζικού συστήματος στην ευρωπαϊκή οδηγία για τη μείωση των προμηθειών στις τραπεζικές συναλλαγές από το 3%, το οποίο μπορεί να φθάσει σήμερα σε ποσοστό 0,5%, προκειμένου να διευκολυνθεί η χρήση πλαστικού χρήματος για να μην υπάρχουν υπέρογκες χρεώσεις για πολίτες και επιχειρήσεις. Άλλωστε, υπάρχει και σχετική ευρωπαϊκή οδηγία που επιβάλλει αυτήν την προσαρμογή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Υπάρχουν επιχειρηματίες και επιχειρήσεις που έχουν οφειλές στο δημόσιο ή είναι στον «ΤΕΙΡΕΣΙΑ». Αυτοί δεν μπορούν ή αποφεύγουν να εγκαταστήσουν συσκευές διατραπεζικών συναλλαγών. Πρέπει να δείτε με προσοχή αυτή την περίπτωση και να θεσμοθετήσετε το ακατάσχετο του συγκεκριμένου λογαριασμού στον οποίο θα γίνονται οι διατραπεζικές συναλλαγές, με παράλληλη όμως υποχρέωση των επιχειρηματιών να καταβάλλουν μέσα απ’ αυτόν τον λογαριασμό τις υποχρεώσεις τους στην εφορία και στα ασφαλιστικά ταμεία, να κάνουν τις πληρωμές των προμηθευτών, της μισθοδοσίας, των λογαριασμών ΔΕΚΟ. Δηλαδή μιλάμε για έναν επαγγελματικό λογαριασμό, για τον οποίο θα ισχύει το ακατάσχετο. Τι πιο απλό;

Κύριε Υπουργέ, οφείλετε να δείτε με ιδιαίτερη προσοχή αυτές τις προτάσεις και τις επισημάνσεις μας. Είναι δεδομένο ότι τα προβλήματα της φορολογικής διοίκησης έχουν ενταθεί και ότι υπάρχει ζήτημα με την απόδοση και την εισπραξιμότητα των φορολογικών εσόδων, αφού η επιβολή νέων φόρων εντείνει τη φοροδιαφυγή.

Επίσης, είναι βέβαιο ότι για το σύνολο των ερωτημάτων που σας απευθύναμε η Κυβέρνηση δεν έχει απαντήσεις. Τα ερωτήματα εξακολουθούν να έχουν ρητορική μορφή και αποδεικνύουν ότι δεν έχετε σχέδιο. Όμως, έχετε την ευκαιρία να προβληματιστείτε, να δείτε την πραγματικότητα και να αντιληφθείτε το αδιέξοδο, στο οποίο οδηγείτε τη χώρα και την οικονομία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο δεύτερος επερωτών Βουλευτής κ. Δήμας.

Κύριε Δήμα, ορίστε, έχετε τον λόγο για τρία λεπτά.

**ΧΡΙΣΤΟΣ ΔΗΜΑΣ:** Κύριε Υπουργέ, είναι τουλάχιστον οξύμωρο να καυχιέστε για την οικονομική σας πολιτική, τη στιγμή που, μόνο επί δικής σας υπουργίας, έχουν επιβληθεί μέτρα άνω των 5 δισεκατομμυρίων ευρώ μόνο ως φορολογική πολιτική. Δεν περιλαμβάνω σε αυτά την περίοδο της περήφανης και σκληρής διαπραγμάτευσης που δεν ήσασταν στη θέση του Αναπληρωτή Υπουργού. Μόνο επί δικών σας ημερών, τους τελευταίους δέκα μήνες, έχετε επιβάλει φορολογία που ξεπερνά τα 5 δισεκατομμύρια ευρώ μέτρα.

Όμως, επειδή το αποτέλεσμα είναι αυτό που μετρά και οι αριθμοί είναι αμείλικτοι, επί δικών σας ημερών, επί κυβερνήσεων δηλαδή Τσίπρα-Καμμένου, έχουν αυξηθεί οι ληξιπρόθεσμες οφειλές των ιδιωτών προς το δημόσιο κατά 17 δισεκατομμύρια ευρώ. Νομίζω ότι αυτός είναι ένας αριθμός που μιλάει από μόνος του. Επίσης, μόνο από τον Μάρτιο μέχρι τον Απρίλιο, η αύξηση είναι 700 εκατομμύρια ευρώ. Άρα θα πρέπει να είμαστε πολύ προσεκτικοί, όταν προσπαθούμε να καυχηθούμε για την πολιτική των εκάστοτε κυβερνήσεων, διότι οι αριθμοί είναι ξεκάθαροι.

Σύμφωνα με την έκθεση του Γραφείου Προϋπολογισμού της Βουλής, το 99,9% των φορολογούμενων έχει συνολικές οφειλές που φθάνουν τα 9,74 δισεκατομμύρια ευρώ. Το υπόλοιπο 0,1% που είναι λίγο παραπάνω από πέντε χιλιάδες διακόσιοι οφειλέτες, χρωστά στο δημόσιο ποσά άνω του 1,5 εκατομμυρίου ευρώ έκαστος, με το συνολικό χρέος να αντιστοιχεί περίπου στο 77,1% των συνολικών ληξιπρόθεσμων οφειλών προς το δημόσιο.

Έχετε λάβει έστω ένα μέτρο γι’ αυτούς τους μεγαλοοφειλέτες; Θα ήθελα, αν το έχετε κάνει, να μας το εκθέσετε.

Την ίδια στιγμή, οι ηλεκτρονικές συναλλαγές στην Ελλάδα παρουσιάζουν πολύ χαμηλή διείσδυση συγκριτικά με τα υπόλοιπα κράτη-μέλη της Ευρωπαϊκής Ένωσης. Αν θυμάμαι καλά, είμαστε προτελευταίοι. Η θεσμοθέτηση της υποχρεωτικότητας σε αρκετές συναλλαγές, όπως γίνεται για τις φορολογικές δηλώσεις, θα μπορούσαν σε ένα εύλογο χρονικό διάστημα να μειώσουν κατά πολύ την έκδοση εικονικών τιμολογίων και το ποσοστό της παραοικονομίας, να αυξήσουν την εισπραξιμότητα του ΦΠΑ –και όχι μόνο- και να μειώσουν το κόστος των προμηθειών για το δημόσιο.

Θα ήθελα, κύριε Υπουργέ, να μας πείτε τι μέτρα έχετε λάβει για την επέκταση των ηλεκτρονικών συναλλαγών. Από εδώ και μπρος έχετε δρομολογήσει κάποιες επιπλέον πρωτοβουλίες, ώστε να επεκταθούν οι ηλεκτρονικές συναλλαγές; Αν ναι, γιατί έχετε καθυστερήσει τόσο πολύ να τα φέρετε;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δήμα.

Τον λόγο έχει ο κ. Σταμάτης.

**ΔΗΜΗΤΡΙΟΣ ΣΤΑΜΑΤΗΣ:** Κύριε Υπουργέ, κανείς δεν μπορεί να αμφισβητήσει το γεγονός ότι τουλάχιστον το ευχαριστιέστε, είστε και κοινοβουλευτικός και το ευχαριστιέστε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είμαι εξωκοινοβουλευτικός.

**ΔΗΜΗΤΡΙΟΣ ΣΤΑΜΑΤΗΣ:** Είστε εξωκοινοβουλευτικός κοινοβουλευτικός.

Βέβαια, αυτή η εντύπωση που έχουμε εδώ αποτυπώνεται και στην κοινωνία, γι’ αυτό μπορείτε να πάτε και στην Πάτρα. Δεν νομίζω ότι όλοι οι Υπουργοί κυκλοφορούν το ίδιο άνετα.

Από εκεί και πέρα, επί της ουσίας, ειλικρινά είστε ικανοποιημένος από το ΣΔΟΕ, εννοώ από τη συγκρότηση της σύνθεσης του ΣΔΟΕ; Πληροφορίες μού λένε ότι υπηρετούν εκατόν εβδομήντα άτομα. Αληθεύει; Εάν αληθεύει, τότε έχετε εσείς μεγάλη ευθύνη διότι διαβεβαιώνετε τη Βουλή ότι μπορούν να ολοκληρώσουν το έργο τους. Είστε εκτεθειμένος εσείς. Γιατί αναλαμβάνετε τέτοιο βάρος που δεν σας ανήκει και που φρόντισαν κάποιοι να σας το προσθέσουν.

Δεύτερον, χαίρομαι, επίσης, που κατανοήσατε επιτέλους, αλλά πρέπει να ενημερώσετε και τον Πρωθυπουργό, ότι η λίστα Λαγκάρντ παρεδόθη δις από την κυβέρνηση Σαμαρά στις αρμόδιες αρχές, μία φορά στις 2 Οκτωβρίου του 2012, μόλις την παρέλαβε, και μία από τον κ. Στουρνάρα τον Δεκέμβριο πάλι του 2012. Βρίσκετε εσείς ότι μπορούσε να κάνει κάτι άλλο η Κυβέρνηση; Κλειστή είναι η λίστα. Πάρτε την.

Άκουσα τους συναδέλφους να λένε ένα όνομα, του κ. Παπασταύρου. Μήπως η αποκάλυψη, η εύρεση του ονόματος του κ. Παπασταύρου έγινε ερευνώντας στα πρώτα διακόσια πενήντα οκτώ ονόματα επί κυβερνήσεως Σαμαρά; Έγινε αυτό; Ναι ή όχι; Για να διαπιστώσουμε το πόσο η Κυβέρνηση εκείνη λειτουργούσε με βάση τους κανόνες και τη νομιμότητα χωρίς να παρεμβαίνει στο έργο της δικαιοσύνης.

Και το λέω αυτό γιατί, εάν δεν έχω ακούσει λάθος, πρέπει να εξηγήσετε κάτι. Άκουσα πριν από λίγο ότι όσον αφορά στη λίστα Μπόργιανς, λέτε ότι εμείς ξεχωρίζουμε ποιους θα ελέγξουμε και ποιους δεν θα ελέγξουμε. Ποιος το ελέγχει αυτό, η διοίκηση ή η δικαιοσύνη; Διευκρινίστε το διότι αυτό μπορεί να δημιουργήσει μεγάλο ζήτημα.

Βεβαίως, για τη λίστα Μπόργιανς είναι δεδομένο πια, σας το έχει πει ο ίδιος ο άνθρωπος ότι «εγώ δεν είχα μέχρι το 2014 λίστα, η λίστα παρεδόθη αργότερα». Γι’ αυτό δεν θα λέτε «λίστα Μπόργιανς», θα λέτε «λίστα Τσίπρα», για να δούμε στη συνέχεια και τα αποτελέσματα από τον έλεγχο, διότι άκουσα πολλά «θα», «θα το μελετήσουμε, θα το οργανώσουμε, θα στείλουμε και φοροτεχνικούς επάνω, θα έρθουν και φοροτεχνικοί εδώ, για να μπορέσουμε να βγάλουμε μια άκρη».

Και επειδή πριν από την ιδιότητα του Υπουργού Οικονομικών, κύριε Αλεξιάδη, είχατε μια άλλη ιδιότητα, να σας θυμίσω τον θόρυβο, τη θύελλα αντιδράσεων που ξεσήκωσε ο κλάδος σας με επικεφαλής και εσάς, όταν ακούστηκε ότι θα πάνε Έλληνες φοροτεχνικοί ή θα έρθουν Γερμανοί φοροτεχνικοί στην Ελλάδα. Μιλούσατε για κατάλυση εθνικής κυριαρχίας, γι’ αυτό που σήμερα ορθώς κάνετε; Είχατε ξεσηκώσει τότε επανάσταση για αυτό το ζήτημα, διότι το θεωρούσατε παρέμβαση στο εσωτερικό της χώρας. Καλώς ήρθατε στην σχολή των ρεαλιστών, αλλά να θυμόσαστε και αυτά που λέγατε πριν από λίγο!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμα, κύριε Πρόεδρε.

Επίσης, μιας και συζητάμε και για την πολιτική βούληση των κυβερνήσεων να πατάξουν τη φοροδιαφυγή, κύριε Υπουργέ, θέλω να σας κάνω μία ερώτηση: Γιατί δεν ενσωματώνετε την οδηγία 107/2014 της Ευρωπαϊκής Ένωσης, που αφορά τη συγκέντρωση πληροφοριών μέχρι το 2016 και την ανταλλαγή πληροφοριών μέχρι το 2017, που θα έπρεπε να την έχουμε κυρώσει μέχρι το τέλος Δεκεμβρίου του 2015;

Δεν είναι ένα χρήσιμο και αποτελεσματικό εργαλείο στην πάταξη ενός τμήματος της φοροδιαφυγής;

Βέβαια κλείνοντας, θα ήθελα να σας πω ότι δεν μου απαντήσατε για τον κ. Νικολούδη. Στο όνειρό του είδε τα 2,5 δισεκατομμύρια; Για να ξέρουμε ποιος είναι ο αιθεροβάμων! Τα 2,5 δισεκατομμύρια βεβαιωμένων φόρων και άμεσα εισπρακτέων που θα ελάφρυναν την οικονομία μας –το οποίο μετά τυμπανοκρουσίας διαλαλήθηκε σε ολόκληρη την Ελλάδα- ήταν αλήθεια ή ψέμα;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σταμάτη.

Τον λόγο έχει τώρα για τρία λεπτά ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε. Θα είμαι όσο μπορώ πιο σύντομος.

Κύριε Πρόεδρε, κυρίες και κύριοι συνάδελφοι, εδώ ακριβώς επιβεβαιώνεται η ρήση ότι τα ψέματα έχουν κοντά ποδάρια. Σήμερα η Νέα Δημοκρατία με την επίκαιρη επερώτηση προς τον Αναπληρωτή Υπουργό Οικονομικών επιβεβαίωσε ακριβώς αυτό το πράγμα, ότι όλα αυτά τα ψέματα αποτέλεσαν τον μεγάλο λαϊκισμό, τη δημαγωγία του ΣΥΡΙΖΑ. Αυτή η επίκαιρη επερώτηση επιβεβαίωσε τα μεγάλα ψέματα και τη μεγάλη πολιτική απάτη του ΣΥΡΙΖΑ προεκλογικά. Διότι ζητήσαμε εμφατικά, κύριε Υπουργέ, να μας πείτε πού είναι τα 2,5 δισεκατομμύρια του κ. Νικολούδη, όπως και πού είναι τα έσοδα από τη φοροδιαφυγή, το λαθρεμπόριο και τη λίστα Λαγκάρντ. Απάντηση δεν πήραμε. Γιατί, αν είχατε απάντηση, θα έπρεπε να απαντήσετε επίσης στο εξής: Αφού τα εισπράξαμε αυτά, πότε τα εισπράξαμε και γιατί επεβλήθησαν ως φόροι τα 5,5 δισεκατομμύρια, τα οποία επιβάλλατε πριν μια εβδομάδα με δικά σας νομοσχέδια.

Και μαζί με αυτό δυστυχώς επιβεβαιώθηκε ότι η Κυβέρνηση δεν έχει σχέδιο. Κινείται με πυξίδα το άγνωστο. Και όσον αφορά τη φορολογική πολιτική που αποτελεί κρίσιμο παράγοντα για τη χώρα, ειδικά αυτή τη δύσκολη περίοδο, επιβεβαιώθηκε, κύριε Πρόεδρε, ότι η φορολογική πολιτική και ο άξονας, στον οποίο κινείται η Κυβέρνηση είναι η αύξηση των φόρων -συνειδητή επιλογή- και η μείωση των προστίμων.

Προειδοποιούμε ότι αυτή είναι λάθος συνταγή. Και τους επόμενους μήνες, ειδικά τον Σεπτέμβρη, τον Οκτώβρη, με την πολιτική που ακολουθείτε θα στρέψετε όλον τον κόσμο προς τη φοροδιαφυγή και την εισφοροδιαφυγή. Δεν έχετε μηχανισμούς επιβολής και αντιμετώπισης του φαινομένου και θα βρεθούμε μπροστά σε πολύ επικίνδυνα φαινόμενα απόκλισης από τους στόχους και μείωσης των φορολογικών εσόδων. Και αυτό είναι κάτι που απευχόμαστε.

Γι’ αυτό σας λέμε, σας κάνουμε έκκληση να αλλάξετε πολιτική και να αυξήσετε τα πρόστιμα και να μειώσετε τους φόρους ταυτόχρονα. Διότι αλλιώς θα καταρρεύσουμε όλοι μαζί, αλλά πρώτα εσείς, υπό την έννοια του πολιτικού κόστους που θα έχετε και των νέων επώδυνων μέτρων που θα φέρετε με τον κόφτη σε όλους τους Έλληνες.

Και φτάνω σε κάτι που ακούστηκε λίγο πριν από τον Κοινοβουλευτικό Εκπρόσωπο του ΣΥΡΙΖΑ, το οποίο θεωρώ πολύ σοβαρό. Ειπώθηκε και μπλέχθηκε στη συζήτηση το ότι δεν έχει πολιτικό διακύβευμα η μεθαυριανή συνάντηση διαμαρτυρίας απέναντι στην Κυβέρνηση.

Απαντώ, λοιπόν, ότι πολιτικό διακύβευμα υπάρχει από τους δικηγόρους, από τους μηχανικούς, από τους γιατρούς, από τους αγρότες, τους οποίους ουσιαστικά φορολογείτε με 38% και 27%. Βεβαίως και υπάρχει πολιτικό διακύβευμα για όλον αυτόν τον κόσμο, στον οποίο άδικα βάζετε φόρους, οι οποίοι ξέρετε ότι θα οδηγήσουν πλέον σε εξόντωση τα πιο δυναμικά κομμάτια της ελληνικής οικονομίας.

Επίσης, ακούστηκε και το εξής απίστευτο. Ουσιαστικά μου ασκήθηκε κριτική γιατί μείωσα τις ασφαλιστικές εισφορές. Βεβαίως και τις μείωσα! Και ήταν μια συνειδητή επιλογή, η οποία ωφέλησε πρώτα και κύρια τους εργαζόμενους, γιατί άρχισε να αποκλιμακώνεται με μεγάλη ταχύτητα η ανεργία, κάτι που συνεχίζεται μεν και σήμερα, αλλά που όμως έχει ανακοπεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θυμίζω ότι πήρα την ανεργία στο 27,9% και τον Ιανουάριο του 2015 την παρέδωσα στο 25,8%. Είχε μειωθεί κατά 2,1%. Και οι δικές μας προβλέψεις μαζί με την τρόικα -με την οποία τώρα συνεργάζεστε- ήταν ότι στο τέλος του 2016 η ανεργία θα ήταν 19,5%, δηλαδή τεσσερισήμισι μονάδες διαφορά. Διότι τώρα η ανεργία θα κλείσει περίπου στο 24%. Χάθηκαν, δηλαδή, διακόσιες χιλιάδες θέσεις εργασίας και 900 εκατομμύρια ευρώ από τα ασφαλιστικά ταμεία.

**ΓΕΡΑΣΙΜΟΣ ΜΠΑΛΑΟΥΡΑΣ:** Όλο λάθος προβλέψεις!

**ΙΩΑΝΝΗΣ ΒΡΟΥΤΣΗΣ:** Αυτό είναι το έγκλημα του ΣΥΡΙΖΑ απέναντι στους ανέργους και τους εργαζόμενους -κυρίως τους χαμηλόμισθους- οι οποίοι στο τέλος του μήνα θα δουν τους μισθούς τους να μειώνονται λόγω αύξησης των εισφορών και μείωσης τους αφορολόγητου.

Άρα και για τους εργαζόμενους υπάρχει πολιτικό διακύβευμα να είναι μεθαύριο στην πλατεία, να διαμαρτυρηθούν εναντίον της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μπουκώρος για τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, θα μου επιτρέψετε να σας πω –και αυτό έχοντας ακούσει την πρωτολογία σας- ότι εμφορείστε, κατά την άποψή μου, από μία λάθος αντίληψη. Είπατε από το Βήμα «εγώ θα απαντήσω στα όσα γράφει η επερώτηση» –και δεν απαντήσατε ούτε σε αυτά- όμως, εδώ κατά τη διάρκεια της συζήτησης και του κοινοβουλευτικού ελέγχου έχει τεθεί μία σειρά σοβαρών ερωτημάτων, στα οποία ελπίζω να απαντήσετε στη δευτερολογία σας, διαφορετικά δεν θα έχει νόημα, θα κατέθετε ένας εκ των Βουλευτών την ερώτηση, θα απαντούσατε γραπτώς και θα τελείωνε εκεί το ζήτημα. Νομίζω ότι είναι μία διαδικασία που προσφέρεται για έναν χρήσιμο για τους πολίτες κοινοβουλευτικό διάλογο. Δυστυχώς στα μεγάλα ζητήματα δεν απαντήσατε, σε καμμία περίπτωση, σε κανένα.

Εάν νομίζετε, κύριε Υπουργέ, ότι ο ελληνικός λαός ψήφισε τον ΣΥΡΙΖΑ και τους ΑΝΕΛ, τη σημερινή Κυβέρνηση, για να φέρουν ορισμένες δεκάδες εκατομμύρια ευρώ παραπάνω από το λαθρεμπόριο καπνικών προϊόντων –γιατί επί της ουσίας εκεί σταθήκατε σχεδόν αποκλειστικά- νομίζω ότι είναι λάθος η εντύπωσή σας. Γιατί όπως σε κάποιον τομέα μπορεί τα έσοδα να είναι ή να μην είναι αυξημένα, σε κάποιους άλλους σίγουρα θα είναι μειωμένα. Σας είπαμε για σπουδαίους τουριστικούς προορισμούς, που θα μπορούσαν να αποτελούν την ατμομηχανή της είσπραξης φόρων για το κράτος, όπως είναι η Μύκονος, ότι παρουσιάζουν τους πρώτους μήνες του 2016 τεράστια υστέρηση στην είσπραξη του ΦΠΑ εξαιτίας της κατάργησης του μειωμένου συντελεστή. Το αποδώσατε σε δημοσιεύματα. Εφόσον διαψεύδετε τα δημοσιεύματα, θα περιμένουμε να μας δώσετε τα στοιχεία, διαφορετικά υπεκφεύγετε.

Όμως, κύριε Υπουργέ, δεν σας ψήφισε ο ελληνικός λαός γι’ αυτά, σας ψήφισε για τα τερατώδη ψέματα που διατυπώσατε με έναν τρόπο, που οδήγησε στην υφαρπαγή της ψήφου του ελληνικού λαού. Είχε τάξει 2,5 δισεκατομμύρια στον ελληνικό λαό ο κ. Νικολούδης από τη λίστα Λαγκάρντ. Οι συνάδελφοί μου και ιδιαίτερα ο Κοινοβουλευτικός μας Εκπρόσωπος σας είπαν προηγουμένως εδώ ότι όλη η προεργασία –και σας το είπε με στοιχεία εμπεριστατωμένα και αναλυτικά- είχε γίνει από την προηγούμενη κυβέρνηση.

Ποια είναι τα αποτελέσματά σας; Λίγοι έλεγχοι παραπάνω και λίγες εισπράξεις από την προεργασία του 2014 για τη λίστα Λαγκάρντ; Μας είπατε για τη λίστα Μπόργιανς. Μας είπατε ότι έχετε υπογράψει συμφωνία με το κρατίδιο της Ρηνανίας-Βεστφαλίας, μας είπατε ότι θα στείλετε εφοριακούς για σεμινάρια στους κακούς Γερμανούς, μας είπατε…, μας είπατε…, θεωρητικά όλα. Για το πόσα διοικητικά πρόστιμα και πόσα από αυτά εισπράξατε σε χρήμα, δεν μας είπατε τίποτα. Βρίσκεστε ακόμα στην προθέρμανση και στη διαδικασία -έτσι αυτή την αέναη- που δεν φέρνει κανένα αποτέλεσμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, μας είπατε για τα πενήντα τέσσερις χιλιάδες εμβάσματα του εξωτερικού άνω των 100 χιλιάδων ευρώ μετά το 2010, που η προηγούμενη κυβέρνηση έχει ολοκληρώσει όλη τη διαδικασία, οι τράπεζες έδωσαν τα στοιχεία. Ποια ακριβώς αποτελέσματα έχετε φέρει, ποια από αυτά τα χρήματα δικαιολογούνται και ποια όχι, πού έχουν φθάσει οι έλεγχοι; Γιατί και εδώ η προεργασία –και σε αυτό το ζήτημα- είχε γίνει, έτοιμη δουλειά βρήκατε. Ποια είναι, λοιπόν, τα αποτελέσματα;

Και τα χαρακτήρισα πενιχρά, κύριε Υπουργέ, σε σχέση με τους στόχους και αξιοθρήνητα σε σχέση με τα όσα είχατε υποσχεθεί στον ελληνικό λαό. Εμείς δεν σας ρωτάμε να μας πείτε τι έκαναν οι προηγούμενες κυβερνήσεις. Σας ρωτάμε σήμερα εδώ –και αυτό απευθύνεται και προς τους συναδέλφους της συγκυβέρνησης- να μας πείτε τι κάνετε εσείς. Το τι έκαναν οι προηγούμενες κυβερνήσεις το ξέρει ο ελληνικός λαός και σε έναν βαθμό έχει αποφανθεί, γιατί το υπόλοιπο έχει να κάνει με την προπαγάνδα σας και με τις υποσχέσεις σας σχετικά με τις αποφάσεις του ελληνικού λαού.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, κύριε Πρόεδρε.

Όλα αυτά, λοιπόν, αποδεικνύουν ότι και σε αυτό το ζήτημα η Κυβέρνηση ΣΥΡΙΖΑ περιορίζεται στην προπαγάνδα, στην επικοινωνία και στα λόγια. Τα αποτελέσματα είναι πράγματι πενιχρά, ήσσονος σημασίας και σε επιμέρους τομείς. Στους βασικούς τομείς, τους οποίους σήμερα συζητάμε, δεν έχετε να δώσετε απαντήσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και δύο συνοδοί καθηγητές από το 1ο Δημοτικό Σχολείο Αγίου Παύλου Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο για τη δευτερολογία σας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κυρίες και κύριοι Βουλευτές, εναπομείναντες τουλάχιστον, εγώ παρ’ ότι είμαι εξωκοινοβουλευτικός, σέβομαι τους θεσμούς του Κοινοβουλίου και τη διαδικασία. Διάβασα τον Κανονισμό. Στο άρθρο 135 παράγραφος 5 λέει: «Η συζήτηση των επερωτήσεων περιορίζεται αποκλειστικά στο θέμα που αναφέρεται στο κείμενο της επερώτησης και ολοκληρώνεται μέσα σε μία συνεδρίαση. Η συζήτηση οποιουδήποτε άλλου θέματος, ομοίου ή συναφούς με το θέμα της επερώτησης, δεν επιτρέπεται…» κ.λπ..

Ενώ, λοιπόν, εδώ ήρθαμε και απαντήσαμε ως Υπουργείο Οικονομικών με στοιχεία πάνω στην επίκαιρη επερώτηση και στην αρχή και μετά ακούσαμε την ίδια και την ίδια επιχειρηματολογία, δηλαδή τι λέγαμε προεκλογικά κ.λπ.. Επ’ αυτών, που επερωτήσατε, έχετε επιχειρηματολογία; Διότι εμείς φέραμε στοιχεία και πρέπει να απαντήσετε. Το 2014 με το 2015 έγιναν λιγότεροι ή περισσότεροι έλεγχοι; Τα στοιχεία το αποδεικνύουν, όχι τα στοιχεία του Αλεξιάδη, τα στοιχεία της ΓΓΔΕ και του ΣΔΟΕ.

Μετά έγινε εδώ και ένα άλλο γεγονός. Από κοινοβουλευτικούς με εμπειρία και με μια ιστορία στα θέματα του τόπου, εγώ θα περίμενα μια άλλη τακτική. Παραποιούνται, όμως, τα Πρακτικά της Βουλής και προσπαθούν κάποιοι να επικαλεστούν μια φράση μου, η οποία ήταν φράση για τη φορολογική ιστορία του τόπου και θέλουν να τη συνδέσουν με αυτά που γίνονται τώρα. Ας σεβαστούμε στοιχειωδώς τους κανόνες του δημοκρατικού διαλόγου και ας μην προσπαθούμε να εντυπωσιάσουμε ή να πετάμε τσιτάτα.

Εγώ δεν θα αναφερθώ ούτε προσωπικά ούτε θα πω οτιδήποτε άλλο. Θα πω, όμως, ότι εδώ ακούγεται μια σειρά από παραποιήσεις στοιχείων του Υπουργείου Οικονομικών. Αν το έκανε κάποιος που δεν ήξερε, θα έλεγα: «δεν ξέρει», γιατί ακούστηκαν και πράγματα που δεν θα απαντήσω καν. Όταν, όμως, το κάνουν πολιτικοί που ξέρουν, εγώ δεν μπορώ να καταλάβω γιατί το κάνουν. Εγώ θα καταθέσω στα Πρακτικά τους πίνακες που έτυχε να έχω μαζί μου.

Ακούστηκε περί επιστροφών. Θα σας καταθέσω τους πίνακες με τις επιστροφές, που έχουν σχέση με τη φορολογική διοίκηση, όχι άλλες επιστροφές. Εάν συγκρίνουμε το 2014, το 2015 και το 2016, προκύπτει ότι το 2016 δεν κάνουμε αυτό που γινόταν στο παρελθόν, να πάρουμε τηλέφωνα και να πούμε «να κρατήσουν λίγο τις επιστροφές πίσω», για να εμφανιστούν πιο πολλά τα αποτελέσματα:

Τον Ιανουάριο ο στόχος ήταν 346 εκατομμύρια ευρώ. Επιστράφηκαν 296 εκατομμύρια ευρώ. Ο στόχος Φεβρουαρίου ήταν 243 εκατομμύρια ευρώ. Επιστράφηκαν 248 εκατομμύρια ευρώ. Ήταν 184 εκατομμύρια ευρώ τον Μάρτιο, επιστράφηκαν 218 εκατομμύρια ευρώ. Ήταν 143 εκατομμύρια ευρώ ο στόχος τον Απρίλιο, επιστράφηκαν 216 εκατομμύρια ευρώ. Ήταν 162 εκατομμύρια ευρώ ο στόχος τον Μάιο, 228 εκατομμύρια ευρώ επιστράφηκαν. Φτάσαμε 40% πάνω στις επιστροφές, ακριβώς επειδή δεν θέλουμε να κάνουμε τα ίδια λογιστικά και τεχνικά κόλπα που έκαναν στο παρελθόν κάποιοι, για να εμφανίζουν αλλιώς τα αποτελέσματα. Και μας λέτε για τις επιστροφές;

Σχετικά με τα ληξιπρόθεσμα χρέη προς το δημόσιο. Έχω καταθέσει αυτόν τον πίνακα κι εγώ δεν ξέρω πόσες φορές. Επιτέλους, σήμερα σας παρακαλώ να είναι η τελευταία φορά που τον καταθέτω. Μελετήστε τον.

Ληξιπρόθεσμα χρέη του 2013 και του 2014: Τα αυξήσατε τη χρονιά του success story, οι διαφορές -δηλαδή αυτό που αυξάνει- ανά μήνα ήταν 58%. Το 2014 με 2015 η άθροιση των μηνιαίων μεταβολών ανά μήνα ήταν -5,52%. Αυτό είναι το success story;

Επειδή πάλι λέτε για τα ληξιπρόθεσμα, να σας πω τα εξής:

Τον Ιανουάριο του 2014 ήταν 1.068.000.000 ευρώ, τον Ιανουάριο του 2015 ήταν 800 εκατομμύρια ευρώ, τον Φεβρουάριο του 2014 ήταν 1.659.000.000 ευρώ, τον Φεβρουάριο του 2016 ήταν 390 εκατομμύρια ευρώ, τον Μάρτιο του 2014 ήταν 488 εκατομμύρια ευρώ, τον Μάρτιο του 2016 ήταν 218 εκατομμύρια ευρώ, τον Απρίλιο του 2014 ήταν 766 εκατομμύρια ευρώ, τον Απρίλιο του 2016 ήταν 830 εκατομμύρια ευρώ, από τα οποία τα 524 εκατομμύρια είναι επιστροφή επιχορήγησης από Μονάδα Κρατικών Ενισχύσεων. Δεν έχει καμμία σχέση δηλαδή με τη φορολογική διαδικασία. Αυτό τι σημαίνει; Ότι πάμε καλύτερα ή χειρότερα στο θέμα των επιστροφών και των ληξιπρόθεσμων;

Μιλήσατε μετά για τα έσοδα. Έτυχε να έχω πάλι μαζί μου τον πίνακα. Και θα σας καταθέσω τον πίνακα: «Υπουργείο Οικονομικών, Γενική Γραμματεία Δημοσίων Εσόδων, Διεύθυνση Εισπράξεων»:

Ο στόχος του πενταμήνου είναι 17.657 και αυτά που είναι τα πραγματικά είναι 18.345, δηλαδή 4,43% πάνω από τον στόχο. Αυτό τι το λες, αποτυχία ή επιτυχία; Τα συγκεκριμένα δεδομένα τα καταθέτω για να ενημερωθείτε και παράκληση να μην επανέλθουμε στο ζήτημα αυτό.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, θα αναφέρω συγκεντρωτικά τα στοιχεία του Μαΐου από τις εφορίες και τα τελωνεία. Αφήνω έξω τα έσοδα υπολόγου, γιατί δεν έχουν σχέση με την κανονική διαδικασία. Το 2015 ήταν 2.524.000.000 και τον Μάιο του 2016 ήταν 3.065.000.000, αύξηση 21,43%. Δεν το λες αποτυχία αυτό, ούτε πενιχρά αποτελέσματα.

Δεν θριαμβολογούμε, δεν λέμε «τι καλά που είναι τα πράγματα». Δεν ταιριάζει, όμως, η στρατηγική, που σας λένε κάποια κανάλια και κάποιες εφημερίδες να εμφανίσετε, ότι τα πράγματα δεν πάνε καλά.

ΣΔΟΕ: Για πρώτη φορά έγινε ηλεκτρονική καταγραφή των υποθέσεων στο ενιαίο σύστημα ελέγχου. Γιατί δεν είχε γίνει επί Νέας Δημοκρατίας; Γιατί υπήρχαν ντουλάπες και συρτάρια με υποθέσεις εκεί που δεν είχαν καταγραφεί στο ηλεκτρονικό σύστημα;

Για πρώτη φορά αποκτήσαμε online πρόσβαση σε τραπεζικά δεδομένα με το σύστημα ανταλλαγής πληροφοριών. Το ΣΔΟΕ έχει τα δεδομένα εντός εικοσιτετραώρου, ενώ στο παρελθόν ήθελε τουλάχιστον τρεις μήνες.

Για πρώτη φορά έγινε ενοποίηση των λιστών και διασταυρωτικοί έλεγχοι. Η μεταφορά των υποθέσεων από ΣΔΟΕ σε ΓΓΔΕ έγινε συντονισμένα, ώστε να μη χαθεί ούτε μια ώρα ελέγχου και έπεται συνέχεια.

Τέλος, ποια είναι η πρόταση της Νέας Δημοκρατίας για το ΣΔΟΕ; Να καταλάβω, η πρόταση της Νέας Δημοκρατίας είναι αυτό που ξεκίνησε πριν έρθει η Κυβέρνηση ΣΥΡΙΖΑ-ΑΝΕΛ, αυτό που ψήφισε με τον ν.4336 ή κάτι άλλο;

Και επειδή διεκδικείτε εκλογές, διεκδικείτε την κυβέρνηση -αν και θα αργήσει πολύ καιρό αυτό και θα έχετε πολύ χρόνο να ετοιμαστείτε- πείτε, τι προτείνετε; Αυτό που κάνατε, αυτό που ψηφίσατε ή κάτι άλλο;

Υπάρχει, επίσης, μια επιχειρηματολογία σας εδώ που λέτε: «Εάν είχατε επιτυχία στα φορολογικά έσοδα, γιατί αυξήσατε τους φόρους;» Με συγχωρείτε, ότι είχαμε διαπραγμάτευση -και σκληρή διαπραγμάτευση- το καταλάβατε; Εάν δεν είχαμε αυτά τα αποτελέσματα στο τέλος του 2015 κι εάν δεν είχαμε αυτά τα αποτελέσματα του 2016, γιατί δεν είναι εύκολο να αυξάνεις τα τέλη κυκλοφορίας κατά 8 εκατομμύρια ευρώ, όταν εσείς τα μειώσατε -διότι όταν αυξήσεις αυτό, έχεις τη δυνατότητα να πάρεις κάποια μέτρα και να ελαφρύνεις κάποιους άλλους-, ούτε να αυξάνεις κατά 100 εκατομμύρια στο ένα, κατά 150 εκατομμύρια στο άλλο και κατά 80 εκατομμύρια στο άλλο τα έσοδα, διότι εάν δεν τα έχεις αυτά, πρέπει να πάρεις μέτρα.

Εδώ, όμως, από εσάς υπάρχει μια φρασεολογία και μια ορολογία. Παίρνετε τις δηλώσεις του κ. Νικολούδη και έρχεστε εδώ να πείτε: «Γιατί δεν πιάσατε αυτά που είπε ο κ. Νικολούδης;». Εγώ το αντιστρέφω το ερώτημα: Εσείς τι κάνατε τόσον καιρό στην κυβέρνηση; Νέα Δημοκρατία-ΠΑΣΟΚ και στελέχη από το Ποτάμι ήταν στην κυβέρνηση. Δεν είσαστε κάποιο κόμμα, το οποίο τώρα διεκδικεί για πρώτη φορά…

**ΓΕΩΡΓΙΟΣ ΜΑΥΡΩΤΑΣ:** Ποια στελέχη από το Ποτάμι;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ποια στελέχη από το Ποτάμι; Κάποιον κ. Θεοχάρη τον ξέρετε; Άφησε λαμπρή ιστορία στο Υπουργείο Οικονομικών, πριν έρθει…

**ΧΡΗΣΤΟΣ ΜΠΓΙΑΛΑΣ:** Είναι Ανεξάρτητος Βουλευτής τώρα!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ναι, αλλά, με συγχωρείτε, είναι και απών από την Αίθουσα και είναι απρεπές αυτό που κάνω, αλλά επειδή ρωτήσατε, σας απαντώ. Δεν υπάρχει καμμία έννοια προσωπικής επίθεσης, απλά να ξέρουμε τι λέμε.

Όταν έχουμε, λοιπόν, αυτήν εδώ τη λογική, εσείς γιατί δεν κάνατε αυτά τα πράγματα, για να πιάσετε αυτούς τους φόρους; Διότι είτε ήσασταν τελείως άχρηστοι και ανίκανοι και ενώ έπρεπε να πιάσετε κάποια δισεκατομμύρια δεν τα πιάσατε ή έχετε πιάσει το αριστερόμετρο, που άφησαν κάποιοι φεύγοντας από την Κουμουνδούρου και κάθε φορά θα μας λέτε: «Τι λέγατε προεκλογικά, τι κάνατε τώρα;». Μα ο λαός θυμάται τι κάνατε εσείς προεκλογικά, γι’ αυτό και σας έριξε από την κυβέρνηση. Και όσο δεν βγαίνετε…

**ΔΗΜΗΤΡΙΟΣ ΣΤΑΜΑΤΗΣ:** Ο κ. Νικολούδης τι είπε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Όσο δεν βγαίνετε να πείτε τι θα κάνετε σαν κυβέρνηση, ο λαός γνωρίζει πολύ καλά ότι θα κάνετε πολύ χειρότερα απ’ αυτά τα οποία γίνονται τώρα.

Και επειδή ορισμένες φορές προσπαθείτε να παραποιήσετε και παραποιείτε και αυτά που λέω εγώ, δεν έχω κανένα πρόβλημα. Έχω φάει τόσο μαύρο, έχω φάει τόση παραπληροφόρηση. «Ο βρεγμένος δεν φοβάται τη βροχή», άρα πείτε ό,τι θέλετε. Δεν είπα τη λέξη «δεν έχουμε υποχρέωση διατήρησης του ΕΝΦΙΑ». Είπα συγκεκριμένα: «Ο ν.4336 μας δεσμεύει στο να έχουμε το 2016 έναν φόρο που θα έχει εισπραξιμότητα 2,65. Δεν μας δεσμεύει να έχουμε ΕΝΦΙΑ -με την έννοια αυτού του νόμου. Κάναμε διαπραγμάτευση, δεν μπορέσαμε να αλλάξουμε τον νόμο τώρα και έτσι έχουμε, δυστυχώς, τον ΕΝΦΙΑ ξανά, αλλά με εισπραξιμότητα 2,65.

Στο ζήτημα που είχαμε από τις αντικειμενικές αξίες να μοιράσουμε 300 εκατομμύρια επιβάρυνση, το κάναμε έτσι ώστε έξι εκατομμύρια να πληρώσουν το ίδιο ή λιγότερα και εξακόσιες χιλιάδες να επιβαρυνθούν λίγο ή πολύ. Μην παραποιείτε, λοιπόν, και μην προσπαθείτε να το βάλετε αλλιώς.

Λίστα Λαγκάρντ. Έλεος! Προσπαθείτε να συγκρίνετε τη λίστα Λαγκάρντ με τη λίστα Μπόγιαρνς. Πρώτα από όλα στη λίστα Μπόγιαρνς εμείς δεν κάνουμε αυτό το οποίο εσείς ετοιμάζατε, δηλαδή να φέρετε Γερμανούς ελεγκτές στην Ελλάδα για να κάνουν ελέγχους,…

**ΧΡΗΣΤΟΣ ΜΠΟΥΚΩΡΟΣ:** Γίνεστε οι ίδιοι Γερμανοί!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** …κάτι για το οποίο οι ίδιοι οι Γερμανοί, οι εφοριακοί και τα συνδικάτα τους, αντιδρούσαν. Εμείς, κάναμε συμφωνία και στέλνουμε Έλληνες εφοριακούς να εκπαιδευτούν στα συστήματά τους στη Γερμανία. Είναι κακό αυτό;

**ΔΗΜΗΤΡΙΟΣ ΣΤΑΜΑΤΗΣ:** …τα ξεχάσατε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Και έχει σχέση το ένα με το άλλο;

Σε ό,τι αφορά δε τη λίστα Λαγκάρντ, αυτό για το οποίο…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ να συντομεύσετε λίγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Συντομεύω, αλλά ζητάω την ανοχή σας. Κλείνω σε πολύ λίγο.

**ΔΗΜΗΤΡΙΟΣ ΣΤΑΜΑΤΗΣ:** …(δεν ακούστηκε).

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ πολύ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Λίστα Λαγκάρντ: δύο είναι τα ζητήματα. Τι κάνατε το 2012 έως το 2013; Πώς οργανώσατε ώστε αυτός ο έλεγχος να μην οδηγηθεί σε παραγραφή, διότι ξέρατε πως παραγράφεται. Να σας πω, όμως, εγώ τι κάνατε; Κάνατε πολιτικές παρεμβάσεις στη λίστα Λαγκάρντ, για τις οποίες είχε βουίξει ο τόπος.

**ΔΗΜΗΤΡΙΟΣ ΣΤΑΜΑΤΗΣ:** Κύριε Υπουργέ, έχετε αποδείξεις γι’ αυτό; Να φέρετε αποδείξεις!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως και έχω αποδείξεις. Έχω νόμο που ψηφίστηκε.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, κύριε Σταμάτη, σας παρακαλώ.

**ΔΗΜΗΤΡΙΟΣ ΣΤΑΜΑΤΗΣ:** Ή να φέρετε αποδείξεις ή είστε κοινός συκοφάντης. Ντροπή! Δεν μπορείτε να πετάτε λάσπη!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Έχω νόμο που ψηφίστηκε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σταμάτη, δεν καταγράφεται κάτι. Στη δευτερολογία του ο κ. Σταϊκούρας μπορεί να μιλήσει γι’ αυτό το ερώτημα που βάζετε.

Κύριε Υπουργέ, συντομεύετε, σας παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Έχω νόμο, έχω απόδειξη για τις πολιτικές παρεμβάσεις.

**ΔΗΜΗΤΡΙΟΣ ΣΤΑΜΑΤΗΣ:** …(δεν ακούστηκε).

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σταμάτη, σας παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Σταμάτη, θα σας απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σταμάτη, δεν καταγράφεται τίποτα από αυτά που είπατε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Έχω νόμο που ψηφίστηκε από την ελληνική Βουλή το 2015, που μιλά για ένα μακρύ ιστορικό πολιτικών παρεμβάσεων στη φορολογική διοίκηση. Φαντάζομαι ότι δεν εννοούσε ότι παρεμβαίναμε εμείς για το τι θα γίνει ο άλφα και ο βήτα φίλος τους Πρωθυπουργού.

**ΧΡΗΣΤΟΣ ΜΠΟΥΚΩΡΟΣ:** Οι νόμοι δεν είναι ποτέ πολιτική παρέμβαση. Οι νόμοι ψηφίζονται.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Διότι οι δικοί μας φίλοι και τα στελέχη δεν ελέγχονται.

Κλείνω, όμως…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ.

(Θόρυβος στην Αίθουσα)

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τρία πράγματα. Επειδή ακούστηκε η άλλη πρόκληση «τι κάνετε επί ΣΥΡΙΖΑ και φέρτε μια υπόθεση του 2015 που να ξεκίνησε έλεγχος στο ΚΕΦΟΜΕΠ και να τελείωσε», να σας πω το εξής:

Με πήρε ένας αγανακτισμένος εργαζόμενος –διότι τα αποτελέσματα αυτά είναι των εργαζόμενων στις φορολογικές υπηρεσίες, δεν είναι του Αλεξιάδη, που προσπαθεί να συντονίσει και να διορθώσει προβλήματα, αυτοί τραβούν το κουπί και αυτοί έχουν τα προβλήματα- και μου είπε, λοιπόν, ότι γνωρίζει τουλάχιστον είκοσι οκτώ υποθέσεις, που ξεκίνησαν το 2015 και βεβαίωσαν 104 εκατομμύρια. Αν θέλετε να κάνετε ερώτηση, να φέρουμε και πιο πολλά στοιχεία.

Σε ό,τι αφορά, λοιπόν, κυρίες και κύριοι, το θέμα της σύγκρισης 2014 και 2015, καταλαβαίνω την πολιτική αμηχανία της Νέας Δημοκρατίας. Τα στοιχεία που φέραμε είναι συγκεκριμένα και αποδεικνύεται το τι κάναμε.

Λαθρεμπόριο καυσίμων και κλείνω μόνο με αυτό. Μας λέτε για καθυστερήσεις. Εγώ πρώτος είπα σε συνέντευξη και το λέω και τώρα. Ευθύνομαι εγώ πρώτος για τις καθυστερήσεις που γίνονται στο Υπουργείο Οικονομικών και πρέπει να τρέξουμε πολύ πιο γρήγορα και πρέπει πολύ πιο γρήγορα να φέρουμε εκείνους τους νόμους, το θεσμικό πλαίσιο, τους μηχανισμούς, για να μπορέσουμε να πιάσουμε τη φοροδιαφυγή, ώστε να υλοποιηθεί αυτό που είπαμε στον 4334, να ξαναδούμε συντελεστές ΦΠΑ, να δούμε τι γίνεται στα νησιά, να δούμε πώς θα αντιμετωπίσουμε όλα αυτά τα προβλήματα, διότι έτσι θα τα αντιμετωπίσουμε.

Όμως, είναι άλλο αυτό και άλλο να έρχεται εδώ η Νέα Δημοκρατία, η οποία, αφού είχε θεσμοθετήσει τόσο καλό θεσμικό πλαίσιο, τόσο πολύ καλούς νόμους, γιατί δεν προχωρούσε στην υλοποίησή τους; Γιατί δεν προχωρούσε στην έκδοση υπουργικών αποφάσεων; Γιατί δεν προχωρούσε στη διασταύρωση στοιχείων, του συστήματος εισροών-εκροών και μας άφησε ένα λογισμικό που είναι ακατάλληλο και τώρα πρέπει να κάνουμε καινούργιο λογισμικό για τη διασταύρωση αυτών;

Εμείς ξέρουμε, όμως, πολύ καλά πού ήταν κυρίως η ενασχόλησή σας σε αυτόν τον τομέα. Διότι εμείς, κύριοι της Νέας Δημοκρατίας, τροπολογίες, που να ξεπλένουμε και να χαρίζουμε εκατομμύρια φόρους από υποθέσεις τριγωνικών συναλλαγών στα καύσιμα, δεν πρόκειται να φέρουμε στη Βουλή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Τον λόγο έχει ο κ. Σταϊκούρας για τη δευτερολογία του.

**ΔΗΜΗΤΡΙΟΣ ΣΤΑΜΑΤΗΣ:** Κύριε Υπουργέ, αν έχετε στοιχειώδη ευαισθησία, φέρτε τροπολογία και εγώ ο ίδιος θα την ψηφίσω. Θα πείτε ονόματα!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

Κύριε Σταμάτη, δεν καταγράφεται τίποτα από αυτά που λέτε.

Κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κύριε Υπουργέ, σήμερα –κάτι που δεν είθισται- βγάλατε δελτίο Τύπου ως Υπουργείο Οικονομικών, λέγοντας ότι θα έλθετε στη Βουλή για να δώσετε συγκεκριμένες απαντήσεις. Κανένας συνάδελφός σας δεν το έχει κάνει αυτό διαχρονικά. Είναι αυτονόητο. Υποθέταμε ότι θα έχετε απαντήσεις. Όχι μόνο απαντήσεις δεν έχετε αλλά κάνατε γενικόλογες αναφορές και στην δευτερολογία σας και σπίλωση συνειδήσεων.

Έχω, όμως, μία απορία. Όταν στην πρωτολογία σας παραδέχεστε ότι η προηγούμενη κυβέρνηση πήγε τις λίστες στον οικονομικό εισαγγελέα, πώς είναι δυνατόν στην δευτερολογία σας να λέτε ότι η ίδια κυβέρνηση έκανε παρεμβάσεις στους οικονομικούς εισαγγελείς; Αντιφατικό δεν είναι; Από τη μία λέτε ότι η προηγούμενη κυβέρνηση πήγε όλες τις λίστες το 2012 –γραπτώς και προφορικώς το λέτε- και μετά λέτε ότι γίνονται παρεμβάσεις,όλως τυχαίως στη δευτερολογία σας.

Επειδή κάτι ψελλίσατε στο τέλος για διατάξεις, μήπως στο πολυνομοσχέδιο υπήρχε κάτι για την Επιτροπή Ανταγωνισμού; Μήπως υπήρχε κάτι για την φορολόγηση στον ΟΠΑΠ που την άλλαξε η Αντιπολίτευση; Λέω τώρα. Ξέρετε πολύ καλύτερα.

Κάτι ακόμα. Κάποιος είχε πει το 2013 ότι όσοι αυξάνουν φόρους, είναι άσχετοι, ανίκανοι και επικίνδυνοι. Σας θυμίζει τίποτα το συγκεκριμένο πρόσωπο; Εσείς είστε. Το λέω αυτό, για να μη λέτε ότι στρεβλώνουμε συνειδήσεις. Εσείς το είπατε. Θέλετε να σας φέρω τη λίστα των φόρων που βάλατε; Πολύ ευχαρίστως, αλλά την ανέφεραν οι συνάδελφοί μου.

Είπατε ότι είναι μεγάλη επιτυχία και ότι ήταν πολύ δύσκολη η διαπραγμάτευση. Μα συγγνώμη. Δεν γλιτώσαμε είκοσι δισεκατομμύρια μέτρα; Δεν μειώσαμε τους δημοσιονομικούς στόχους και γλιτώσαμε είκοσι δισεκατομμύρια μέτρα; Γιατί επιβλήθηκαν τα μέτρα, αφού γλιτώσαμε είκοσι δισεκατομμύρια; Δεν ήταν μεγάλη επιτυχία; Η αλήθεια είναι ότι γύρισε η οικονομία σε ύφεση και γι’ αυτό αναγκάζεστε να πάρετε πέντε φορές παραπάνω μέτρα από το δημοσιονομικό κενό που υπήρχε, προκειμένου να πετύχετε πολύ χαμηλότερους δημοσιονομικούς στόχους. Αυτή είναι η αλήθεια.

Ενώ η προηγούμενη κυβέρνηση μείωσε το ΦΠΑ στην εστίαση –θα σας το επαναλαμβάνω συνέχεια- εσείς το αυξάνετε. Μα συγγνώμη, δεν πάμε καλύτερα; Δεν επιτυγχάνονται οι στόχοι; Δεν είναι χαμηλότεροι οι στόχοι; Χαμηλότεροι στόχοι δεν σημαίνει λιγότερα μέτρα; Γιατί αυξήσατε τον ΦΠΑ στην εστίαση; Γιατί αυξήσατε τον ειδικό φόρο κατανάλωσης στο πετρέλαιο θέρμανσης; Γιατί αυξήσατε τις ασφαλιστικές εισφορές; Γιατί δίνετε χαμηλότερο κοινωνικό μέρισμα; Γιατί αυξάνετε την έκτακτη εισφορά αλληλεγγύης; Γιατί όλα αυτά, αφού ήταν μεγάλη επιτυχία η μείωση των δημοσιονομικών στόχων; Διότι πολύ απλά –το επαναλαμβάνω- η χώρα γύρισε στην ύφεση και αυτό επηρέασε την απόδοση των μέτρων.

Είπατε ότι κάποια κανάλια μάς λένε να πούμε κάποια πράγματα και τα λέμε εδώ πέρα και κινδυνολογούμε. Συγγνώμη. Η χώρα δεν γύρισε στην ύφεση και παραμένει στην ύφεση για τρία τρίμηνα; Εσείς το έχετε ανακοινώσει. Συγγνώμη. Οι επιχειρηματικές προσδοκίες δεν επιδεινώθηκαν; Η καταναλωτική εμπιστοσύνη δεν είναι στο χαμηλότερο επίπεδο από το 2012; Το ΚΕΠΕ το ανακοίνωσε. Οι ληξιπρόθεσμες φορολογικές οφειλές των ιδιωτών προς το κράτος δεν διογκώθηκαν; Διογκώθηκαν. Να συμφωνήσουμε στα βασικά; Διογκώθηκαν.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θυμόσαστε κάποιες που να μειώθηκαν; Από γενέσεως του ελληνικού κράτους μειώθηκαν ποτέ;

**ΧΡΗΣΤΟΣ ΣΤΑΪΚΟΥΡΑΣ:** Θα σας απαντήσω και σ’ αυτό, γιατί έχετε μιλήσει σε συνέντευξη.

Συνεπώς οι ληξιπρόθεσμες οφειλές του κράτους προς τον ιδιωτικό τομέα διογκώθηκαν, για να συμφωνήσουμε σε ορισμένα πράγματα. Άρα δεν συζητάω για τις ληξιπρόθεσμες οφειλές του κράτους προς τον ιδιωτικό τομέα. Αυτές εκτοξεύτηκαν και ζήτημα αν πληρωθούν και το 2017.

Τον ακαθάριστο σχηματισμό κεφαλαίου, τις εξαγωγές αγαθών και υπηρεσιών, την πιστωτική συρρίκνωση, την ποιότητα χαρτοφυλακίου των τραπεζών, τις κατασκευές, το χονδρικό και λιανικό εμπόριο, όλους αυτούς τους δείκτες τους βγάζουν τα κανάλια και η Αξιωματική Αντιπολίτευση; Εσείς τους ανακοινώνετε, το Υπουργείο Οικονομικών και όλοι είναι δυσμενέστεροι απ’ ό,τι ήταν το 2014. Άρα η σύγκριση 2014 με 2015 δεν σας ευνοεί.

Είπατε ότι η προηγούμενη κυβέρνηση ήθελε να καλύψει διάφορα προϊόντα εγκληματικών ενεργειών. Θα επαναλάβω και θα επανακαταθέσω στα Πρακτικά την απάντηση, που μου έδωσε ο έτερος συνάδελφός σας, ο Αναπληρωτής Υπουργός Οικονομικών κ. Χουλιαράκης.

Ξέρετε, η προηγούμενη κυβέρνηση, χωρίς να της το ζητήσει η τρόικα –και το γνωρίζω πάρα πολύ καλά- άνοιξε έναν λογαριασμό στην Τράπεζα της Ελλάδος, στον οποίο γίνεται χρηματοδότηση δράσεων για κοινωνικούς σκοπούς με διάθεση ποσών από προϊόντα εγκληματικών ενεργειών. Με βάση την απάντηση του κ. Χουλιαράκη σε ερώτηση που κατέθεσα, η προηγούμενη κυβέρνηση συγκέντρωσε 34,3 εκατομμύρια ευρώ και τα διέθεσε όλα –για απάντηση στον κ. Χουλιαράκη αυτό- στην παιδεία, την υγεία και την κοινωνική αλληλεγγύη. Πόσα μαζέψατε εσείς; Τέσσερα και διαθέσατε 3,2. Αυτό περί βούλησης. Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επανερχόμαστε 10 Φεβρουαρίου του 2015. Ο κ. Νικολούδης δεν είπε 2,5 δισεκατομμύρια, είπε 2,5 δισεκατομμύρια κατ’ ελάχιστον, για να είμαστε απολύτως ακριβείς. Πού είναι τα 2,5 δισεκατομμύρια;

Στην άλλην σελίδα έλεγε 1 δισεκατομμύριο ευρώ από τα καπνικά. Πού είναι το 1 δισεκατομμύριο ευρώ; Ο κ. Μάρδας έλεγε άλλα 2 δισεκατομμύρια ευρώ από το λαθρεμπόριο καυσίμων. Πού είναι αυτά τα ποσά;

(Θόρυβος από την πτέρυγα του ΣΥΡΙΖΑ)

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Δεν έλεγε άμεσα. Μια κυβέρνηση είναι για τέσσερα χρόνια.

**ΧΡΗΣΤΟΣ ΣΤΑΪΚΟΥΡΑΣ:** Άμεσα έλεγε. Στις 10 Φεβρουαρίου του 2015.

Τρία πράγματα πρέπει ισχύουν. Ή θα πρέπει να παραδεχτείτε ότι καλλιεργήσατε ψευδαισθήσεις και είπατε ψέματα ή θα πρέπει να υποστηρίξετε ότι δεν είναι εύκολη η επίτευξη του στόχου και θέλει περισσότερη δουλειά για να αντιμετωπιστούν διαχρονικά και διατοπικά προβλήματα –και νομίζω ότι αυτό είναι αλήθεια- ή δεν είσαστε ικανοί να τα εισπράξετε. Δεν μπορεί να μην ισχύει κάτι από αυτά τα τρία.

Είπατε ότι τα φορολογικά έσοδα φέτος πάνε καλύτερα. Σωστά; Τα αποτελέσματά σας είναι εδώ. Στην εκτέλεση κρατικού προϋπολογισμού τα φορολογικά έσοδα τετραμήνου είναι μείον 207 εκατομμύρια ευρώ. Δεν μου λέτε, έχετε διαβάσει τα στοιχεία που καταθέτετε; Τα αποτελέσματα της εκτέλεσης του κρατικού προϋπολογισμού είναι μείον 207 εκατομμύρια ευρώ.

Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπατε κάτι για ληξιπρόθεσμες οφειλές. Κύριε Υπουργέ, σας παρακαλώ να είστε πάρα πολύ ακριβής. Έχετε δει τα στοιχεία; Είναι 60% πάνω οι ληξιπρόθεσμες φορολογικές υποχρεώσεις. Ληξιπρόθεσμες!

Όσον αφορά το δελτίο εκτέλεσης κρατικού υπολογισμού, το Υπουργείο, το Γενικό Λογιστήριο του Κράτους –υποθέτω ότι συνεργάζεστε- στη σελίδα 23 αναγράφεται ότι οι εκκρεμείς επιστροφές φόρων το 2014 ήταν 755 εκατομμύρια ευρώ. Τον Δεκέμβριο του 2015 ήταν 1,287 δισεκατομμύρια ευρώ, ενώ τον Απρίλιο του 2016 ήταν 1,182 δισεκατομμύρια ευρώ. Τα αφήσαμε στα 755 εκατομμύρια ευρώ και τα έχετε πάει 1,182 δισεκατομμύρια ευρώ. Είναι κατά 60% αυξημένες οι εκκρεμείς επιστροφές φόρων. Είναι τα επίσημα αποτελέσματα της γενικής κυβέρνησης. Σας παρακαλώ διαβάστε τα στοιχεία και συνεννοηθείτε.

Τα καταθέτω στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπατε δε ότι οι επιστροφές φόρων φέτος πήγανε καλύτερα από πέρυσι. Διαβάστε και πάλι τα αποτελέσματά σας. Οι επιστροφές φόρων το 2015, ήταν 2,922 δισεκατομμύρια ευρώ, ενώ το 2014, ήταν 3,370 δισεκατομμύρια ευρώ. Έχω μάθει στη ζωή μου ότι το 3,370 είναι μεγαλύτερο από το 2,922 και ξέρω να διαβάζω νομίζω.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σταϊκούρα, να κλείνουμε σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ:** Θριαμβολογήσατε, όμως, ότι τα έσοδα γενικά πήγαν λίγο καλύτερα το 2015 από το 2014. Ξεχάσατε, όμως, κάτι και το καταθέτω στα Πρακτικά για να το θυμόμαστε, γιατί το έχετε ξεχάσει. Νομίζετε ότι τα μέτρα είναι μόνο τα 5,4 δισεκατομμύρια ευρώ. Έχετε επιβάλει 1 δισεκατομμύριο ευρώ νέα φορολογικά μέτρα το 2015 και με 1 δισεκατομμύριο ευρώ παραπάνω φορολογικά μέτρα το 2015 –που δεν υπήρχαν το 2014- πάλι δεν τα καταφέρατε.

Καταθέτω τον πίνακα του προϋπολογισμού σας με τα μέτρα 1 δισεκατομμύριο ευρώ αύξηση φόρων το 2015 για το 2015. Αυτή είναι η αλήθεια.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάτι άκουσα –και το λέτε και εσείς συχνά- ότι δεν έγινε τίποτα στο παρελθόν για να μειωθούν τα ενοίκια. Λυπάμαι, αλλά αυτό εδώ το κόμμα δεν ψήφισε την πρωτοβουλία που πήραμε το 2012. Με τον ν.4081/2012 ΦΕΚ Α΄ 184/27-9-2012 επήλθαν οριζόντιες μειώσεις στη δημόσια δαπάνη για τη λειτουργία της πολιτικής διοίκησης της χώρας με την περιστολή των μισθωμάτων κτιριακών εγκαταστάσεων από φορείς του ελληνικού δημοσίου, από 10% μέχρι 25%. Έγινε οριζόντια περικοπή στους πάντες. Έτσι ξεκινήσαμε τη διακυβέρνηση το 2012, γιατί κάποιοι είπαν ότι δεν κάναμε τίποτα για αυτό το θέμα.

Τέλος -και σε μισό λεπτό τελειώνω, κύριε Πρόεδρε, και ευχαριστώ για την ανοχή σας- θα επαναλάβω αυτό που είπατε στη συνέντευξή σας και θα είμαι απόλυτα ακριβής. Είπατε τον Οκτώβρη ότι δεν μπορεί να αλλάξεις πολλά στα χαμηλά και μεσαία εισοδήματα φορολογώντας τα, γιατί διαφορετικά τα 80 δισεκατομμύρια ευρώ ληξιπρόθεσμα θα τα ανεβάσεις στα 85 με 90 δισεκατομμύρια ευρώ.

Είμαστε στα 87 δισεκατομμύρια ευρώ τώρα; Άρα πάει να πει ότι φορολογήσατε τα μεσαία και χαμηλά εισοδήματα. Θα συμφωνήσουμε. Εκτός και αν είπατε λάθος στη συνέντευξη, οπότε πρέπει να το ομολογήσετε. Από τη στιγμή που φτάσαμε σήμερα στα 87 δισεκατομμύρια ευρώ, που είναι μέσα στα 85 με 90 δισεκατομμύρια ευρώ και λέγατε ότι εάν φορολογήσουμε τα μεσαία και χαμηλά εισοδήματα θα πάμε στα 85 με 90 δισεκατομμύρια ευρώ, πρέπει να παραδεχτείτε ότι τα υπερφορολογήσατε. Αυτή είναι η αλήθεια.

Καταθέτω για τρίτη φορά τη συνέντευξή σας.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, συμπερασματικά, εμείς ως Νέα Δημοκρατία θα στηρίξουμε όλες τις πρωτοβουλίες της Κυβέρνησης στην κατεύθυνση ενίσχυσης και ανεξαρτητοποίησης της φορολογικής διοίκησης και του φοροεισπρακτικού μηχανισμού. Ήδη το πράξαμε και στο πρόσφατο πολυνομοσχέδιο. Εμείς ΣΥΡΙΖΑ του «όχι σε όλα» δεν θα γίνουμε. Δεν ήμασταν και θα γίνουμε.

Όμως το κόστος διακυβέρνησης ΣΥΡΙΖΑ-ΑΝΕΛ είναι τεράστιο και για τη χώρα και για την οικονομία της. Αυτό το κόστος –το τονίζω- δεν αφορά μόνο το πεδίο της οικονομίας, η οποία συνεχίζει να περιπλανάτε βυθιζόμενη στο τέλμα.

Διατρέχει όλο το φάσμα της δημόσιας ζωής με συνεχείς δηλώσεις κυβερνητικών στελεχών, που έρχονται σε ευθεία αντίθεση με όσα οι ίδιοι ψήφισαν πριν από λίγες ημέρες, λίγες ώρες, κάνοντας μάλιστα λόγο για εγκληματικές πολιτικές και αντισυνταγματικές αποφάσεις, με πράξεις κυβερνητικών στελεχών, που βάζουν συνεχώς εμπόδια στην υλοποίηση διαρθρωτικών αλλαγών και αποκρατικοποιήσεων …

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σταϊκούρα, ολοκληρώστε παρακαλώ.

**ΧΡΗΣΤΟΣ ΣΤΑΪΚΟΥΡΑΣ:** …με συνεχείς άστοχες δηλώσεις στελεχών της κυβερνητικής πλειοψηφίας που προδίδουν κυνισμό και μίσος, οι οποίες επιχειρούν να διχάσουν την κοινωνία, με πρωτοβουλίες κυβερνητικών στελεχών οι οποίες διακατέχονται από αλλεργία σε ουσιώδεις έννοιες της λειτουργίας του κράτους, όπως είναι η ανεξαρτησία και η αξιοκρατία, με πράξεις και παραλείψεις κυβερνητικών στελεχών που έχουν ορατό κόστος στην υγεία, την παιδεία, στη δημόσια ασφάλεια, στο μεταναστευτικό.

**ΠΡΟΕΔΡΕΥΩΝ (Γεώργιος Λαμπρούλης):** Και με αυτό να κλείνουμε, παρακαλώ.

**ΧΡΗΣΤΟΣ ΣΤΑΪΚΟΥΡΑΣ:** Με λίγα λόγια, ο ΣΥΡΙΖΑ αδυνατεί να οδηγήσει τη χώρα επιτυχώς στην ιστορική της πορεία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε τον λόγο; Δικαιούστε τριτολογίας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν θα χρειαστώ τα έντεκα λεπτά που χρειάστηκε ο κ. Σταϊκούρας. Θα είμαι πολύ πιο σύντομος. Άλλωστε νομίζω ότι καταλάβαμε όλοι.

Η Νέα Δημοκρατία σήμερα προσπάθησε να αποδείξει κάτι. Είχε σαν εργαλείο και σαν επιχείρημα την ίδια επιχειρηματολογία με την οποία έχασε τις τρεις εκλογικές αναμετρήσεις. Λέω να το ξανακάνουμε αυτό, γιατί είναι η πιο καλή συζήτηση αυτή. Δεν έχουν καταλάβει ότι αυτές οι εκλογές τελείωσαν. Δεν είναι καλό να έρχεσαι ξανά με την ίδια επιχειρηματολογία και τα ίδια πράγματα. Προσπαθήσατε να πείτε κάτι. Δεν το τεκμηριώσατε και τεκμηριώθηκε πλήρως τι κάνει η Κυβέρνηση.

Δεν χρειάζεται, κύριε Σταϊκούρα, να καταθέσω ξανά τα ίδια πράγματα. Έτσι κι αλλιώς αυτή η διαφωνία περί των στοιχείων θα συνεχιστεί. Εμείς έχουμε αναρτήσει τα στοιχεία στο Υπουργείο Οικονομικών. Θα τα αναρτήσουμε ξανά. Θα πείτε κι εσείς τα στοιχεία σας.

Να σας θυμίσω μόνο ότι εγώ είχα προτείνει να τα αποφύγουμε όλα αυτά με μια συζήτηση στην Επιτροπή Οικονομικών Υποθέσεων με όλα τα στοιχεία και όλα τα δεδομένα. Δεν το θελήσατε. Ζητήσατε να γίνει αυτή η συζήτηση της επίκαιρης επερώτησης.

Καταλαβαίνω γιατί διαφωνείτε και ενίστασθε ακόμα και για το ότι βγάλαμε και δελτίο Τύπου. Δεν κατάλαβα. Βγάλαμε δελτίο Τύπου και λέμε: «Σήμερα Δευτέρα τάδε ώρα θα συζητηθεί στην Ολομέλεια της Βουλής η επίκαιρη επερώτηση της Νέας Δημοκρατίας με θέμα κ.λπ.… Στη διάρκεια της συζήτησης θα κατατεθούν όλα τα σχετικά στοιχεία για το συγκεκριμένο θέμα».

Τι σας φόβισε σ’ αυτό το πράγμα; Εμείς θέλαμε να το μάθουν οι πολίτες, να το παρακολουθήσουν, να καταλάβουν. Δεν θέλαμε να πάρουν την ενημέρωση από κάποια site και κάποια άλλα τα οποία θα πουν αύριο, αυτά τα γνωστά που έχουν να πουν.

Το σημαντικό είναι ότι εμείς παραμένουμε στις απόψεις που είχαμε. Εμείς δεν θεωρούμε ότι η αύξηση φόρων είναι λύση και πανάκεια. Δεν το θεωρούμε αυτό. Εμείς θεωρούμε ότι η αύξηση φόρων είναι μια αναγκαστική επιλογή. Δεν είναι μια πολιτική μας επιλογή. Είναι μια πολιτική αναγκαιότητα. Γι’ αυτό και το κάνουμε.

Όμως σε ό,τι αφορά στην αύξηση φόρων, να θυμίσω σε εσάς που δεν είναι ιδεολογία σας, που δεν θέλετε αύξηση φόρων, ότι στο πιο σοβαρό από τα δικαιώματα του πολίτη, στο δικαίωμα της ιδιοκτησίας, παραλάβατε πριν από το μνημόνιο τους φόρους περιουσίας περίπου στα 600 εκατομμύρια και ο ΕΝΦΙΑ που αφήσατε είχε βεβαίωση 3,3 δισεκατομμύρια. Βεβαίωση, όχι εισπραξιμότητα. Μη μας κάνετε μαθήματα, λοιπόν, επ’ αυτών των θεμάτων.

Η σημερινή διαδικασία στη Βουλή απέδειξε ότι το 2015 σε σχέση με το 2014, η Κυβέρνηση ΣΥΡΙΖΑ-ΑΝΕΛ έκανε πιο πολλούς ελέγχους, χτύπησε πιο πολύ τη φοροδιαφυγή, εισέπραξε πιο πολλούς φόρους. Αυτό είναι που σας πονάει. Αυτό όμως να ξέρετε στο τέλος του 2016 θα είναι πολύ περισσότερο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΧΡΗΣΤΟΣ ΣΤΑΪΚΟΥΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Για ένα λεπτό;

**ΧΡΗΣΤΟΣ ΣΤΑΪΚΟΥΡΑΣ:** Μάλιστα, κύριε Πρόεδρε.

**ΓΕΡΑΣΙΜΟΣ ΜΠΑΛΑΟΥΡΑΣ:** Τριτολογία, κύριε Πρόεδρε; Είμαι κι εγώ Κοινοβουλευτικός Εκπρόσωπος.

**ΠΡΟΕΔΡΕΥΩΝ (Γεώργιος Λαμπρούλης):** Όχι, εσείς δεν έχετε το δικαίωμα, κύριε Μπαλαούρα.

(Θόρυβος-διαμαρτυρίες)

Καθίστε κάτω. Δεν κατάλαβα. Καθίστε κάτω, εκτός αν θέλετε να αποχωρήσετε.

Μάθετε τον Κανονισμό πρώτα και μετά να ενίστασθε. Δικαιούται τριτολογίας. Επειδή αναφέρθηκε προσωπικά ο Υπουργός, ζήτησε τον λόγο για ένα λεπτό. Μάθετε τον Κανονισμό και αφήστε τις εξυπνάδες. Για να είμαστε εντάξει!

(Θόρυβος-διαμαρτυρίες)

**ΧΡΗΣΤΟΣ ΜΠΓΙΑΛΑΣ:** Η συνεδρίαση κλείνει μετά την τριτολογία του Υπουργού. Μετά, κύριε Υπουργέ, πρέπει κι εσείς να μιλήσετε για τέταρτη φορά.

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να ακούσετε; «Ο επερωτών Κοινοβουλευτικός Εκπρόσωπος του κάθε κόμματος έχει δικαίωμα και τριτολογίας» είτε το θέλετε είτε όχι. Έτσι είναι ο Κανονισμός.

Ο κ. Σταϊκούρας συνέπτυξε τους χρόνους στη δευτερολογία του, αλλά επειδή αναφέρθηκε ο Υπουργός σε κάτι, ζήτησε τον λόγο για ένα λεπτό.

(Θόρυβος-διαμαρτυρίες από την πτέρυγα του ΣΥΡΙΖΑ)

Λοιπόν, αφήστε τα αυτά τώρα.

Κύριε Σταϊκούρα, έχετε τον λόγο για ένα λεπτό παρακαλώ πολύ.

**ΧΡΗΣΤΟΣ ΣΤΑΪΚΟΥΡΑΣ:** Κοιτάξτε, δεν θα έπαιρνα τον λόγο, αν δεν χρησιμοποιούσατε ένα ρήμα. Είπατε ότι αυτή η κατάσταση, το 2015, «πονάει» την Αξιωματική Αντιπολίτευση.

Κύριε Υπουργέ, να ξεκαθαρίσουμε κάτι: Την κοινωνία πονάει. Οι πράξεις και οι παραλείψεις σας την κοινωνία πονάνε. Τα 9,5 εκατομμύρια ευρώ μέτρα που επιβάλατε είναι έμπνευσης, ιδιοκτησίας και εκτέλεσής σας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τα είπατε. Δεν πείθετε κανέναν.

**ΧΡΗΣΤΟΣ ΣΤΑΪΚΟΥΡΑΣ:** Το αν πείθουμε ή δεν πείθουμε, θα μου επιτρέψετε να το κρίνει ο καθένας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ούτε αυτοί που υπέγραψαν την επερώτηση, δεν ήρθαν εδώ να σας ακούσουν! Για όνομα του θεού!

**ΧΡΗΣΤΟΣ ΣΤΑΪΚΟΥΡΑΣ:** Μπορώ να ολοκληρώσω, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ μη διακόπτετε.

Ελάτε, κύριε Σταϊκούρα. Αναπτύξτε το σκεπτικό σας σύντομα σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ:** Συνεπώς από τα μέτρα σας η ελληνική κοινωνία υποφέρει.

Δεύτερον, σας είπα και πάλι κάτι. Το 2014 μειώθηκαν φόροι; Κάποιοι, όποιοι μειώθηκαν. Μπορείτε να μου πείτε έναν φόρο που μειώσατε εσείς; Πείτε μου έναν φόρο τον οποίο μειώσατε εσείς.

**ΙΩΑΝΝΗΣ ΣΤΕΦΟΣ:** Ο φορολογικός συντελεστής.

**ΧΡΗΣΤΟΣ ΣΤΑΪΚΟΥΡΑΣ:** Διότι λόγω της υπερήφανης διαπραγμάτευσης μειώθηκαν οι δημοσιονομικοί στόχοι. Άρα μειώθηκαν και τα μέτρα. Μπορείτε να μου πείτε ένα πράγμα; Ούτε ένα! Τουναντίον, αυξήσατε τους φόρους.

Το επαναλαμβάνω, οι φόροι –όπως το έχουν παραδεχτεί τα περισσότερα μέλη του Υπουργικού Συμβουλίου- είναι έμπνευσης, ιδιοκτησίας και εκτέλεσής σας. Είναι δικοί σας φόροι.

Κάτι για το ΕΕΤΗΔΕ: Ίσως δεν έχετε εικόνα του ιστορικού, γιατί έχετε μείνει στη δήλωσή σας ότι «δεν έχουμε καμμία δέσμευση για τον ΕΝΦΙΑ το 2016». Το επαναλαμβάνω. Το έχω καταθέσει στα Πρακτικά. Αυτό είπατε και βάλατε τελεία μετά. Να είμαστε σαφείς.

Σε ό,τι αφορά το παρελθόν, η κατάργηση του ΕΕΤΗΔΕ έγινε σε δύο φάσεις και η θέσπιση φόρου ακίνητης περιουσίας, ο ΕΝΦΙΑ το 2014 ήταν κατά 30% χαμηλότερος από το επίπεδο του 2012, με αποτέλεσμα πάνω από το 90% των υπόχρεων να καταβάλει κάτω από 500 ευρώ. Αυτό παραλάβατε και αυτό όχι μόνο το διατηρήσατε αλλά και το αυξήσατε!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σταϊκούρα.

Κύριοι συνάδελφοι, έχουν διανεμηθεί τα Πρακτικά της Δευτέρας 4 Απριλίου 2016, της Τρίτης 12 Απριλίου 2016, της Πέμπτης 14 Απριλίου 2016, της Δευτέρας 18 Απριλίου 2016, της Τετάρτης 20 Απριλίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τα Πρακτικά της Δευτέρας 4 Απριλίου 2016, της Τρίτης 12 Απριλίου 2016, της Πέμπτης 14 Απριλίου 2016, της Δευτέρας 18 Απριλίου 2016 και της Τετάρτης 20 Απριλίου 2016 επικυρώθηκαν.

Κηρύσσεται περαιωμένη η συζήτηση επί της υπ’ αριθμόν 26/20/18-4-2016 επίκαιρης επερώτησης σχετικά με τα ζητήματα λειτουργίας της φορολογικής διοίκησης και αποτελεσματικότητας των φορολογικών ελέγχων και μηχανισμών για τον περιορισμό της φοροδιαφυγής.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 21.12΄ λύεται η συνεδρίαση για αύριο, ημέρα Τρίτη 14 Ιουνίου 2016 και ώρα 18.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**